
REDAKSIONEEL 


Beste  Vriend, 

”De  dans  is  de  ontdekking  van  een  beweging  buiten  de 
mens,  die  hem  zijn  waren  eigenlijke  beweging  eerst  meedeelt. 
In  de  dans  schemert  de  erkentenis  van  de  zich  bewegende  en 
daaroor  de  wereld  bewegende  God.”  (Van  der  Leeuw. ) 

Dis  nou  nie  hoogdrawendheid  wat  my  so  aanhaal-aanhaal 
laat  begin  nie.  Maar  as  jy  hierdie  uitgawe  reg  lecs,  sal  jy 
agterkom  daar  is  nogal  ’n  hele  paar  bydraes  wat  die  aandag 
vestig  op  die  kuns  as  ’n  middel  tot  ontdekking,  as  openbaring 
van  die  weggesteekte  waarheid.  Ook  enkele  verhale  en  gedigte 
staan  in  die  tcken  van  die  onsienlike  wat  tog  gesien  word. 
Hiermee  word  die  kuns  as  beeldende  voorstelling  opnuut  onder- 
streep.  Nie  die  spieëlbeeld  van  die  werklikheid  nie,  maar  die 
verbeelde  beeld,  die  teken,  die  dansbeweging,  die  godemasker, 
die  beeldende  woord  wat  voorstellings  oproep  en  wat  die 
werklikheid  slegs  verteenwoordig  en  be-teken. 

As  jy  nou,  soos  ons  deesdae  dikwels  moes  vemeem,  slegs  ’n 
weergawe  van  die  loutere  en  onvervalste  werklikheid  verwag, 
is  jy  mos  besig  om  die  kuns  sy  hele  bestaansreg  as  kunsmatig- 
heid  te  ontsê.  Dan  moet  jy  ook  maar  jou  verf  wegpak,  ou 
Maat.  Koop  vir  jou  ’n  kamera!  Selfs  jou  mees  realistiese  skil- 
dery  van  ’n  boom  ken  tog  nie  chlorofil  en  fotosintese  nie!  ’n 
Mossie  kan  nie  in  jou  boom  gaan  nesmaak  sonder  om  die  kuns 
te  besoedel  nie.  Tog  wil  baie  mense  deesdae  in  ons  letterkunde 
huishou  of  hulle  die  alleenreg  het  om  slegs  ”mense  van  vlees  en 
bloed”  van  die  roman  te  eis.  So  iets  soos  ”pak  die  bul  aan  die 
horings  en  eis  melk”!  Arme  prof.  Con  sal  dan  sy  ”BIink 
Gespes”  moet  verruil  vir  ’n  paar  newwies  wat  stewig  op  die 
aarde  staan!  Moet  nou  nie  sy  verhaal  oorslaan  omdat  jy  ’n 
realis  van  1967  is  nie!  Ek  vermoed  lankal  jy  kom  iets  soos 
’n  derde  oog  kort.  En  as  jy  nie  weet  waarvan  ek  praat  nie,  lees 
dan  maar  prof.  Abel  Coetzee  se  artikel.  Of  lees  Pieter  du  Plessis 
se  vertaling  van  ’n  werk  wat  30  eeue  oud  is  en  ons  vandag 
nog  boei. 

As  die  betrokke  artikel  jou  miskien  aan  die  maal  sit,  wil  ek 
jou  so  saggies  herinner  aan  Van  der  Leeuw  se  uitspraak: 
”Het  is  de  vloek  van  de  theologie,  dat  zij  telkens  weer  vergeet, 
dat  God  liefde,  dat  is:  beweging  is.”  Ek  weet  jy  is  miskien 
dadelik  reg  vir  stry,  maar  ek  het  dit  slegs  aangehaal  omdat  dit 
vir  mý  mooi  was,  miskien  omdat  dit  (vir  mý)  ook  iets  van  die 
waarheid  bevat.  Buitendien  kan  ek  nie  met  jou  oor  hierdie  sake 
stry  nie.  Wat  weet  ek  nou  daarvan?  Niks. 

Ek  het  die  brief  gelees  waarvan  jy  vertel  het.  Dit  gaan  my 
verstand  te  bowe  dat  ’n  mens  met  skynbaar  gesonde  verstand 
sulke  kortsluitings  kry  as  dit  by  die  kuns  kom.  Maar  natuurlik 
het  die  arme  man  nie  weer  in  die  letterkunde  studeer  nie.  Hy 
benader  die  roman  nog  met  die  geykte  beskouings  wat  hy 
dertig  jaar  gelede  in  sy  B.A.-kursus  opgedoen  het.  Daarby  is 
hy  so  ’n  groot  yweraar  vir  al  sy  diverse  sake  dat  hy  nouliks 
op  hoogte  van  die  literatuurteorie  kon  bly.  Dit  ondergaan  mos 
ook  verdieping,  is  mos  ook  iets  wetenskapliks  aan  die  wêreld 
verskuldig! 

Maar  daarvan  moet  mens  nou  mos  stil  bly.  Kuns  is  glo 
vir  die  volk.  Dié  laag  wat  die  bedenklike  fotoromans  so  'n 
lonende  proposisie  maak,  moet  glo  saam  oordeel  oor  iets  wat 
hulle  nooit  lees  nie!  Dié  mense  wat  James  Bond  en  ander 
bedenkliker  prente  in  hulle  duisendtalle  ondersteun  en  nie  weet 
hoe  ’n  teater  van  binne  lyk  nie  moet  saam  oordeel!  Kuns  vir 
die  proletariaat!  Gelykmaking!  Hemel,  die  wêreld  is  darem  ’n 
ratjetoe-erige  ou  spul! 

A1  het  die  ou  yweraar  nou  nie  studeer  nie,  moet  ek  hom  dit 
ter  ere  toegee:  hy  weet  hoe  om  uit  ’n  paar  obskure  handboeke 
van  oorsee,  soos  dit  hom  pas,  al  die  gerieflikste  frasetjies  af 
te  skryf  en  dit  net  so  toe  te  pas  op  ons  Afrikaanse  Letter- 
kunde.  Wat  dan  oorsee  verdoeming  van  ’n  prulskrywer  was, 
moet  hier  nou  al  wat  moderne  werk  is,  verdoem.  Ek  vind  dit 
darem  nou  minder  mooi.  Dis  doelbewuste  oëverblindery  om 
die  Afrikaner  te  laat  glo  sy  skrywers  is  geestelike  terroriste. 
En  met  watter  doel? 

En  nou  raak  hierdie  brief  ook  al  glad  te  ernstig.  Kom  ons 
onthou  maar  net  die  kuns  is  daar  vir  ons  vreugde  en  genot: 
dis  ’n  blom  met  nektar  of  gif,  al  na  gelang  jy  verkies  om  ’n  by 
of  ’n  spinnekop  te  wees.  Laat  ons  nou  maar  elkeen  ons  deeltjie 
daaruit  haal.  Of  moet  bye  en  spinnekoppe  nou  ’n  bloedige 
oorlog  verklaar  omdat  dieselfde  blom  sit-  en  suigplek  vir  aller- 
lei  gediertes  bied?  Dit  sou  ’n  sotterny  wees.  Oorlog  en  rusie 
is  gewoonlik.  Soos  jy  weet,  is  my  stokperdjie  juis  om  spinne- 
koppe  en  insekte  te  fotografeer.  En  daar  het  ek  ontdek  dat 
spinnekoppe  van  die  natuur  se  pragtigste  diertjies  is  — allerlei 
fraai  kleure  en  soms  selfs  uitmuntende  akteurs.  Kan  jy  nou 
sien  waarom  ek  sê:  leef  en  laat  leef? 

Met  die  allerbeste  groete, 

Jou  vriend,  C. 

Ns.  Lees  tog  nou  hierdie  brief  sonder  jou  gewone  by-  of 
spinnekopbedoelinge! 

Die  Belgiese  letterkundige  blad,  Yang,  het  hulle  hele  Desem- 
beruitgawe  beskikbaar  gestel  aan  die  redakteur  van  Tydskrif 
vir  Letterkunde  om  ”Suid-Afrika  se  saak  in  te  stel”.  Tijdskrif 
vir  Letterkunde  en  sy  lesers  wil  die  redaksie  van  Yang  van 
harte  bedank  vir  die  uiters  vriendelike  gebaar.  Dit  was  ’n  unieke 
voorreg  om  die  blad  saam  te  stel. 

Ook  teenoor  die  Suid-Afrikaanse  medewerkers  wil  die  redak- 
teur  sy  dank  betuig,  veral  teenoor  diegene  wat  met  woord  en 
daad  sy  werk  lig  gemaak  het. 

Die  blad  bevat  o.a.  artikels  met  inligting  oor  die  politieke 
situasie  en  doelstellinge,  die  ontwikkeling  van  die  Transkei, 
ens.  Hoofman  Kaizer  Mantanzima  het  o.a.  ’n  kort  bydrae  ge- 
lewer,  terwyl  vooraanstaande  lede  van  die  Kleurling-  en  Indiër- 
bevolking  ook  artikels  gelewer  het.  Die  helfte  van  die  blad  is 
gevul  met  letterkundige  bydraes.  Die  onderhoud  wat  Wever- 
berg  met  Breyten  Breytenbach  gehad  het  en  waarop  die  redak- 
teur  gevra  is  om  kommentaar  te  lewer,  was  ’n  minder  aangename 
maar  ’n  onvermydelike  taak. 

Die  Oor  het  gehoor 

Vraag:  Waarom  skryf  jy  nie  jou  dramas  in  Engels  nie?  Dan  het  jy  die  he*Ie 
wêreld  as  gehoor.  Dan  kan  jy  mos  begin  geld  maak  met  jou  skryfwerk. 
Uys  Krige:  Moet  ek  my  geboortereg  verkoop  vir  ’n  pot  lensiesop?  My  taal  is 
mos  Afrikaans!  Ek  wil  met  my  eie  mense  praat!  En  wat  moet  ek  met  die 
geld  maak  as  ek  nie  met  my  hele  siel  kan  praat  nie? 

Nuuskierige:  U sê  u was  18  jaar  in  die  buiteland.  Wat  het  u dié  meeste  getref 
nou  dat  u terug  is  ? 

Teruggekeerde:  Die  wonderlike  tongval  van  die  mense  hier.  Op  straat,  oral 
waar  ek  mense  hoor  praat,  klink  dit  so  besonder  musikaal.  Dit  streel  my  oor. 
Dis  iets  wat  ek  nêrens  elders  gehoor  het  nie. 

TOEKENNING:  NOVEMBER-AFLEWERING,  1966 

D.  P.  M.  BOTES  word  van  harte  geluk  gewens  met  die 
toekenning  van  R15  vir  die  bydrae  In  Memoriam  e.a.  gedigte 
in  die  November-aflewering  van  Tydskrif  vir  Letterkunde. 

wiegeliedjie 

ek  wil 

dat  my  stem  warm  oor  jou  vou 
maar  my  woorde  vleg  kranse 
van  skaamboomblare 
vir  die  stil  begrafnis 
van  ons  Naamloosheid 


JEANNE  GOOSEN 

HENNIE  AUCAMP 


DIE  BRONS-KAT  OP  DIE  PLEIN 

Carlos  woon  op  ’n  ouderwetse  Bolandse  dorp.  Alles  in  dié 
dorp  is  oud:  die  nou  strate  en  die  bome  aan  die  kante  daarvan; 
die  wit  gewelhuise  met  hul  hoë  stoepe  en  diep  tuine  met  priële. 
vyebome,  ’n  kelkblom  en  lukwarte.  In  die  kerkhof  buite  die 
dorp  lê  daar  al  mense  vir  tweehonderd  jaar  en  langer.  ’n  Mooi 
dorp,  maar  eintlik  is  dit  ’n  grootmensdorp.  Vir  Carlos  sê  al 
dié  dinge  niks  nie,  want  Carlos  is  maar  vier  jaar  oud.  Vir  hom 
is  die  klein  en  naby  dinge  nog  soveel  belangriker. 

Die  blomme  op  die  voorkamertapyt  kan  hom  baie  lank  besig 
hou.  In  die  kombuis  staan  hy  met  skuins  koppie  en  luister  na 
die  horlosie  wat  in  die  voorkop  van  die  koppiekas  klop.  Maar 
die  graagste  van  alles  luister  hy  na  al  die  stemme  waarmee  die 
eikeboom  voor  hul  woonstel  praat.  In  die  winter  het  die  akker- 
boom  gekraak  of  hy  pyne  in  sy  oumenslyf  het.  Toe  kom  die 
lente  met  sy  bloeisels  en  blare,  en  dag  na  dag  hoor  Carlos 
hoe  die  liggroen  kartelblaartjies  in  die  ligste  windjie  giggel. 
En  toe,  o wee,  kom  die  swart  suidoos,  en  die  akkerboom  begin, 
met  permissie  gesê,  soos  ’n  dronk  matroos  te  swets.  Carlos  is 
so  ’n  bietjie  bang  wanneer  die  akkerboom  so  rumoer,  maar  hy 
is  ook  nuuskierig;  hoe  lyk  die  swart  suidoos  waarvan  die  groot- 
mense  praat?  Hy  klim  op  die  stoel  wat  voor  die  venster  in  sy 
kamer  staan,  en  oor  die  rand  van  die  stoel  loer  hy  met  groot 
oë  na  die  boom  wat  beur  en  spartel,  publiek  of  hy  van  iets 
ontslae  wil  raak.  Carlos  verbeel  hom  soms  dat  hy  die  swart 
suidoos  tussen  die  takke  sien,  maar  hy  is  daarna  nooit  seker 
van  wat  hy  gesien  het  nie.  Die  takke  wat  so  woerts-warts 
voor  sy  gesig  teen  die  ruite  vee,  laat  hom  elke  keer  terugruk, 
en  dan  moet  hy  van  vooraf  stip  kyk. 

”Waarna  sou  die  kind  so  kyk?”  wonder  Carlos  se  ma  dan 
soms. 

Maar  Carlos  weet  ook  al  wanneer  om  te  antwoord  en  wan- 
neer  nie.  Grootmense  verstaan  nie  alles  nie. 

Hy  wens  hy  was  al  groot  genoeg  om  in  die  mik  van  die  boom 
te  kom.  Van  die  grond  af  sal  dit  nie  deug  nie  — die  mik 
sit  hoog,  en  die  stam  van  die  boom  is  sonder  trapplek  of 
vatplek.  Maar  as  sy  bene  bietjie  langer  was,  en  hy  rek  hulle, 
en  hy  rek  hulle,  soos  daardie  meisie  in  die  sirkus,  kan  hy  van 
sy  vensterbank  af  tree,  en  sy  gewig  vorentoe  gooi,  en  binne-in 

die  mik  van  die  boom  sit  hy!  En  as  hy  nou  doodstil  sit  op  die 
hopie  blare  wat  saamgekoek  het  in  die  holte  van  die  mik,  en 
hy  hou  sy  asem  vir  lang  rukke  op  dat  die  voëls  aan  hom  ge- 
woond  kan  raak  en  kan  ophou  met  skinder,  wie  weet,  kom 
’n  eekhorinkie  uit  sy  gat  en  kom  sit  naby  hom,  en  later  só 
naby  dat  hy  aan  sy  stert  kan  vat  en  binne-in  sy  oë  kan  kyk. 

Carlos  is  tog  te  lus  om  'n  diertjie  van  sy  eie  te  hê  — ’n 
kat  of  ’n  hond,  dit  maak  nie  saak  wat  nie.  Nee,  liewers  ’n  kat; 
nee,  nee,  tog  eerder  ’n  hond;  ag,  eintlik  ’n  kat  en  ’n  hond  . . . 

Dis  al  kere  dat  Carlos  ”stout”  word,  soos  sy  ma  sê.  Vir  ure 
kan  hy  by  haar  neul  oor  ’n  kat  of  ’n  hond. 

”Maar  hoekom  nie?”  wil  hy  weet  wanneer  sy  ma  sê  dat 
hulle  nie  troeteldiere  in  ’n  woonstel  mag  aanhou  nie. 

”Dis  teen  die  reëls,”  antwoord  sy  hom  moedeloos. 

Maar  Carlos  voel  ewe  magteloos: 

”Wat  is  reëls?” 

”ReëIs  — dis  nou  die  dinge  wat  jy  mag  doen  of  nie  mag 
doen  nie.  Ag,  jy  is  te  klein  om  te  verstaan.” 

Carlos  voel  hom  ingeloop  wanneer  sy  ma  só  praat.  As  groot- 
mense  nie  verder  kan  of  wil  redeneer  nie,  sê  hulle:  ”Jy’s  nog 
te  klein  om  te  verstaan.”  Hy  weet  nou  wel  nie  wat  reëls  is  nie, 
maar  één  ding  weet  hy  ■ — en  hy  weet  dit  met  sy  hele  mollige 
lyfie  — ’n  klein  seuntjie  moet  ’n  kat  of  ’n  hondjie  hê. 

Om  sy  gedagtes  in  ander  bane  te  lei,  gee  sy  ma  sommer 
buitenstyds  vir  hom  ’n  stuk  koek,  of  sy  stel  ’n  splinternuwe 
speletjie  voor.  Carlos  laat  hom  nie  deur  hierdie  sette  mislei  nie, 
maar  omdat  hy  van  koek  en  nuwe  speletjies  hou,  en  hy  lief 
is  vir  sy  ma,  gee  hy  toe  aan  haar  grille.  Maar  daar  is  ook  die 
kere  dat  daar  letterlik  nie  met  hom  huis  te  hou  is  nie.  Dan 
bind  sy  ma  ’n  chiffondoekie  om  haar  maanblonde  hare,  laat 
die  huiswerk  net  daar,  en  met  die  kind  aan  haar  hand  stap  sy 
by  die  trap  af. 

Daar  is  baie  koerse  wat  hulle  kan  inslaan.  Die  ma  se  luime, 
wat  op  hul  beurt  in  ’n  mate  van  die  weer  afhang,  bepaal 
waarheen  hulle  loop.  Kort  na  dit  gereën  het,  gaan  stap  hulle 
altyd  langs  die  rivier.  Hulle  kyk  met  verwondering  hoe  die 
water  jaag  oor  die  ronde,  wit  klippe  wat  kort  tevore  nog  oop 
was.  ”Dié  somer,”  beloof  Carlos  se  ma  hom,  ”kan  jy  in  die 
vlak  water  kom  swem,  en  bootjies  in  die  poele  laat  seil.”  Of 
hulle  stap  na  die  kerkhof,  waar  daar  in  die  herfs  helderrooi 
paddastoele  in  die  bedompige  grond  onder  die  dennebome 
groei.  En  soms,  maar  nie  so  dikwels  nie,  omdat  ’n  ma  van 
’n  klein  seuntjie  so  op  haar  hoede  moet  wees  in  die  druk  ver- 
keer,  gaan  stap  hulle  in  die  besige  deel  van  die  dorp.  Voor 
hulle  die  lang  pad  terug  woonstel  toe  aandurf,  gaan  hulle  na 
die  dorp  se  buitelugkafee  waar  Carlos  op  ’n  hoë  blou  yster- 

stoel  by  ’n  hoë  blou  tafeltjie  roomys  met  framboossous  eet. 

Op  ’n  dag  loop  hulle  verder  as  gewoonlik.  Hulle  loop  tot  by 
’n  ontsaglike  wit  gebou  wat  ver  van  die  straat  af  staan,  ’n 
groot,  groen  plein  tussen  die  straat  en  die  gebou.  Lapbestrate 
paadjies  kronkel  oor  die  groen  plein.  Malvas  staan  in  roesrooi 
kruike  langs  die  paadjies.  Waar  een  paadjie  ’n  draai  gooi,  sit 
’n  brons-kat  op  ’n  soort  verhogie. 

Die  kat  is  so  groot  soos  ’n  uitgegroeide  kat.  Hy  sit  op  ’n 
boek;  die  boek  is  op  ’n  platformpie  wat  net  ’n  paar  duim  hoog 
is.  Dit  kan  maklik  gebeur  dat  ’n  grootmens  die  kat  miskyk, 
maar  ’n  klein  mensie,  soos  Carlos,  wat  vlak  by  die  grond  is, 
móét  dit  raaksien.  Hy  gil  van  plesier  en  gaan  sit  op  sy  hurke 
voor  die  kat.  Dadelik  steek  hy  sy  hand  uit  na  die  kat.  Sy  ma 
wil  hom  betig,  maar  aangesien  die  plein  verlate  is,  laat  sy  hom 
maar  begaan. 

Eers  vat  hy  aan  die  spits  oortjies.  Dan  vertroetel  hy  die  duikie 
tussen  die  kat  se  skouerblaaie.  Sy  vingers  volg  die  lyn  van  die 
kat  se  stert  — ’n  dik  stert  wat  netjies  om  die  kat  se  voorpote 
geslaan  is.  Die  son  brand  neer  op  die  brons-kat  en  op  die 
blonde  koppie  van  Carlos.  Die  seuntjie  buig  vorentoe,  die 
stilte  is  gespanne,  vol  ou  towerkrag,  en  hy  soen  die  kat  op 
die  punt  van  sy  neus.  Nou  is  dit  sý  kat. 

By  die  kafeetafel,  in  die  koelte  van  ’n  jakarandaboom,  sit 
die  jong  vrou  peinsend  na  Carlos  en  kyk.  Sy  gesiggie  dink  nou 
net  aan  die  roomys,  maar  sy  onthou  alte  goed  hoe  dit  gelyk  het 
toe  hy  die  kat  gesoen  het:  en  in  haar  hart  is  ’n  vreemde  angs. 

”Eendag,”  sê  sy,  ”wanneer  ons  ’n  huis  het,  mag  jy  soveel 
katte  hê  as  wat  jy  wil!” 

Carlos  sit,  lepel  in  die  mond,  na  sy  ma  en  kyk.  Maar  hulle 
hét  mos  ’n  huis? 

”Nie  so  ’n  huis  nie,”  verduidelik  sy,  ”een  wat  op  die  grond 
staan,  en  ’n  eie  tuin  het.  Want  katte  en  honde  moet  ’n  tuin  hê.” 

Wanneer  Carlos  dié  aand  veilig  in  sy  bedjie  in  sy  kamer 
slaap,  vertel  sy  ma  aan  sy  pa  van  die  brons-kat  op  die  plein. 

”Jy  moes  hom  nie  van  die  huis  vertel  het  nie,”  sê  die  man 
ernstig,  ”jy’t  nou  ’n  verwagting  geskep.  Dié  dinge  kan  sloer, 
maande  en  selfs  tot  ’n  jaar  toe.  ’n  Kind  verstaan  nie  rede  nie.” 

Maar  die  pa  is  verniet  besorg:  Carlos  praat  nooit  oor  die 
nuwe  huis  nie.  Hy  het  iets  ontdek  wat  mooier  as  die  voorhuis- 
tapyt  is,  vreemder  as  die  horlosie  in  die  voorkop  van  die  koppie- 
kas,  lewendiger  as  die  akkerboom  voor  die  venster.  HuIIe  stap 
nooit  meer  rivier  toe  nie,  nooit  meer  bos  toe  nie.  Elke  dag,  elke 
dag  wil  Carlos  na  die  brons-kat  op  die  plein.  En  die  ma  sug: 
”Was  die  kind  maar  groter  kon  hy  alleen  soontoe  gaan.” 

Eendag  vra  sy  ma:  ”En  het  jou  kat  ’n  naam?” 

Dadelik  is  Carlos  agterdogtig.  Sy  gesig  raak  geslote;  hy 
besluit  om  sy  ma  nie  te  antwoord  nie,  selfs  wanneer  sy  gekwets 
na  hom  kyk.  Maar  daardie  aand  klim  hy  op  die  stoel  voor  sy 
venster  en  druk  sy  lippe  teen  die  vensterglas  en  fluister,  só 
sag  dat  net  die  akkerboom  dit  kan  hoor,  ’n  naam,  dié  naam. 
Met  ’n  glimlag  raak  hy  aan  die  slaap. 

Kort  hierna  word  Carlos  siek.  Hy  is  koorsig  en  knieserig  en 
wil  nie  eet  nie.  Sy  ma  stryk  verward  oor  haar  hare  en  besluit 
om  die  raad  van  ’n  buurvrou  in  te  roep.  ”Dit  mag  net  ’n 
kindersiekte  wees,  maar  kry  maar  liewers  die  dokter,”  raai  die 
buurvrou  haar  aan. 

Die  dokter  kom:  gelukkig  ís  dit  net  ’n  kindersiekte.  Masels. 
Maar  tien  dae  lank  moet  Carlos  in  die  bed  bly.  Die  eerste  ruk 
kan  dit  nog  gaan.  Hy  is  so  siek  en  bedremmeld  dat  selfs  roomys 
nie  vir  hom  lekker  is  nie.  Sy  ma  se  mooiste  stories  laat  hom 
koud  en  dikwels  raak  hy  aan  die  slaap  terwyl  sy  dit  vertel. 

Later,  wanneer  hy  begin  herstel,  word  hy  rusteloos: 

”Is  my  kat  nog  daar?” 

”Maar  natuurlik,  skat.” 

”Hoe  weet  Mammie?  Mammie  is  dan  altyd  hier?” 

Carlos  se  ma  bloos.  ”Die  kat  is  mos  vasgesit  op  sy  platform,” 
Carlos  kyk  onbegrypend  na  sy  ma.  ”Op  die  ding  waarop  hy 
sit,”  beduie  sy  ma. 

Maar  om  Carlos  gerus  te  stel,  bel  sy  ma  sy  pa  by  die  werk. 
”Kyk  tog  vanmiddag  voor  jy  kom  eet  of  Carlos  se  kat  nog 
daar  is.” 

Die  pa  kom  welgemoed  tuis,  ’n  speelgoedmotortjie  vir  sy  seun 
by  hom.  Hy  gaan  sit  by  Carlos  op  die  bed  en  demonstreer  die 
nuwe  speelding.  In  dié  dae  raak  Carlos  skandelik  verwen  — 
kort-kort  ’n  speelding,  elke  dag  jellie  of  roomys.  Maar  Carlos 
kyk  afgetrokke  na  die  motortjie:  dis  van  die  kat  dat  hy  wil 
hoor.  Afgehaal  sit  die  pa  die  motortjie  terug  in  sy  plastiek- 
houer.  ”}a,  die  kat  is  nog  daar.  Hy  sit  soos  ’n  neet,  niks  sal 
hom  van  sy  boek  af  kry  nie.” 

Eintlik  behoort  Carlos  bly  te  wees  oor  dié  nuus.  Dis  goed 
dat  sy  kat  nog  daar  is.  Maar  tog  hinder  dit  hom  op  ’n  vae 
manier  dat  die  arme  kat  só  vassit  dat  hy  nooit  kan  beweeg  nie. 

Na  nog  ’n  paar  dae  kan  Carlos  regop  in  die  bed  sit  en  speel. 
Sy  ma  laat  hom  tussen  sy  blokkies  en  motortjies,  want  sy  wil 
gou  iets  by  die  buurvrou  gaan  leen. 

Die  speelgoed  verveel  die  seuntjie.  Hy  kyk  by  die  venster 
uit,  en  asof  hy  hulp  by  die  akkerboom  soek,  wonder  hy  hardop: 
”Wanneer,  wanneer  kan  ek  weer  opstaan?  Ek  wil  na  my  kat 
gaan,  hy  sit  so  vas  hy  kan  nie  na  mý  toe  kom  nie  . . .” 

Terwyl  hy  wonder,  spring  daar  ’n  geel  ding  uit  die  mik  van 

die  boom  tot  op  die  vensterbank.  Carlos  is  te  jonk  om  hom 
oor  wondere  te  besin,  hy  aanvaar  dit  net.  Hy  vergeet  van  sy 
ma  se  vermanings,  en  op  sy  kaalvoete  hardloop  hy  venster  toe. 
Hy  vul  sy  arms  met  die  warm  brons-kat. 

”Jy’t  gekom,”  lag  hy,  ”ek  dág  jy  sit  nie  vas  nie!” 

”Omdat  jy  my  naam  uitgevind  het,”  spin  die  kat.  ”Die  akker- 
boom  het  vir  die  wind  vertel,  en  die  wind  is  daar  en  dan 
met  die  straat  af,  en  woerts  oor  die  plein  . . .” 

”Dit  was  al  lankal,”  verwyt  Carlos  die  kat. 

”Ja,  maar  toe  was  jy  nie  siek  nie!”  Die  brons-kat  praat  baie 
plegtig  en  knip  nie  ’n  oog  nie. 

Maar  Carlos  kan  hardnekkig  wees  as  hy  wil: 

”Ek  is  al  baie,  baie  lankal  siek.” 

”Ek  weet,”  sê  die  kat  berouvol,  ”maar  dis  nie  so  maklik  nie. 
Niemand  mag  agterkom  dat  ek  nie  op  my  plek  is  nie.  Nou  is 
dit  ’n  goeie  tyd.  Dié  wat  nie  slaap  nie,  werk.” 

Carlos  streel  die  brons-kat.  Hy  is  te  gelukkig  om  te  praat. 
Dis  die  kat  wat  weer  praat: 

”Dit  mag  jy  nooit  vergeet  nie,  Carlos:  tot  jy  ’n  ou  man  is, 
moet  jy  dit  onthou:  ’n  brons-kat  het  om  jou  ontwil  sy  plek 
verlaat.” 

Carlos  se  ma  maak  die  voordeur  oop.  Die  brons-kat  trek  met 
’n  geel  streep  uit  Carlos  se  arms;  hy  wip  tot  op  die  venster- 
bank,  en  met  ’n  geel  boog  trek  hy  van  die  venster  af  boom  toe. 

”My  goeiste,  kind,”  raas  Carlos  se  ma,  ”die  venster  staan 
sowaar  oop.  Jy  kan  komplikasies  kry!” 

”Mammie,”  kla  Carlos  met  ’n  klein  stemmetjie,  ”ek  wil  nie 
na  ’n  ander  huis  gaan  nie.” 

”Hoe  nou?  Wat  van  die  katte  en  honde  wat  jy  dan  kan  hê?” 

Carlos  lê  met  bekommerde  oë  oor  die  beddegoed  na  sy  ma 
en  kyk. 

”Ek  wil  nie  ander  katte  hê  nie,”  sê  hy  nadruklik. 

Carlos  se  ma  lê  haar  koel  hand  op  sy  voorkoppie. 

”Jy’t  te  veel  gewoel,”  sê  sy  bekommerd;  en  sy  loop  na  die 
venster  en  maak  dit  toe. 

ABEL  COETZEE 


DIE  DERDE  OOG  of  DIE  GANS-ANDERE 

Die  mens  het  twee  oë  gekry  om  mee  te  sien. 

Eintlik  is  dit  glo  nie  heeltemal  juis  om  die  saak  so  te  stel 
nie.  Mens  moet  sê,  so  word  beweer,  dat  jy  met  jou  regteroog 
sien;  jou  linkeroog  gebruik  jy  net  om  die  voorwerp  waarna  jy 
kyk  in  jou  blikpunt  te  bring.  Die  linkeroog  is  dus  ’n  onmisbare 
stut  vir  die  regteroog. 

Met  behulp  van  jou  twee  oë  kan  jy  dus  alles  wat  stoflik  is 
om  jou  waameem. 

Alles  wat  stoflik  is. 

Stoflik  — dis  mos  die  hele  skepping,  met  alles  wat  daaraan 
en  daarin  is,  ook  die  mens.  Só  vertel  die  moderne  natuur- 
wetenskaplikes  onder  aanvoering  van  die  kernsplyters.  Om  dit 
te  kan  waarneem,  het  jy  dus  maar  twee  oë  nodig. 

Maar  hoe  nou  gemaak  as  jy  kom  by  die  onstoflike  dinge? 
Daar  is  nie  sulke  goed  nie,  of  hoe?  Laat  ons  nie  daaroor  stry 
nie.  Kom  ons  haal  Knut  Hamsun,  die  Noorweër,  nader.  Een 
van  sy  nugter  voorposboere  loop  een  aand  in  die  veld,  Isak, 
’n  man  wat  stewig  op  die  aarde  staan.  Hy  kom  van  die  werk 
af,  moeg,  sit  so  ’n  bietjie  om  te  rus.  ”Hy  staan  op  en  voel 
aardig.  Kyk  nou!  Wat  het  dan  gebeur?  Niks.  Hy  het  mos 
net  ’n  rukkie  gesit.  Nou  staan  daar  iets  voor  hom,  ’n  gestalte, 
so  grou  en  sy-ag,  sommer  niks.  Maar  hy  voel  snaaks,  gee  ’n 
kort  duiselige  treetjie  voorwaarts  en  loop  reguit  na  die  gedaante, 
na  iets  wat  hom  uit  twee  oë  stip  aankyk.  Tegelykertyd  begin 
die  bergpopuliere  om  hom  suis  . . . Isak  het  nog  nooit  in  sy 
lewe  so  ’n  afgryslike  gesuis  gehoor  nie  en  ’n  yskoue  rilling 
gaan  deur  sy  murg  en  been  . . . Maar  wat  op  aarde  is  daardie 
ding  voor  hom?  . . . Waarom  staan  dit  dan  daar,  hier  in  die 
woesteny:  twee  oë,  ’n  skerp  kyk  en  niks  meer  nie  . . . Nee, 
kyk,  dis  die  duiwel  self  . . . Dan  gee  hy  weer  ’n  treetjie  voren- 
toe  . . . maak  die  kruisteken  en  skree:  In  Jesusnaam!  . . . Die 
bergpopuliere  suis  nie  meer  nie.  Die  twee  oë  het  uit  die  lug 
verdwyn.”  (Markens  Gróde,  vertaling  deur  C.  G.  S.  de  Villiers 
bl.  137-8.) 

Ja,  maar  daar  ís  tog  ’n  duiwel,  selfs  met  ’n  hoofletter!  So 
probeer  ons  die  saak  afmaak.  Oorweeg  egter  die  volgende,  in 
dieselfde  boek,  bl.  280:  ”Sivert  loop  een  aand  langs  die  rivier 
en  steek  meteens  vas.  Onder  op  die  water  swem  twee  wilde- 

eende,  ’n  mannetjie  en  ’n  wyfie.  Hulle  het  hom  gewaar,  hulle 
het  die  mens  gesien  en  word  bang.  Die  een  sê  iets,  ’n  kort 
geluidjie,  ’n  melodie  in  drie  tone,  die  ander  een  antwoord  met 
dieselfde  melodie.  Meteens  vlieg  hulle  op,  gooi  twee  kort  draai- 
tjies  en  sak  weer  neer  op  die  water.  Dan  sê  die  een  weer  iets, 
en  die  ander  een  antwoord.  Dit  is  dieselfde  taal  van  flussies, 
maar  so  verlig  dat  dit  soos  ’n  saligheidjie  klink:  die  melodie 
word  nou  twee  oktawe  hoër  gesing!  Sivert  staan  na  die  voëls 
en  kyk,  hy  kyk  by  hulle  verby  tot  diep  in  die  droom  (Ek  kurs.). 
Daar  het  ’n  geluid  deur  hom  geseil,  ’n  teerheid,  hy  stap  weg 
met  ’n  yl  vol  herinnering  om  iets  wilds,  iets  skoons,  iets  wat 
hy  reeds  vroeër  beleef  het  maar  wat  later  uitgedoof  is.  Hy  gaan 
in  stilte  huis  toe,  hy  praat  nie  daaroor  nie,  roem  hom  nie  daar- 
op  nie,  aardse  woorde  kan  dit  nie  beskryf  nie.  Dit  was  Sivert 
van  Sellanraa,  hy  het  een  aand  as  gewone  jong  man  uitgeloop 
en  so  iets  ondervind.” 

Hoe  nou?  Gesien  sonder  stoflike  bestaan,  met  twee  oë? 

Nee,  onstoflik,  gesien  met  die  derde  oog. 

Baie  van  ons  het  die  derde  oog:  eenvoudiges  van  gees,  boere- 
mense,  kinders,  geleerdes  wat  deur  die  oerwoud  van  kennis 
gedring  het  sodat  hulle  oë  weer  enkelvoudig  en  kinderlik  rein 
geword  het.  Ook  honde  en  perde  het  dit!  Vroeër  het  almal  die 
derde  oog  gehad,  en  ons  voorsate  het  saam  met  hulle  Skepper 
in  die  tuin  gewandel  en  met  Hom  verkeer.  Lees  maar  die 
Skrif  oor  die  Paradys. 

Later,  veral  na  die  Renaissance  en  die  Verligting  wat  gekom 
het  met  die  Grieks-Heidense  intellektualisme,  het  die  derde 
oog  van  die  meeste  sy  kyk  verloor  omdat  die  rede,  die  verstand 
oormatig  geprikkel  is.  Toe  het  die  meeste  van  ons  twee-ogig 
geword,  en  daar  was  voorheen  dom  reuse,  die  Kiklope,  met 
net  een  oog  — en  daarvandaan  het  ons  die  gesegde:  In  die 
land  van  die  blindes  . . . 

Maar  daar  is  nog  sommiges  onder  ons  wat  dié  derde  oog 
het,  wat  die  onstoflike  kan  sien,  dinge  wat  net  Gees  is,  die 
Gans-Andere  ^ — soos  dit  soms  deftig  klink,  die  Numinose  — 
in  die  taal  van  die  geleerdes.  Ons  ken  ’n  lang  ry  sulkes:  die 
Émmaúsgangers,  Abraham  en  Sara  by  die  tent  toe  die  geboorte 
van  Isak  aangekondig  is,  Moses  by  die  Brandende  Braambos 
(teks  van  die  ou  Statebybel!) , Knut  Hamsun  wat  ’n  beeld 
gesien  het  van  die  Groeiende  Aarde,  Totius  wat  die  Wilker- 
boom  en  die  Besembos  gesien  het,  Jan  Celliers  by  die  hopie 
sand  in  die  gras,  Van  Melle  met  sy  mens  in  vereensaming, 
Mikro  met  sy  mens  op  reis  na  die  ewigheid  . . . en  ons  noem 
hulle  digters. 

Die  digter,  die  enigste  burgermens  wat  deur  die  ou  Kelte 

aangeslaan  is  met  ’n  gestalte  en  waarde  hoër  as  dié  van  die 
koning,  hom  van  wie  die  Germane  gesê  het  hy  het  rása  — 
raserny.  Die  digter,  wat  die  Onsienlike  sien  en  daar  gestalte 
aan  gee  in  sy  lied  en  verhaal,  in  sy  beeldhou-  en  skilderkuns, 
gestalte  daaraan  gee  sodat  sy  twee-ogige  medemens  dit  ook 
kan  ervaar  of  waarneem.  Dít  is  die  digter,  en  dít  is  sy  rol  in 
die  samelewing.  In  volvoering  van  daardie  noodsaaklike  taak 
moet  hy  nederig  bly  en  nooit  hovaardig  die  kleinburgery  verag, 
fluweelbaadjies  en  kartelhare  dra  nie,  want  hy  moet  sorg  dat 
die  blik  van  sy  derde  oog  nie  vertroebel  nie,  sodat  hy  moet 
kan  sien  en  gestalte  gee  aan  wat  hy  gesien  het.  Dis  nie  altyd 
dat  hy  self  begryp  wat  hy  sien  nie,  sodat  hy  gestalte  gee 
deur  middel  van  beelde  waarvan  die  ware  betekenis  in  sy  binne- 
ste  opgesluit  lê.  Ons  dink  aan  ons  eie  Siener  Van  Rensburg, 
ons  dink  aan  die  wéreldberoemde  Siener  Johannes  — skrywer 
van  die  Bybelse  Openbaring  — Siener,  ’n  woord  vol  betekenis. 
’n  Siener,  vol  raserny  ■ — die  digter,  kunstenaar. 

En  hulle  was  altyd  onder  die  mense,  deur  alle  tye  heen, 
soms  as  vloekprofete,  soms  net  maar  as  groot  kunstenaars,  om 
die  beeld  van  die  Onsienlike  lewendig  te  hou  onder  ons  totdat 
ons  almal  weer  eendag  self  dié  dinge  kan  sien  waarvoor  ons 
drie  oë  nodig  het. 

Wanneer  jy  so  ’n  siener  kry,  val  die  grootste  eenvoud  en 
deursigtigheid  jou  meesal  op.  So  was  dit  by  Boccaccio,  by 
Scheherezade,  so  was  dit  by  Bunyan,  so  was  dit  in  Pelgrim 
se  reis  na  die  Ewigheid,  De  kleine  Johannes,  Alice  in  M^onder~ 
land,  Orpheus  in  de  Dessa,  so  was  dit  by  Hans  Christian 
Andersen,  so  was  dit  deur  die  eeue  heen  in  die  verhale  wat 
geskep  en  vertel  is  deur  volksvertellers  waarvan  die  name  ver- 
geet  is  maar  wie  se  vertelgoed  voortleef  as  sages  en  sprokies 
en  wat  agterna  opgeteken  is  deur  die  Grimms,  Perrault  e.a. 
versamelaars  van  volksgoed. 

Mens  moet  leer  om  die  dinge  wat  hulle  vertel,  te  waardeer. 
Juis  omdat  hulle  klare  eenvoud  so  erg  bedrieglik  kan  wees,  was 
daar  dikwels  luisteraars  en  lesers  wat  dié  soort  verhale  ver- 
doem  het  as  ru,  bloeddorstig,  verskriklik  afgryslik,  en  onder 
diesulkes  was  nogal  befaamde  wetenskaplikes  o.a.  Opie  — 
man  en  vrou  — wat  dit  nodig  gevind  het  om  die  meeste 
sprokies  ”te  suiwer”  sodat  dit  bruikbaar  kon  wees  vir  die  arme 
bloedjies  in  die  kinderkamer.  Daarteenoor  was  dit  aan  ander 
vorsers  beskore  (o.a.  Jung,  Charlotte  Biihler,  Will-Erich 
Peuckert,  Schmidt,  Lúthi  en  talle  ander)  om  deur  middel  van 
navorsing  na  die  siel  van  die  mens  aan  te  toon  hoe  die  een- 
voudige  vertellers  uit  die  volk  daarin  kon  slaag  om  vertelgoed 
te  skep  waardeur  bevrediging  gegee  word  aan  die  behoeftes 


in  die  siel  van  die  mens  en  waardeur  sy  geestelike  groei  op 
gesonde  wyse  bevry  kon  word  van  bande,  en  volwassenheid 
bevorder  kon  word.  In  ons  eie  tyd  word  veral  dié  sprokie, 
maar  ook  die  sage,  herstel  in  sy  creplek  van  ouds,  en  ten 
einde  hierdie  herstelling  te  bewerk,  is  beskouings  gelug  wat 
in  menige  opsig  die  powerheid  van  die  Amerikaanse  sosio- 
esteties  georiënteerde  "letterkundige  teorie”,  wat  soms  by  ons 
ook  so  naarstig  nagepraat  word,  openbaar  maak,  sodat  daar 
in  twee  rigtings  diens  bewys  is.  Vir  die  gevormde  en  aan- 
komende  letterkundige,  skeppend  en  beskouend,  is  dit  allesins 
vrugbaar  om  diepgaande  aandag  te  bestee  aan  die  volksverhaal 
in  al  sy  vorms. 

As  mens  jou  in  die  eienskappe  van  die  volksverhaal  verdiep, 
ontdek  jy  o.m.  opvallende  strukturele  en  geestelike  ooreen- 
komste  tussen  amptelike  letterkundige  produkte  en  sprokies  en 
sages,  en  dan  word  dit  gaandeweg  duidelik  dat  juis  dié  twee 
soorte  volksverhaal  die  wettige  voorouers  is  van  die  latere 
roman.  Mens  dink  maar  aan  die  sg.  sprokiesreis,  die  geheim- 
sinnige  sprokiesmilieu,  die  sprokiesgeskenk,  die  sprokiesheld, 
die  skurk,  wat  deur  Jung-vorsers  bestempel  word  as  argetipes, 
en  jy  vergelyk  dit  dan  met  sê  maar  Johannes  van  Wyk  en  Sewe 
dae  by  die  Silbersteins  om  tot  jou  verbasing  en  ontnugtering 
te  besef  dat  die  so  geroemde  deus  ex  machina  nie  eintlik  ’n 
truk  is  uit  die  toneelwêreld  nie  maar  reëlreguit  gestaltegewing 
van  die  towergeskenk  uit  die  sprokie,  en  dat  die  ”volmaakte” 
(d.w.s.  volledig  eensydig)  helde  en  skurke  voortsettings  is  van 
die  flets  persone  uit  die  sprokies.  Ook  die  bly-eindende  slot 
en  die  beloning  van  die  goeie  kom  net  so  uit  die  volksverhaal 
en  is  ’n  voortvloeisel  van  die  diepste  behoeftes  van  die  mens. 

As  jy  dit  bescf,  is  dit  nie  meer  vreemd  om  te  weet  dat 
amptelike  skrywers  telkemale  terugkeer  na  die  oerbron  van 
die  roman  — die  sprokie  en  sage.  Knut  Hamsun  het  dit  gedoen, 
Hans  Andersen,  veral  Selma  Lagerlóff  en  ander  Skandinaafse 
skrywers,  Bunyan,  Frederik  van  Eeden,  en  by  ons  het  Elizabeth 
C.  M.  du  Toit  dit  reeds  aarselend  gedoen  in  haar  poësie  en 
na  haar,  in  prosa,  Etienne  Leroux, 

Op  hierdie  punt  in  ons  betoog  staan  ons  voor  die  skeppings- 
werk  van  Etienne  Leroux,  ’n  skrywer  wie  se  werk  ongeveer 
onbegryplik  bly  as  mens  dit  nie  langs  die  weg  van  die  sprokie 
en  sprokiesvorsing  benader  nie.  Maar  laat  ons  meteens  waarsku 
Leroux  is  uit  die  sprokie,  maar  hy  is  geen  volkskunstenaar  nie, 
en  — hoewel  hy  in  haas  elke  opsig  gecstelike  kind  van  sy  tyd 
is  met  openbaring  van  die  opvallendste  kenmerke  daarvan,  is 
hy  geen  Scstiger  nie,  want  daarvoor  is  hy  te  opvallend  geestelik 
selfstandig,  lankal  deur  die  puberteitsjare  heen,  en  het  hy  te 

opvallend  ’n  intellektueel  gevormde,  nie-aangewaaide  lewens- 
beskouing  wat  berus  op  omvattende  navorsing  en  besinning. 
Terwyl  ook  verwys  word  na  Sewe  dae  by  die  Silbersteins  het 
die  beskouings  hier  eintlik  regstreeks  betrekking  op  Die  Derde 
Oog  — alhoewel  dit  tog  van  toepassing  kan  wees  op  al  die 
ander  romans  van  die  skrywer.  Verder,  sonder  om  telkens  dui- 
delik  te  onderskei,  sal  eienskappe  van  die  sprokie  sowel  as  van 
die  sage  nader  gehaal  word. 

Wat  die  stofinhoud  betref,  staan  ons  in  sage  en  sprokie 
in  die  teenoormekaarstelling  van  die  Sienlike  en  Onsienlike. 
Die  mens,  van  hier  en  nou,  stel  hom  teenoor  die  Gans-Andere, 
die  onsigbare  magte,  wat  hy  wil  begryp  en  verklaar,  of  waar- 
oor  hy  hom  skeppend  wil  verhef  — dus  skouend  en  skeppend. 
Hierdie  ontmoeting  met  die  Gans-Andere  word  vakterminologies 
die  numinose  ervaring  genoem.  In  die  volksverhaal  neem  dit 
baie  vorms  aan:  dwaal-  en  spookverhale,  goëlstories,  weerwolf- 
verhale,  slamaiertoorverhale.  Dit  kan  verskyn  in  die  vorm  van 
erdmannetjies,  meerminne,  spookligte,  hellewaens,  spookwinde, 
goëldiere,  animistiese  slange,  net  ’n  paar  oë  soos  beskryf  deur 
Knut  Hamsun,  ’n  huilende  baba  langs  die  pad  wat  gaandeweg 
swaarder  en  later  ’n  ondraaglike  las  word,  ’n  wa  wat  skielik 
in  ’n  drif  vassit  sonder  rede  — in  haas  eindelose  vorms.  In  die 
godsdiens  ontmoet  ons  die  Gans-Andere  as  dié  NUMINOSE 
— die  Derde  Émmaiisganger,  die  Duif  van  Johannes  die  Doper, 
Moses  se  Brandende  Bos  of  die  Offervuur  van  Elia  of  die 
Vurige  Wa,  die  Ander  Worstelaar  met  Jakob  by  die  Jabbok, 
terwyl  natuurmense  die  blits  en  donder  ook  as  numineus  beskou. 

In  die  amptelike  literatuurbeskouing  kry  ons  die  numinose 
onder  ’n  ondeursigtige,  betekenislose  term:  inspirasie,  wat  in 
hierdie  verband  uitgelê  kan  word  as  die  vermoë  om  die  numi- 
nose  te  ervaar.  Daarvoor  is  één  oog  te  min  — die  eenogige 
Griekse  Kikloop  was  ’n  half  onnosel  reus,  gewone  mense  het 
twee  oë,  terwyl  slegs  die  siener,  die  digter  met  "rasa”,  die 
kunstenaar,  die  profeet,  die  derde  oog  het  — wat  dan  ook 
meteens  die  agting  verklaar  waarmee  die  kunstenaar  in  die 
gemeenskap  bejeën  word,  die  rol  van  die  kunstenaar,  en  die 
maatskaplik  sanerende  werking  van  die  kunswerk,  en  dit  ver- 
klaar  ook  die  naam  van  Leroux  se  onderhawige  roman.  Hierdie 
bewus  wees  van  die  numinose  kry  ons  by  alle  groot  kunstenaars 
en  groot  kuns,  dis  die  hele  grondslag  van  die  klassieke  Griekse 
tragedie  waar  die  mens  onafwendbaar  uitgelewer  is  aan  die 
oppermag  van  die  gode. 

Laat  ons  aanknoop  by  hierdie  gedagte:  die  duister  besef 
dat  die  noodlot  van  die  mens  oorskadu  word  deur  die  gode  — 
jou  lewenslot  word  deur  geweldige  magte  buite  jou  bepaal,  en 

jy  kan  dit  maar  net  strydend  ondergáán  en  soos  ’n  held  ónder- 
gaan  — en  dis  die  heroïese. 

Hier  sluit  ons  aan  by  die  numinose  in  Etienne  Leroux  se 
werk(e);  die  gevoel  dat  die  moderne  mens  bedreig  word  deur 
’n  ongesiene  mag.  Trouens,  elke  denkende  mens  is  tans  on- 
gemaklik  bewus  van  so  ’n  bedreiging,  en  soek  onrustig  na  die 
ontmaskering  daarvan.  Sommiges  soek  dit  in  die  een  of  ander 
isme:  kommunisme,  kolonialisme,  materialisme;  of  by  die  een 
of  ander  soort  mens:  die  Rus,  die  Jood,  ’n  anderstalige  en 
anderskleurige  buurman;  of  by  die  een  of  ander  soort  bedry- 
wigheid:  handel,  nywerheid.  Die  een  sien  die  ondergang  in 
die  Abendland,  die  ander  in  die  verskyning  van  die  Johanitiese 
mens  — dit,  dát. 

Hieruit  vloei  voort  dat,  terwyl  die  Gans-Andere  by  Etienne 
Leroux  heel  op  die  voorpunt  staan,  is  dit  nie  numineus  nie,  nie 
”heilig”  nie;  eintlik  is  dit  ’n  intellektuele  bewustheid  of  begryp 
van  ’n  suiwer  aardse  magtigheid.  De  Goede,  ’n  frisgeboude 
voorspelermens  met  ’n  soort  konserwatiewe  traagheid  van  gees 
— die  Afrikaner!  — word  bedreig  deur  die  shopping  centre 
van  Gudenow  (Good  Enough!  d.w.s.  ook  ’n  Goede!),  wat  uit 
Noord-Europa  vandaan  kom,  dus  so  min  of  meer  die  Suid- 
Afrikaanse  Joodse  gemeenskap.  Ook  in  5ea'e  dae  staan  die 
Afrikaanse  idealisme  en  die  Joodse  stoflikheidsin  teenoor  mekaar 
gestel.  Ons  het  hier  dus  te  doen  met  ’n  intellektuele  begrip  wat 
gegroei  het  uit  vorsing.  Ons  keer  later  daarop  terug.  Eintlik 
numineus  is  dit  nie  — slegs  bewustheid  van  bedreigende  magte, 
bewus  in  die  intellek  en  nie  in  die  ondergrond  van  die  wese  nie. 

Met  die  numinose,  die  heilige,  hang  saam  een  van  die  opval- 
lendste  kenmerke  van  die  sprokie:  die  sprokiesreis.  Die  held 
vertrek,  gaan  op  reis,  word  gestuur  om  iets  groots  te  verrig, 
iets  te  haal  wat  moeilik  bekombaar  is,  ’n  vyand  te  gaan  beveg, 
betowerdes  te  gaan  verlos.  Dink  maar  aan  die  drie  seuns  in 
Tafeltjie-dek-jou,  Rooikappetjie,  Aspoestertjie,  die  goue  veer 
van  die  Grypvoël,  en  betrag  menige  variant  in  die  wordings- 
geskiedenis  van  ons  eie  Hasie  by  die  dam  soos  dit  opgeteken 
staan  by  S.  C.  Hattingh.  Betrag  dan  daarnaas  die  reis  na 
mekaar  toe  van  die  verloofdes  in  Sewe  dae  en  die  sending  van 
De  Goede  om  Gudenow  te  gaan  soek.  Dat  so  ’n  reis  of 
sending  welbekend  is  in  die  letterkundige  wêreld  as  ’n  soort 
kunsgreep,  bv.  die  hellevaart  by  Dante,  Boccaccio  se  geselskap 
wat  die  pes  probeer  ontvlug,  Willem  de  Klerk  se  vliegtuig 
wat  neerstort  in  die  berge  in  Die  W^olkemaker  — die  bekend- 
heid  daarvan  bevestig  juis  die  ooreenkoms,  want  in  die  roman 
is  dit  duidelik  nog  ’n  deel  van  die  nawelstring  wat  dit  bind  aan 
die  sprokie. 

Let  verder  op  die  geaardheid  van  die  gebied  waarheen 
of  waarin  die  sprokiesreis  voer:  ’n  donker  woud,  ’n  rotsagtige 
plek  gewoonlik  teen  skemer,  eensame  plekke  waar  die  een  of 
ander  reeds  ”iets”  gesien  het,  of  selfs  die  nagmerriedroom  ^ — 
soos  aangetoon  deur  Jung  e.a.  vorsers.  Bedink  dan  dat  Dante 
se  hellevaart  ’n  nare  droom  is  en  dat  De  Goede  se  afdaal, 
verdieping  na  verdieping  in  die  shopping  centre,  in  sy  wese  ’n 
aaklige  nagmerriedroom  is  — wat  ook  die  verskrikkende  aard 
van  die  wesens  en  voorvalle  wat  ontmoet  en  uitgebeeld  word, 
verklaar.  Maar  behendig  word  die  reis  in  die  shopping  centre 
by  Etienne  Leroux  ’n  reis  af  na  die  dieptes  van  die  eie  siel, 
en  die  verskriklike  nagmerriebestanddele  is  nuusberigte  wat 
saamgeaas  is  uit  die  kolomme  van  ons  eie  sensasiebeluste  dag- 
en  weekblaaie,  verenig  met  stof  uit  verskillende  soorte  vak- 
literatuur.  Dit  alles  verdoesel  egter  nie  die  aanwesigheid  van 
die  sprokiesreis  en  die  wese  van  die  oord  waarheen  dit  gaan 
nie. 

Vervolgens  let  ons  op  die  geaardheid  van  die  sprokiesheld 
en  -skurk.  In  die  sprokie  word  nie  gewerk  met  ”Iewende”, 
”ronde”  karakters  nie.  Nee,  die  sprokie  ken  net  beliggaamde 
eienskappe.  Elke  sprokiesfiguur  is  wesenlik  ’n  karaktereienskap 
wat  in  sy  hoogte  graad  aanwesig  is.  Afskuwelik  is  die  stiefma 
en  stiefsuster,  die  een  of  ander  ryke;  goed  is  die  koningseun 
of  -dogter,  die  weeskind,  die  verdrukte  weduwee,  die  jongste 
kind  (wat  verdruk  word  deur  ouer  broers,  wat  dan  ”skurke” 
is).  Wesenlik  is  die  sprokiesgestalte  mense  sonder  gesig,  en 
elkeen  vertoon  net  een  opvallende  karaktertrek.  Die  sprokie  ken 
geen  ingewikkelde  mens  met  goeie  en  slegte  eienskappe  ver- 
strengel  in  sy  persoonlikheid  nie. 

Hier  het  ons  wesenlik  die  handelende  persone  in  die  sg. 
ou  historiese  roman,  die  romantiese  roman,  die  ridderromans 
van  die  middeleeue,  en  is  dit  nie  die  Sestigers  wat  telkens 
daarop  roem  dat  hulle  mense  sonder  gesig  skep  nie?  — dit  na 
aanleiding  van  Jung  se  argetipes,  wat  hý  (sonder  die  wete  van 
die  Sestigers)  uitgepuur  het  uit  die  sprokies.  Van  Leroux  maak 
dit  geen  Sestiger  nie,  want  by  hom  is  duidelik  spore  dat  hy 
by  Jung  verbygesteek  het  tot  in  die  sprokie. 

Let  nou  op  Etienne  Leroux  se  hooffigure.  Omdat  hy  ’n 
”moderne”  mens  uitstuur  om  iets  te  ontrafel,  is  die  tegniek 
van  die  tydgenootlike  superspeurverhaal  aangewese.  Ornas- 
sis  met  ’n  James  Bondorganisasie  is  nodig.  Die  sprokiesheld, 
De  Goede  (let  op  sy  naam)  is  ’n  doodgoeie,  pligsgetroue,  ge- 
dissiplineerde,  vakkundige  polisieman,  sonder  te  veel  verbeel- 
ding  en  met  ’n  sedelike  krag  wat  lê  in  sy  behoudenheid.  Hy 
het  ’n  vrou  wat  net  pure  seksuele  begeerte  is  — ’n  nimfomaan. 

En  dan  Gudenow,  wat  net  verkoopsgoedere  aanbied  wat  lei 
tot  die  ondergang  van  die  mens.  De  Goede  se  twee  reisgeselle 
vervul  die  sprokiesrol  van  die  erdmannetjies  en  die  klein  ou 
grys  mannetjies  wat  orals  die  regte  raad  aanbied,  oplossings 
aanwys,  en  verhoed  dat  die  handeling  doodloop. 

Nou  ja,  mens  kan  hier  verwys  na  ons  tydgenootlike  Mighty 
Mouse,  die  Skim,  Tarzan,  Buffalo  Bill,  Popeye,  Hans  Dons, 
Skoorbek,  De  Winnaar,  die  ”Afrikaanse”  Vandermerwe  (die 
een  wat  die  Engelse  uitoorlê).  Maar  dan  ontbloot  ons  weer 
die  nawelstring  wat  lei  na  die  moederbed  — die  sprokie,  en 
dit  openbaar  die  grondige  waarheid  dat  iets  in  die  gees  van 
die  mens  na  hierdie  soort  vertelgoed  en  leesstof  smag  omdat 
dit  diep  in  bevrediging  bring  aan  sy  geestesbehoeftes.  Juis 
dieptesielkundige  beskouings  het  in  ons  eie  tyd  die  verdoeming 
en  verwerping  van  ons  ou  ”gruweIsprokies”  as  kinderlektuur 
deur  onbegrypende  pedagoë  aan  die  lig  gestel  as  dwaling  uit 
onbegrip.  Dit  beteken  nog  nie  dat  sprokiestof  ontvlugtings- 
literatuur  is  nie,  en  dit  beteken  ook  nie  dat  puberteitsdrange 
by  die  Sestigers  e.a.  eietydse  skrywers  daardeur  skielik  uitloop 
op  aanneemlike  literatuur  vir  volwassenes  en  onvolwassenes 
nie.  Maar  dit  terloops. 

Nog  ’n  opvallende  struktuurbestanddeel  van  die  sprokie  is 
die  herhaling,  periodiese  herhaling,  van  dieselfde  soort  voorval, 
telkens  met  ’n  klein  wysiginkie  in  die  gebeure  of  die  omwis- 
seling  van  die  karakters,  sodat  daar  tog  vooruitgang  in  die 
handeling  is.  Bekende  sprokiesvoorbeelde:  Tafeltjie-dek-jou, 
Repelsteeltjie,  Wolf  en  die  Varkies,  Stadsmusikante,  Hasie- 
by-die-dam  en  talle  meer.  In  die  letterkundige  wêreld  is  dit 
ook  iets  wat  telkens  aangewend  is  in  werke  wat  reeds  hoërop 
genoem  is. 

Dan  kry  ons  die  herhaling  in  Die  derde  oog,  waar  De  Goede 
telkens  een  verdieping  laer  sak  in  die  shopping  centre  in,  d.w.s. 
een  vlak  dieper  in  die  gees  van  die  mens  (sy  eie  gees). 

Tog,  ondanks  alle  ooreenkomste,  is  nóg  Sewe  dae  nóg  Die 
derde  oog  sprokies,  ook  nie  eers  ”modeme”  sprokies  nie.  Daar- 
voor  verskil  die  geestelike  dampkring  t.o.v.  die  sprokies  te  seer. 
Eerstens:  die  sprokie  leer  nooit,  maar  dis  ’n  verhaal  wat  vertel 
word  met  die  doel  om  vermaak  te  bring.  Etienne  Leroux, 
daarteenoor,  leer!  Sorgvuldig,  met  die  grootste  noulettendheid, 
ontleed  hy  die  gees  van  die  mens  — L.W.  nie  van  sý  mense 
nie,  nie  van  die  Karoo-boere  nie  (soos  Aat  Kaptein  dit  will), 
maar  van  die  mens,  die  moderne,  die  Westerse  mens  in  al  sy 
verydeling,  geestelike  verdorring,  met  sy  samegestelde  per- 
soonlikheid  — die  méns  van  die  20ste  eeu,  sonder  gesig  omdat 
hy  ’n  westerling  is,  en  nie  ’n  bepaalde  westerling  nie. 

Dan  leer  Leroux  verder:  die  mens  van  ons  tyd  word  nie 
bedreig  deur  die  internasionale  industrie/nywerheid  nie,  nie 
deur  die  intemasionale  Jodedom  nie,  nie  deur  die  kommunisme 
nie  — deur  geen  ideologie  of  ideologiese  groep  nie,  maar  deur 
die  bestanddele  in  die  gees  van  die  mens  self.  Die  mens  is  uit 
sy  menslike  aard  gedoem  tot  ondergang.  Juis  uit  hierdie  lerende 
bestanddeel  by  Leroux  is  te  verklaar  tweedens:  sy  verskriklike 
ontmensing  van  die  mens,  is  te  verklaar  sy  ”groot  walg”  van 
die  mens  soos  by  Sartre,  is  te  verklaar  die  nagmerriestof  wat 
hy  in  die  boek  byeengeaas  het.  Die  mens  word  gekonfronteer 
met  sy  eie  gemors.  Die  sprokie  ontmens  nooit  nie. 

Soos  aangedui,  het  Leroux  nie  by  Jung  bly  steek  nie,  maar 
hy  het  orals  rond  gesoek,  en  die  vrug  van  sy  soektog  aan- 
gewend.  Ons  maak  o.m.  kennis  met  narcisisme,  nihilisme,  maso- 
chisme,  die  numinose,  eksistensialisme,  kennis  met  Gilgamesj, 
Dante  se  hellevaart,  kennis  met  ’n  wye  wêreld  van  ervaring 
uit  geskrifte  soos  weerspieël  in  die  nagmerriesoek  na  gepaste 
beelde  en  woorde  en  verwysings  ( ■ — geen  leser  moet  hom  laat 
verlei  om  ál  dié  verwysings  en  toespelings  te  probeer  verklaar 
en  begryp  uit  woordeboek  en  ensiklopedie  nie!^)  wat  om  elke 
draai  by  ons  die  besef  inhamer:  hierdie  skrywer  is  ’n  belese 
mens  soos  min,  en  wat  hy  gelees  het,  het  hy  bepeins  en  om- 
geskep  tot  eie  geestesbesit. 

Maar  — juis  dáárom  het  Die  derde  oog  as  letterkundige  skep- 
pingswerk  misluk.  ’n  Kunswerk  is  geen  handboek  nie,  is  geen 
dieptesielkundige  verhandeling  nie,  is  nie  ’n  beroep  op  die  nug- 
ter  rede  nie,  is  nie  ’n  versameling  oor  die  morsigheid  van  die 
mens  nie.  ’n  Kunswerk  wel  op  uit  eie  lyding  en  lewenservaring 
van  sy  skepper,  nie  uit  sy  nugter  verstandelike  oortuigings  nie, 
of  uit  ’n  oormaat  aan  literatuur  nie.  Daarom  is  Die  derde  oog 
nie  ’n  sprokie  soos  ander  beroemde  wêreldsprokies  wat  reeds 
hoërop  aangehaal  is  nie,  daarom  is  dit  net  so  verstandelik  kil 
soos  Japie  of  Skakels  van  die  ketting.  Dit  rig  hom  tot  die  rede, 
is  intellektueel  in  sy  insig  en  te  vergelyk  met  Untergang  des 
Abendlandes,  Homo  Ludens.  Revolutie  der  Eenzamen.  Daarom 
is  dit  ’n  nagmerrie  — sonder  droom! 

Maar,  al  het  die  kuns  in  hierdie  werk  ondergegaan  in  die 
lerende,  die  intellektuele,  moet  niemand  hom  laat  verlei  om  te 
glo  dat  ons  nie  met  ’n  uitdagende  werk  te  doen  het  nie.  Want 
dit  moet  ons  weet:  wat  letterkundige  teorie  betref,  wat  betref 
die  begryp  en  uitlê  van  alles  wat  mens  hier  te  lees  kry  — dis 
nie  ’n  werk  wat  genader  kan  word  louter  met  gewawel  oor  die 
wonder  van  die  woord  nie. 

Dit  bring  ons  voor  ’n  slotgevolgtrekking:  Die  derde  oog  is, 
om  sy  verskillende  eienskappe  en  hoedanighede,  nie  ’n  boek  vir 

Jan  Alleman  nie.  Dis  ’n  boek  wat  van  sy  leser  ’n  hoogs  gespe- 
sialiseerde  kennis  en  agtergrond  verg,  op  so  ’n  vlak  dat  selfs 
daardie  wondermens,  die  gevormde  leek  soos  hy  heet,  nie 
eers  sal  bykom  nie  wat  begryp  betref,  wat  staan  nog  ”waar- 
deer.”  Met  hierdie  opmerking  bedoel  ek:  die  uitgewer  het  aan 
die  skrywer  ’n  ondiens  bewys  deur  die  boek  populêr  te  laat 
aanbied.  In  sy  wese  is  dit  ’n  werk  vir  die  beslote  kring  — 
nie  uit  snobisme  of  uit  geringskatting  van  Jan  Alleman  nie  — 
vir  amptelike  literatore  en  literatuurkundiges.  Dis  gebore  uit 
’n  te  veel  aan  literatuur  en  dit  dra  die  spore  van  sy  geboorte- 
like  omstandighede.  By  die  gewone  leser  moet  dit  noodwendig 
uitloop  op  verkeerde  waardebepaling  waar  die  leser  bly  steek 
in  die  veelvuldige  voorbeelde  van  afstotende  onsede,  wat  gevolg- 
lik  die  boek  verwerp  vanweë  onsmaaklikheid.  Le  Roux  het  nie 
onsmaaklikheid  beoog  nie,  maar  die  striemendste  aanklag  teen 
die  tydgenootlike  mens  self,  só  striemend  dat  die  mens  daarin 
ontmens  word,  en  die  werk  kan  slegs  na  moeisame  intellek- 
tuele  ontleding  ”waardeer”  word. 

Daar  is  meer  sulke  werke  wat,  ongelukkig,  deur  ons  uit- 
gewers  aweregs  aangebied  word.  Dit  bevorder  nie  die  belange 
van  ons  letterkunde  nie,  en  daar  is  tekens,  onrusbarende  tekens, 
dat  juis  dié  optrede  besig  is  om  ons  van  ons  boek  te  vervreem. 
Dit  word  tyd  dat  ons  ook  hier  volwassenheid  betree  in  diens 
van  die  boek  en  die  mens. 

Só  sien  ek  Die  derde  oog:  uit  die  sprokie  maar  nie 
van  die  sprokie  nie,  nie  vir  die  sprokiesmens  nie  maar  vir  die 
verstandelike  volwasse  denker,  gebore  uit  die  intellek  en  nie 
uit  die  skeppende  verbeelding  nie,  mens-onterend  verliteratuurd 
en  nie  numineus  nie. 

C.  G.  S.  DE  VILLIERS 


BLINK  GESPESi 

Oom  Koos  Tier,  posryer  na  die  dorpie  Jacobsdal  in  die 
Overberg,  het  die  paar  posstukkies  vroeg  die  agtermiddag  by 
die  poskantoor  op  Caledon  gaan  haal,  alles  sorgvuldig  in  die 
possak  geplaas  en  sit  nou  op  die  stoep  van  oom  Hennie  Swart 
se  losieshuis  en  kyk  wat  van  die  weer  gaan  word.  Nie  dat  die 
oubaas  en  sy  twee  vossies  nie  reeds  dikwels  weer  en  wind 
getrotseer  het  op  hulle  twee  uur-rit  na  Jacobsdal  nie,  maar  dit 
word  al  vinnig  donker,  en  'n  mens  kan  nooit  weet  of  die  pad 
nie  dalk  verspoel  het  nie. 

Oom  Koos  gaan  eers  kyk  hoe  dit  daar  onder  by  die  ”Djoeb- 
belie”-brug  langs  Van  Schoor  se  meul  lyk.  Die  water  in  die 
dorpsriviertjie  loop  daar  sterk,  maar  dit  lyk  darem  nog  nie  te 
diep  om  deur  te  kom  nie.  Oom  Koos  stap  vinnig  terug  na  die 
losieshuis,  maak  die  perde  los  en  span  haastig  in.  As  hy  Betoors- 
vlei  en  Spieëlkraal  se  driwwe  nie  kan  deurkom  nie,  maak  dit 
nie  saak  nie  want  hy  kan  op  Stimboksrivier  by  oom  Fanie 
du  Toit  of  op  Donkiespad  by  oom  Anneries  Viljee  vernag. 
Dit  sou  nie  eens  nodig  wees  om  die  huismense  op  te  klop  nie, 
hy  ken  die  stalle  en  die  buitekamers  waar  hy  kan  gaan  slaap. 

Oom  Koos  wou  net  vir  die  vossies  sê  Vaat!  toe  hy  merk  dat 
daar  ’n  man  langs  die  poskar  staan.  Hy  het  ’n  lang  swart  jas 
aan  wat  tot  op  sy  voete  hang  en  ’n  soort  kap  oor  sy  kop.  Aan 
die  bodem  van  die  donker  gewelf  onder  die  kap  sien  ’n  mens 
’n  asvaal  gelaat  mat  skimmer.  Sonder  om  verlof  te  kry,  wip 
die  swart  gedaante  die  trappie  op  en  plak  hom  langs  oom 
Koos  op  die  bankie  neer.  Oom  Koos  kyk  verbaas  na  sy  swyg- 
same  passasier  se  koddige  skoene  met  hulle  blink  gespes. 

”Waarheen  wil  u gaan?”  vra  oom  Koos. 

”Na  my  veepos.” 

”En  waar  is  daardie  veepos?” 

”Dit  lê  aan  die  rivier,  langs  die  pad,  daar  waar  die  rivier  ’n 
groot  siekgat  maak.  Die  karweiers  laat  dikwels  hulle  vee  daar 
suip.” 

”U  bedoel  tog  nie  Donkiespad  nie?” 

”Ek  ken  geen  plaas  met  daardie  naam  nie.  Daardie  aanleg  is 
maar  ’n  buitepos  van  Stimboksrivier  en  het  nog  nie  ’n  naam 


1.  ’n  Skets  oor  die  Overbergse  Derde  Oog!  — Red. 

nie.  My  vrou  se  neef,  ’n  seker  Dirk  Hofman,  woon  daar,  hy 
is  my  veekneg.” 

”Nee,  Meneer,  u sal  maar  moet  afklim.  In  ons  wêreld  is  die 
enigste  Hofmansplaas  Speelmansrivier,  op  pad  na  Lindeshof.” 

”Ek  ry  saam,  sê  ek  u,  ek  weet  sekuur  waar  ek  moet  afklim. 
Voordat  u by  die  siekgat  kom,  staan  daar  in  die  vlei,  links 
van  die  pad  drie  groot  papelierbome,  en  daar  word  die  slawe 
begrawe!” 

”Maar  dit  is  mos  juis  Donkiespad  wat  u sit  en  beskrywe!  En 
op  Donkiespad  woon  geen  Hofman  nie  maar  oom  Anneries 
Viljee.  Oom  Anneries  se  volk  is  ook  geen  slawe  nie,  hy  sorg 
vir  hulle  soos  sy  kinders.” 

”Ry  maar  aan,  ek  sal  self  sê  waar  jy  moet  stilhou.  Die  dis- 
tansie  is  presies  ’n  uur  en  ’n  half,  as  ons  nie  teëspoed  op 
pad  kry  nie.” 

Die  reën  het  opgeklaar  maar  die  pad  is  plek-plek  lelik  ver- 
spoel,  en  die  water  stroom  soos  riviertjies  in  die  slote  langs  die 
pad. 

”U  het  mos  die  plaas  Stimboksrivier  genoem.  Hier  is  die  uit- 
draaipad  na  die  plaas.  Sal  ek  u nie  hier  aflaai  nie?” 

”Nee,  ek  is  bang  vir  die  rivier  langs  die  werf!  Ek  kan  mos 
nie  deur  die  water  loop  nie!” 

”Dis  maar  sommer  ’n  nietige  ou  spruitjie,  u hoef  net  skoene 
uit  te  trek  . . .” 

”Ek  loop  nie  deur  water  nie!  Ek  wil  nie,  en  ek  kan  nie.  Ek 
ry  saam  tot  by  my  veepos,  daar  kan  ek  by  Hofman  vernag.” 

Aan  die  voet  van  Betoorsvleiheuwel  loop  die  spruit  reeds 
sterk.  Oom  Koos  hou  stil,  vat  die  lantern,  klim  af  en  bespied 
die  wêreld.  Dan  klim  hy  weer  op  en  sê  Vaat!  Die  modder- 
water  maal  langs  die  speke  en  die  vossies  se  bene,  die  passa- 
sier  trek  sy  gespeskoene  hoog  op  en  sit  nou  pens-en-pootjies 
bo-op  die  bankie.  Anderkant  die  spruit  is  dit  gelykpad,  al  langs 
die  eindelose  klipmuur.  Nog  ’n  nietige  spruitjie  by  Dooiemans- 
kloof,  en  Donkiespad  lê  net  om  die  draai.  Links  langs  die  pad 
staan  die  papelierbome,  en  die  geswelde  rivier  lek-Iek  so  aan 
hulle  stamme. 

”Hou  stil!  Hou  hier  stil!”  sê  die  passasier,  maar  voordat 
oom  Koos  nog  Hokai  kan  skree,  staan  die  passasier  op,  styg 
die  lug  in  — dit  is  oom  Koos  se  woorde  — en  beland  ewe 
behendig  op  sy  voete.  Ten  minste,  hy  moes  dit  gedoen  het, 
maar  oom  Koos  het  net  voete  ■ — ag,  wat  praat  ek  van  voete 
— net  twee  silwergespes  beurtelings  oor  die  nat  gras  sien 
beweeg,  asof  die  gespes  aan  twee  onsigbare  skoene  vas  was 
en  asof  twee  onsigbare  voete  die  eweneens  onsigbare  skoene 
laat  beweeg. 

Oom  Koos  se  ruig  bos  rooi  hare  kry  meteens  ’n  eie  lewe  en 
lig  sy  nat  hoed  van  sy  kopvel  op.  Hy  sit  roerloos  op  die  bankie, 
hy  is  benoud  en  omring  met  droewenisse  en  gesels  nou  hardop 
met  sy  beproefde  vriende,  Karools  en  Sybrand.  Karools  draai 
sy  kop  na  sy  baas  maar  sprak  geen  sprook  nie. 

”KêreItjies,”  sê  oom  Koos,  ”nou  moet  julle  raad  gee  wat 
ons  drie  het  dit  met  het  macht  des  Bozes  te  doenen,  en  ek  is 
bang,  ek  sê  julle  ek  is  vrekbang!” 

Oom  Koos  het  weliswaar  'n  kragtiger  saamgestelde  adjektief 
met  bang  gevorm,  en  nou  kyk  Sybrand  op  sy  beurt  na  sy  baas 
wat  sulke  onwelvoeglike  taal  ten  aanhore  van  hom  en  Karools 
besig.  Die  twee  maats  knik  tweehoofdig  maar  eensinnig  na 
mekaar  en  kies  die  uitdraaipad  na  Donkiespad.  Op  die  werf 
aangekom,  span  oom  Koos  die  geskokte  spanmaats  uit,  sit  hulle 
op  stal,  vat  die  kosbare  possak,  stap  huis  toe  en  klop  baster 
angstig  aan  die  voordeur.  Maar  oom  Anneries  is  tydsaam  om 
oop  te  maak.  Tant  Nelie  het  blykbaar  kers  opgesteek  want  daar 
skyn  ’n  dowwe  lig  deur  die  gekeperde  gordyntjies. 

Eindelik  verskyn  oom  Anneries  in  sy  lang,  wit  flennelet- 
naghemp  en  met  ’n  kers  in  die  hand. 

”Nag,  oom  Anneries.” 

”Vader  vol  van  mededogen,  Koos,  is  dit  tog  nie  jy  nie!  Wat 
makeer?  Het  jy  ’n  ongeluk  gehad?  Kom  binne,  man!” 

”Nee,  oom  Anneries,  ek  het  geen  ongeluk  gehad  nie,  ek  het 
al  klaar  uitgespan,  en  Karools  en  Sybrand  is  in  die  eselstal.” 

Tant  Nelie  kom  binne,  groet  besorgd  en  gaan  kombuis  toe  om 
koffie  te  maak.  Oom  Koos  bibber  van  die  koue,  en  sy  gelaats- 
kleur  het  ’n  groen  skynsel.  Sy  wange  is  die  ene  trekkings  soos  dié 
van  iemand  wat  ’n  lastige  vlieg  wil  verdryf  sonder  om  sy  hande 
te  gebruik.  Oom  Anneries  staan,  gaan  na  die  saaitbogt  en  bring 
die  kraffie  fransbrandewyn  om  sy  verbouereerdevriendtec/oAríi^. 

”So  ja!  En  nou  vertel  jy  wat  gebeur  het.  Is  dit  jy  wat 
vereffens  aanhoudend  geklop  het?” 

”Nee,  Oom.” 

”Nou  wie  de  duivel  het  dan  daar  buite  staan  en  klop?” 

”0,  dit  was  my  passasier,  Oom.” 

”Jou  passasier?  Waarsyna?  Gaan  haal  hom,  man,  gaan  haal 
hom!” 

”Nee,  Oom,  hy  hoef  nie  gaan  haal  te  word  nie,  hy  het  my 
verseker  dat  hy  die  pad  ken  plaas  toe.  Hy  praat  van  Donkies- 
pad  as  sy  veepos,  en  sy  plan  was  om  by  sy  vrou  se  neef, 
Dirk  Hofman,  te  vernag.” 

”Wag,  ek  skink  vir  jou  nog  ’n  sopie,  jy’s  nog  nie  heeltemal 
reg  nie,  man,  want  jy  praat  van  mense  wat  reeds  jare  der  jare 
dood  is  en  tot  stof  weergekeer  het.” 

"Hene,  oom  Andries,  my  passasier  het  nou  juis  so  ’n  aaklige 
doodskleur  gehad,  en  hy  het  skoene  aangehad  met  silwer- 
beslag  soos  dié  van  tant  Kittie  Fanie  se  statebybel,” 

”Vader  onder  alle  noden,  Koos,  dan  was  dit  sowaar  ou 
Tesselaar  wat  jy  opgelaai  het,  ou  Jan  Tesselaar  in  lewende 
lywe,” 

”Nee,  Oom,  hy  moes  dood  gewees  het,  want  levende  mensgen 
ka’  mos  nie  van  die  karbankie  in  der  nachtelijke  uitspansel  op- 
styg  nie!” 

”Dood  ofte  nie,  ek  sê  jou  dis  ou  Tesselaar  wat  by  sy  vee- 
kneg,  ou  Atjie  Tesselaar,  gebore  Hofman,  se  neef  kom  skuiling 
soek  het,  Sommer  pure  aanstellerigheid  en  grootdoenerigheid 
van  ou  Tesselaar,  want  ’n  wandelende  gees  kan  mos  maar 
natreën,  dit  reën  mos  sommer  dwarsdeur  hom,  hy’s  mos  nie 
van  vlees  en  bloed  nie,  hy’s  mos  net  ’n  , . . verskyning!” 

”Oom  sal  seker  beter  weet,  maar  dit  kan  ek  Oom  sê,  hy  het 
silwergespes  aangehad,  en  daardie  gespes  loop  vanself,  sonder 
skoene,  sonder  voete  en  sonder  liggaam,  en  hy  was  doodbang 
vir  die  vol  spruit  by  Betoorsvlei.” 

”Dit  kan  ek  my  goed  voorstel,  jy  ken  mos  die  ou  gesegde 
van  ’n  spook  en  ’n  bokkapater.” 

Tant  Nelie  het  nors  en  stilswyend  na  die  twee  mans  sit  en 
luister,  maar  nou  loop  sy  oor: 

”Twee  groot  mansmense  met  julle  lawwe  diskoers!  Ou  Tes- 
selaar  en  sy  silwergespes  en  sy  verspotte  bokram!  Julle  is  mos 
albei  christenmense,  en  julle  behoort  te  weet  dat  alle  spoke  met 
die  Grootwaters  weggespoel  is!” 

”Maar  nie  ou  Tesselaar  nie,  ta’  Nelie!  Dit  dank  jou  de 
duiwel  dat  hy  by  Betoorsvlei  sy  gegespede  voete  bo  op  die 
bankie  gelig  het.” 

IZAK  VAN  DER  WESTHUIZEN 


PAD  SONDER  EINDE 

Die  pad  vol  manne  en  vroue  loop  deur  my  hart 

Deur  jare  van  gister  loop  ek  met  die  pad  vol  manne  en  vroue 
met  die  pad  deur  my  hart 
met  die  pad  sonder  einde 
deur  slagvelde 

(en  die  angs  en  die  pyn  en  die  hunkering  en  die  dood) 
deur  stede 

(en  gesigte  vol  verhale  wat  ek  lees  soos  vreemde  tale) 
deur  agterbuurtes 

(en  ek  proe  die  sout  van  baie  trane  op  my  tong) 
deur  spogbuurtes 

( en  hulle  ken  my  nie  want  ek  loop 
sonder  hulle  aanvaarde  statussimbole 
maar  die  sout  van  baie  trane  brand  op  my  tong) 
deur  geboortes 

(en  die  pyn  en  die  vreugde  van  moeders  brand  in  my  oë 
maar  ek  protesteer  met  die  groot  protes 
uit  die  kele  van  duisende  hulpelose  kleuters) 
deur  begraafplase 

(waar  die  geraamtes  van  die  vernames  verkrummel 
met  dié  van  die  naamloses 
en  ek  is  dood  met  die  dood  van  biljoene  dooies 
en  bedroefd  met  die  droefheid  van  biljoene  bedroefdes 
en  afwesig  met  die  afwesigheid  van  die  onverskilliges) 
deur  kamers,  deur  ligte,  deur  stiltes  — 

(die  stiltes  tussen  verliefdes  wat  meer  as  woorde  sê 
en  die  stiltes  van  dié  wat  haat 
en  die  stiltes  waar  woorde  nooit  was  nie) 
die  pad  loop  deur  my  hart 
die  pad  vol  kinders  en  honde  en  eensames 
die  pad  vol  kleure  en  klanke  en  dooie  oë  en  dooie  ore 
die  pad  vol  Katolieke  Protestante  Moslems  en  Jode 
die  pad  vol  ateïste  en  filosowe 
die  pad  vol  bedelaars  en  ereburgers 
en  straatvroue  en  nonne 

die  grys  pad  wat  gemaak  is  van  die  sout  van  baie  trane 

die  pad  sonder  einde 

die  pad  loop  deur  my  hart 

VERHAAL  SONDER  NAAM 


Ek  het  die  stad  se  pols 
óm  my  voel  klop 
en  geloop  en  gesoek 
na  die  stad  se  hart 
na  ’n  sprokiesverhaal 
op  ’n  sprokiesdoek 

na  ’n  nugklub  en 
’n  danseres 

en  gekyk  hoe  die  sluiers 
val . . . tot  ses 
en  gedink  die  laaste 
sluier  sal 
die  geluk  ontbloot 
as  dit  val 
as  dit  val 

Maar  dit  het  nie  . . . 
nooit  geval  nie 


en  geloop  en  geloop 
na  ’n  dobbelsaal 
en  die  groen  van  geluk 
wat  aanhou  wen 
en  ’n  noot  oplaas 
op  dié  groen  gedruk 

Toe  het  die  rooi  gewen 

en  geloop  en  geloop  deur  die 
grys  grys  grys 
blomme  waar  voëls  agter 
tralies  krys 
en  ’n  seuntjie  ’n 
bont  vlinder  jaag 
na  ’n  paradys 
geloop  en  geloop 


Toe  die  seuntjie  gaan  lê 
sit  die 

ding  op  sy  kop 
en  geloop  en  geloop 

Toe  ek  moeg  gaan  lê 
het  die  stad  se  hart 
in  my 
bors 
geklop 

BOSKERK 
Sondagmóre  het  God 
uit  die  spruit  gelag  — 
uit  die  water  waarin 
Sy  Aangesig  was. 

En  terwyl  ek  nog  kyk 
het  ’n  wit  voël  gefluit 
uit  ’n  skaduweekruis 
oor  Sy  Beeld  in  die  spruit. 

WESSEL  J.  PRETORIUS 


HEMEL  OP  AARDE 


saans 

meet  die  klokslae  my  eentonigheid 
verkoel  die  lakens  witter  as  sneeu 
my  onsekerheid  oor  waar  die  hemel  dan  is 

smórens 

ligdag  veer  ek  uit  my  bed  uit  op 
en  soen  die  nuwe  dag  se  strale 
met  die  wete  die  hemel  is  daar  amen 

( solank  ek  net  vandag  se  hemel 
hier  op  aarde  kan  binnetree  met 
my  alledaagse  stewels  punt) 

’N  OPSETLIKE  AANTASTING  VAN  ONS  EER 

in  ons  tydvak 

word  wetensvakke  uitgedeel  vir  arbeid  adel 
en 

in  ons  vyfdagwerksweek 

werk  sondagkarwassers  vir  brood  kleed  en  dak 

en 

dan 

koop  betonvlinders  betonsware  kinderwaentjies 
in  ons  kerkstraat 

PIETER  DU  PLESSIS 


DIE  GILGAMESJ-EPOS 

Die  Gilgamesj-epos  is  beslis  ’n  hoogtepunt  in  die  letterkunde 
van  die  antieke  Oriënt.  Hierdie  heldedig  was  gewild  en  wyd 
versprei  in  die  antieke  wêreld.  Die  moontlikheid  is  nie  uitgesluit 
dat  dit  ’n  geweldige  invloed  op  die  letterkunde  van  latere 
beskawings  in  die  Weste  uitgeoefen  het  nie.  Peter  Jensen  het 
’n  poging  aangewend  om  die  invloed  van  die  epos  op  die 
literatuur  van  alle  tye  en  volke  na  te  gaan.i  Hy  maak  die  ge- 
waagde  bewering  dat  byna  al  die  verhale  wat  in  die  Ou  en 
Nuwe  Testament  oorgelewer  is  en  die  sages  en  legendes  van 
byna  alle  letterkundes  direk  of  indirek  beïnvloed  is  deur  die 
epos.  Hier  word  blykbaar  slegs  van  motief-beïnvloeding  gepraat. 
Dit  wil  sê  die  oú  motiewe  bly  steeds  in  dieselfde  volgorde 
terugkeer.  Nie  net  in  die  lewe  van  Moses,  Dawid  of  Elia  nie, 
maar  selfs  in  die  lewe  van  Jesus  en  die  Griekse  Odysseus  word 
op  dié  invloed  gewys.  Die  invloed  sou  volgens  hom  dus  van 
’n  geweldige  omvang  gewees  het.2 

Die  epos  is  van  Sumeriese  oorsprong  en  het  aanvanklik  uit 
verskeie  eposse  bestaan  waarin  die  legendariese  Gilgamesj  die 
hooffiguur  was.  Later  tydens  die  Assiriese  beskawing  is  die 
verskillende  gedigte  saamgevoeg  tot  een  lang  heldedig.  Trouens 
dit  is  dié  vorm  waarin  die  opgrawers  dit  in  die  biblioteek  van 
koning  Assurbanibal  aangetref  het.  Hierdie  vorm  is  ook  die 
prototipe  van  vandag  se  vertalings. 

By  die  kunstenaar  van  die  antieke  tyd  ontbreek  die  kramp- 
agtige  strewe  na  individualisme  en  vernuwing  wat  tydens  die 
Renaissance  ontketen  is  en  wat  vandag  aan  die  orde  van  die 
dag  is.  Getrou  aan  die  tradisie  van  die  antieke  letterkunde  is 
die  inhoud  en  vormgewing  van  hierdie  epos  suiwer  volkskuns. 
Dr.  De  Liagne  Bóhl  noem  dit  selfs  ’n  nasionale  heldedig.  Die 
digter  streef  nie  na  ’n  eie  indiwidualisme  of  vorm  nie  maar  is 
’n  getroue  vertolker  van  die  lewensbeskouing  van  sy  volk. 

Om  vandag  ’n  objektiewe  beeld  te  kry  van  die  lewensbeskou- 
ing  van  die  antieke  Oriënt  is  uit  die  aard  van  die  saak  on- 
moontlik.  Geen  gesistematiseerde  wysbegeerte  soos  ons  van 
die  Grieke  ontvang  het,  is  deur  hulle  nagelaat  nie.  Die  gods- 
dienstige,  politieke  en  wysgerige  sektore  was  geïntegreer,  en 
’n  gesistematiseerde  samelewing  soos  ons  dit  ken,  het  blykbaar 
ontbreek.  Die  primêre  probleem  waarmee  die  Sumeriër  gewor- 

stel  het,  was  die  dood.  In  sy  daelikse  lewe  moes  hy  teen  die 
natuur  en  vyandige  volke  weerstand  bied.  Gedurige  konfron- 
tasie  met  die  dood  het  waarskynlik  aanleiding  gegee  tot  die 
doodsbegrip  as  kerngedagte  in  sy  kuns.  Teenoor  die  Sumeriese 
epies-mitologiese  poësie  en  didakties-filosofiese  letterkunde  tref 
mens  by  die  Egiptiese  letterkunde  egter  nuwe  genres  aan  — die 
minnelied  en  die  feeslied,  die  liefdesverhaal  en  die  fantasie- 
verhaal.  Die  Egiptiese  letterkunde  besit  ’n  profane  karakter 
ten  spyte  van  die  feit  dat  hul  lewensbeskouing  hoofsaaklik  op 
die  hiernamaals  gerig  was.  Dit  moet  ook  in  gedagte  gehou 
word  dat  hulle  ’n  vreedsamer  bestaan  as  die  Sumeriërs,  Babi- 
loniërs  en  Assiriërs  gevoer  het. 

Oor  die  metafisiese  inslag  van  die  Gilgamesj-epos  beweer 
die  Utrechtse  hoogleraar  Th.  C.  Vriezen^  die  volgende:  ”.  . . 
Het  poëm  is  in  zijn  geheel  meer  dan  alleen  een  heldendicht, 
dat  de  lotgevallen  van  twee  mythische  helden  bezingt;  het  is 
de  tragedie  van  het  menslijk  leven,  dat  door  de  doodsgedachte 
wordt  beheerst  . . . Dit  oudste  grote  dichtwerk  der  mensheid, 
zover  ons  bekend,  een  dichtwerk  dat  duizenden  jaren  de  oosterse 
mens  heeft  geboeid  en  dat  vele  geslachten  opnieuw  overver- 
telden,  waarvan  vele  delen  in  zeer  verschillende  recensies  tot 
ons  kwamen,  is  tegelijkertijd  een  der  diepste  documenten  van 
menselijke  idealisme  en  pessimisme.  De  problematiek  van  de 
menselijke  existentie,  van  zijn  leven  en  beschaving,  wordt  hier 
zo  diepzinnig  uitgewerkt  als  wij  pas  later  weer  terug  vinden 
in  de  Griekse  tragedie.  De  verbinding  van  heroïsme  en  irra- 
tionalisme,  van  dadenverheerlijking  en  levensonzekerheid,  van 
levensvreugde  en  levensangst  is  in  dit  gedicht  zo  volkomen, 
dat  wij  ons  — naarmate  wij  door  de  Oud-Oosterse  vorm 
heendringen  tot  de  eigenlijke  zin  van  het  epos  — over  het 
algemeen  menselijk  karakter  ervan  verbazen.” 

Die  verhaal  gaan  oor  ’n  semi-mitiese  koning  van  Uruk  wat 
vyfde  verskyn  in  die  Sumeriese  koningslys  van  die  eerste 
dinastie.  Die  epos  begin  met  ’n  beskrywing  van  die  supermens- 
like  eienskappe  van  Gilgamesj  (vgl.  die  Griekse  Hercules). 
Hy  was  twee  derdes  god  en  een  derde  mens,  maar  die  oudstes 
in  die  stad  Uruk  kla  by  die  gode  oor  die  verwaande  en  baas- 
spelerige  gedrag  van  Gilgamesj.  Hulle  smeek  die  gode  om  nog 
’n  skepsel  soos  Gilgamesj  te  maak  teen  wie  hy  hom  kan  besig 
hou. 

Die  godin  het  toe  vir  Enkidu  geskape.  ’n  Wilde  kreatuur 
met  verbasende  krag  wat  saam  met  die  wildediere  gelewe  het. 
’n  Jagter  wat  in  die  veld  op  hom  afgekom  het,  het  aan  Gilga- 
mesj  vertel  van  die  eienaardige  kragman.  Voorts  is  ’n  tempel- 
prostituut  saam  met  hom  gestuur  om  gemeenskap  te  hê  met 

Enkidu.  Na  Enkidu  se  omgang  met  die  tempelvrou  het  daar  ’n 
groot  verandering  in  hom  plaasgevind.  Die  diere  het  hom  ver- 
stoot  en  noodgedwonge  is  hy  saam  met  die  vrou  stad  toe  waar 
hy  en  Gilgamesj  in  ’n  geveg  betrokke  raak  wat  op  ’n  lewens- 
lange  vriendskap  uitloop.  Hulle  twee  het  wedersyds  invloed 
op  mekaar  uitgeoefen.  Gilgamesj  bewonder  Enkidu  se  kuisheid 
en  goeie  gedrag,  terwyl  Enkidu  weer  later  die  sinnelike  genot 
wat  die  stad  hom  bied,  najaag. 

Die  volgende  episode  verhaal  die  avonture  van  Gilgamesj 
en  Enkidu  se  tog  na  die  sederwoud  om  die  woeste  Humbaba 
te  verslaan.  Die  doel  van  hierdie  onderneming  is  soos  Gilgamesj 
dit  aan  Enkidu  stel: 

”Ek  moet  na  dié  land,  hierdie  sederland  waar  die  kwaad 
is,  Enkidu,  ek  en  jy  sal  gaan  en  hierdie  kwaad  uitwis.  In  die 
woud  skuil  Humbaba,  ’n  kwaadaardige  reus  wat  uitgedelg 
moet  word.” 

Die  moontlikheid  dat  daar  invloed  van  hierdie  heldetog  op 
die  Griekse  Hercules-mites  uitgegaan  het,  is  nie  onmoontlik 
nie.  Na  ’n  lang  en  moeisame  reis  en  baie  ontberings  het  hulle 
eindelik  Humbaba  verslaan. 

Toe  Gilgamesj  as  seëvierende  held  in  Uruk  terugkeer,  het 
die  Ishtar  (godin  van  liefde  en  geweld)  op  hom  verlief  geraak 
en  ’n  huweliksaanbod  aan  hom  gemaak  maar  Gilgamesj  wys 
dit  van  die  hand.  Diep  gekrenk  oor  ’n  skepsel  se  vermetelheid 
om  haar  huweliksaanbod  van  die  hand  te  wys,  vra  sy  vir  Anu 
om  die  Bul  van  die  Hemel  te  skape  en  af  te  stuur  om  Uruk  te 
vernietig.  Dié  bul  het  geweldige  skade  in  Uruk  aangebring. 
In  Sumeriese  reliëfwerk  word  dit  dikwels  uitgebeeld  as  ’n 
sewejaarsdroogte. 

Die  bul  word  eindelik  deur  Enkidu  en  Gilgamesj  verslaan. 
Die  gevolg  van  hierdie  daad  laat  die  gode  besluit  dat  Enkidu 
moet  sterf.  Na  Enkidu  se  sterfte  word  ’n  gevoelvolle  rouklag 
deur  Gilgamesj  uitgevoer  vir  sy  vriend,  wat  mens  herinner  aan 
die  rouklagte  wat  deur  AchiIIes  vir  Patroclus  gehou  is. 

Hoor  my  grotes  van  Uruk, 

Ek  ween  oor  Enkidu,  my  vriend, 

Bitter  klaende  soos  ’n  wenende  vrou. 

Ek  ween  oor  my  broer. 

O,  Enkidu,  die  wilde-esel  en  die  gemsbok 
Wat  jou  vader  en  moeder  was, 

AI  die  viervoetige  diere  wat  saam  met  jou  gewei  het, 
Treur  oor  jou: 

AI  die  wilde  goed  van  die  vlakte  en  die  weivelde, 

Die  paaie  in  die  sederwoud  wat  jy  liefgehad  het, 

Murmel  dag  en  nag. 

Laat  die  grotes  van  Uruk 
Treur  oor  jou, 

Laat  die  vinger  van  seën 
In  die  móre  uitgestrek  word. 

O,  Enkidu,  my  broer, 

Jy  was  die  byl  aan  my  sy, 

My  hand  se  krag,  die  swaard  in  my  skede, 

Die  skild  voor  my, 

’n  Glorieryke  mantel,  my  mooiste  ornament. 
Luister,  daar  gaan  ’n  eggo  deur  die  land: 

Soos  ’n  moeder  wat  rou, 

Treur,  al  die  paaie  waar  ons  saam  geloop  het; 
En  die  diere  wat  ons  gejag  het  — luiperd  en  tier, 
Leeu  en  gemsbok,  takbok  en  klipbok, 

Die  bul  en  die  ree. 

Die  berg  wat  ons  geklim  het 
En  waar  ons  Humbaba  verslaan  het, 

Treur  oor  jou. 

Die  rivier  waarlangs  ons  geloop  het, 

Treur  oor  jou. 

Ulla  van  Elam,  en  die  geliefde  Eufraat 
Waar  ons  eendag  watersakke  gevul  het, 

Die  soldate  van  Uruk 

Waar  die  Bul  van  die  Hemel  geval  het, 

Treur  oor  jou. 

A1  die  mense  in  Eridu 
Treur  oor  jou,  Enkidu: 

Die  landbouers  en  oesters 

Wat  eenmaal  vir  jou  graan  gebring  het, 

Rou  nou  oor  jou; 

Die  bediendes  wat  jou  liggaam  gesalf  het, 

Rou  nou  oor  jou; 

Die  vrou  wat  jou  met  geurolie  gesalf  het, 

Beween  jou  nou; 

Die  vroue  van  die  paleis 
Wat  jou  ’n  vrou  gebring  het 
Met  die  ring  van  jou  keuse, 

Beween  jou  nou; 

Die  jongmanne,  jou  broers, 

Dra  lang  hare  in  rou 
Asof  hulle  vroue  is. 

’n  Nare  lot  het  my  beroof. 

O,  my  jong  broer,  Enkidu,  my  innigste  vriend, 

Wat  is  hierdie  slaap  wat  jou  oorval  het? 

Jy  is  in  die  duisternis  verlore, 

En  kan  my  nie  hoor  nie!” 

Gilmamesj  word  nou  intens  bewus  van  die  dood.  Die  vol- 
gende  hoofstuk  beskryf  sy  nuttelose  soektog  tot  aan  die  einde 
van  die  wêreld  en  tot  aan  die  anderkant  van  die  groot  oseaan, 
wat  volgens  die  wêreldbeeld  van  die  Babiloniërs  die  hele  aarde 
omsluit  het.  Die  doel  van  sy  soektog  is  om  verjonging  en  ver- 
nuwing  te  vind,  ten  einde  die  droewige  lot  wat  sy  vriend  oorval 
het,  vry  te  spring.  Met  onvergelyklike  vernuf  word  deur  die 
digter  beskryf  hoe  dié  geluk  aan  Gilgamesj  telkens,  nadat  hy 
amper  sy  doel  bereik  het,  op  die  laaste  oomblik  weer  ontruk 
word.  Hierdie  soektog  is  ook  'n  verhaal  van  loutering.  Die 
onstuimige  Gilgamesj  se  trots  word  stadig  en  pynlik  afgebreek 
totdat  hy  eindelik  berus  in  die  sterflikheid  wat  nou  maar  een- 
maal  aan  die  mensdom  opgelê  is. 

Interessant  is  S.  J.  Pretorius  se  gedig  Gilgamesj^  waar  Gil- 
gamesj  moeg  van  al  sy  soeke  by  Utnapisjtim  uitkom  wat  hom 
aanraai  om  sy  lewe  soos  ’n  gewone  mens  te  geniet  solank  hy 
nog  kan. 

Die  tweedelaaste  hoofstuk  bevat  die  verhaal  van  die  vloed. 
Die  merkwaardige  ooreenkoms  van  die  inhoud  hiervan  met  die 
vloed  in  die  Bybel  het,  nadat  die  kleitablette  ontsyfer  is,  self 
’n  opskudding  veroorsaak. 

Sover  Gilgamesj  se  kennis  strek,  het  die  gode  die  ewige 
lewe  aan  hierdie  Sumeriese  ”Noag”  geskenk.  Die  hele  doel  van 
Gilgamesj  se  soektog  was  juis  om  by  hom  uit  te  kom  om  die 
geheim  van  die  ewige  lewe  te  hoor. 

Die  laaste  hoofstuk,  ”Die  terugtog  ”,  beskryf  die  berusting  en 
dood  van  Gilgamesj. 

2.  DIE  KOMS  VAN  ENDIKU^ 

"Gilgamesj  lui  die  alarm 
vir  sy  eie  plesier, 
en  sy  verwaandheid 
ken  geen  perke  nie. 

Geen  seun  word  vir  sy  vader  gelaat  nie. 

Geen  maagd  word  vir  haar  minnaar  gelaat  nie. 

Sy  drifte  ken  geen  perke  nie. 

Geen  soldaat  se  dogter  of  vrou 
word  met  rus  gelaat  nie, 
en  tog  is  hy  die  herder  van  die  stad 
wat  wys  en  betaamlik  is. 

Ja  sy  drifte  ken  geen  perke  nie.” 

Nadat  Anu  die  weeklag  aangehoor  het, 
het  die  gode  na  Aruru, 

die  godin  van  die  skepping,  geroep: 
’Jy  het  hom  gemaak,  O Aruru. 
Koningin  van  die  skepping, 
maak  nou  sy  gelyke; 
maak  dit  soos  sy  eie  weerkaatsing, 
sy  tweede  self: 
voortvarende  hart 
vir  'n  voortvarende  hart; 
laat  hulle  dan  tevrede 
saam  in  Uruk  lewe.” 


Die  godin  het  voorts  klei  geneem 

en  'n  stuk  in  die  wildernis  laat  val, 

en  so  is  die  edel  Enkidu  geskape. 

Daar  was  eerbaarheid 

en  krag  in  hom, 

ontvang  van  Ninurta, 

die  god  van  oorlog. 

Sy  liggaam  was  grof 

en  sy  hare  lank 

soos  ’n  vrou  s’n, 

gegolf  soos  Nisaba, 

die  godin  van  koring,  s’n; 

sy  liggaam  was  oortrek 

met  kort  gekoekte  hare 

soos  dié  van  Samugau, 

die  god  van  die  beeste,  s’n; 

Onbekend  en  onskuldig, 

sonder  kennisse 

en  sonder  kennis  van  die  stede 

was  hy,  Enkidu, 

die  kind  van  die  veld. 

Saam  met  die  gemsbok  het  hy 

in  die  berge  gevreet 

en  na  die  watergate 

deur  die  veld  saam  met  die  reën 

getrek  en  by  die  troppe 

wilde  diere  gebly. 

Sy  plesier  was  die  veld 
tussen  die  wildevrugte 
waar  hy  speels  kragte 
met  sterk  diere  gemeet  het. 

Skielik  op  ’n  dag 

het  hy  en  ’n  wildvanger 

van  aangesig  tot  aangesig 

na  mekaar  gestaar, 
geskrik  en  soos  twee  bokke 
tussen  die  ruigtes 
uitmekaar  gespat. 

Die  wildvanger  het  wit  van  die  vrees 
terug  by  die  huis 

sy  ontmoeting  met  dié  snaakse  wese 
aan  sy  vader  vertel. 

,Vader!  Vader!  Daar  is  ’n  man 
soos  geen  ander  man  nie. 

Hy  kom  van  die  berge 

en  is  die  sterkste  in  die  wêreld. 

Hy  is  soos  ’n  onsterflike  wese 
uit  die  hemel. 

Hy  leef  in  die  berge 
en  vreet  gras  en  suip 
saam  met  die  wilde  diere; 
hy  swerf  deur  jou  land 
en  gebruik  jou  drinkplekke. 

Ek  is  verskrik 

en  durf  nie  naby  hom  kom  nie. 

Hy  gebruik  my  putte, 
breek  die  wippe 
wat  ek  stel 

en  help  die  wilde  diere 
om  deur  my  vingers  te  glip.” 

Ses  dae  en  sewe  nagte  lang 
het  hulle  saamgeslaap. 

En  nadat  Enkidu  tevrede  was, 
het  hy  teruggekeer  na  die  wildediere; 
maar  toe  hulle  hom  sien 
het  hulle  sku  weggevlug 
asof  hulle  hom  nie  ken  nie. 

Sy  kragte  was  uitgeput 

want  hy  was  nie  in  staat 

om  die  trop  in  te  haal 

en  hom  weer  by  hulle  te  skaar  nie. 

Enkidu  het  verswak: 

want  die  wysheid  was  nou  in  hom, 

en  hy  het  na  haar, 

na  dié  vreemde  drang  en  swakheid, 

teruggedwaal  en  hom 

voor  haar  voete  neergegooi 

en  geluister  wat  sy  te  sê  het. 

Jy  is  wys  Enkidu. 

Nou  het  jy 

soos  ’n  god  geword  want  toe 
jy  nog  in  die  berge  geboer  het 
was  jy  wild  soos  ’n  dier 
wat  bang  die  jagters  beloer  het. 
Kom  saam  met  my, 
saam  na  Uruk, 

na  die  stad  met  die  sterk  mure: 
na  die  geseënde  tempels 
van  Ishtar  en  Anu 
wat  al  die  ure 

— dag  of  nag  — 
oop  is  vir  die  liefde, 
die  tempel  van  liefde 
en  van  die  hemel; 

daar  waar  Gilgamesj  bly 

— ’n  sterk  man, 
sterk  soos  ’n  bul; 

daar  waar  hy  oor  almal  regeer 
• — hy  wat  nie  sy  gelyke  kan  kry.” 

,Kom  vrou, 
neem  my  na  Uruk, 
na  die  tempels 
van  Ishtar  en  Anu, 
na  die  mensegeraas, 
na  die  plek  waar  Gilgamesj 
soos  ’n  jong  bul 
oor  sy  mense  blaas. 

Ek  sal  hom  uitdaag  en  verslaan, 
want  ek  het  gekom 
om  die  ou  orde  te  omskep. 

Ek  is  die  sterke 

wat  in  die  berge  gebore  is. 

Ek  is  die  sterkste  van  hul  almal 
en  my  bloed  is  nog  vars.” 

Sy  antwoord  hom: 

,,Kom  ons  gaan 
dat  hy  jou  gesig  kan  sien. 

Ek  weet  goed 

waar  Gilgamesj  in  Uruk  is. 

O,  Enkidu, 

jy  wat  die  lewe  liefhet, 

jy  sal  van  Uruk  hou  — 

waar  die  soet  wyn 
oor  die  tong  spoel, 
waar  daar  snags  geen  slaap 
in  die  terapel  van  Ishtar  is  nie, 
waar  die  warrabaddens 
raet  soet  olie  voorberei  word 
en  die  jongraanne  en  raeisies 
koel  klere  dra, 

waar  dit  snags  tot  laat  toe  rinkink. 
Jy  sal  van  dié  lewe  hou, 
ja,  die  warra  genot  van  die  sinne. 
Ek  sal  Gilgaraesj  vir  jou  wys. 

Hy  is  ’n  gelukkige  raan. 

Jy  sal  verbaas  wees 

oor  sy  verruklike  raanlikheid. 

Sy  liggaara  is  perfek 
van  volwassenheid  en  krag. 

Hy  rus  nie,  dag  of  nag. 

Hy  is  sterker  as  jy, 

so  laat  staan  jou  verwaandheid. 

Sharaash,  die  glorieryke  son, 

het  voorkeur  aan  hom 

geskenk,  en  Anu  van  die  hemele, 

en  Enlil,  en  Ea  die  wyse, 

het  hom  ’n  groot  verstand  gegee. 

Ek  sê  jou  nou, 

selfs  voor  jy  die  wildernis 

verlaat  het, 

het  Gilgamesj  van  jou 

en  jou  koms  gedroom.” 


1.  Das  Gilgamesch  — Epos  in  der  Weltliteratur  (deel  1,  Staatsburg,  1906;  deel 
II  Marburg  a.  L.  1928). 

2.  Dr.  F.  M.  T.  H.  de  Liagre  Bohl  wys  egter  op  die  skade  van  hierdie  oor- 
drywing  in  sy  boek  Het  Gilgamesj  Epos  (H.  J.  Paris-Amsterdam,  Derde 
vermeerderde  druk). 

3.  Kernmomenten  der  antieke  beschaving  (Leiden,  1947,  bls.  35). 

4.  Vgl.  Die  Mummie  e.a.  verse. 

5.  Die  bostaande  fragmente  is  gekies  uit  Pieter  du  Plessis  se  vertaling  van 
die  eerste  drie  hoofstukke  van  Gilgamesj.  — Red. 

PHIL  DU  PLESSIS 

miss  yayoi  kusama 


V.:  Wat  is  u verder  in  de  Verenigde  Staten  opgevallen? 

Er  hangt  een  speciaal  luchtje. 

V.:  Luchtje?  Wat  voor  luchtje? 

miss  yayoi  kusama 

sê  amerika  ruik 

na  oernatuur  gemeng  met  masjienc 

parys  (dié  ken  sy  nog  nie) 

miskien  na  geskiedenis  en  die  antieke 

die  oernatuur 
hou  al  die  openinge 
van  my  gesig 
dig  toe 

oernatuurmasjiene  bou  mure  om  die  gate  van  my  neus 
masjiene  van  die  geskiedenis  bou  mure  om  my  oë 
parys  is  omring  deur  die  mure  van  carcassonne 
en  vernietig  deur  ’n  vloed  van  die  arno 
parys  is  die  weggespoelde  verf  van  die  kruisiging 
deur  cimabue 

parys  het  miss  yayoi  kusama  en  ek 
nooit  geken  nie 

ADOLESSENTE  VERDRIET 
hier  sit  hy  met  die  swart 
van  die  water 
en  die  nat 
van  die  see 

sy  eensaamheid  en  vertoon  o 
neem  hom  mee 
o see 

o neem  hom  mee! 

JOAN  LÓTTER 


NOORD-TRANSVAAL  1966 

Waar  beeste  teen 

die  swart  en  bloedskakerings 

van  die  braakland  rus, 

blom  net  die  klippe 

teen  die  allenige  heuwels 

— droë  borste  van  die  almoeder  — 

terwyl  die  dood  die  dae 

draaiend 

draaiend 

tel 

KONTRAPUNTAAL 

Soos  ek  Parys-in-die-herfs 
in  my  hou 

soos  ek  my  somerswaels 
in  die  winter  ken 
en  jakarandapers  in  April 
só  sal  ek  jou  koester 
jou  in  my  bloed  bewaar 
verberg  in  my  struikelende  voete 
ek  sal  jou  sluit 

in  die  geheime  kamers  van  my  oë 

jóú  herken  in  my  glimlag 

en  deur  die  ver  verlange  van  my  dae 

sal  ek  jou  saamdra 

met  my  klein  verlatenheid. 

TUISKOMS 

Ek  het  met  die  herfs 
langs  die  Seine  geflankeer 
en  die  lente  het  alleen 
deur  my  tuin  geloop, 
myverwyt:  "Tevergeefs 
het  die  affodille  helder 
vertel  van  my  koms, 
het  ek  emosie  gestort 

in  die  kleur  van  tulpe, 

my  hart  oopgemaak 

in  hiasinte  se  geur 

en  gewag  dat  jy  my 

by  die  armsvol 

in  jou  huis  sou  dra; 

net  die  treurige  duiwe 

was  getrou  aan  jou  tuin 

in  haar  eensame  bruilofsfees.” 

Die  somer  se  soet  vrugte 
word  bitterappels  in  my  mond. 

M ARLISE  JO  UBERT 

maar  jy  struikel  op  straat 

soos  wingerde  hang  jou  verlange 
vol  verminkte  weemoed 
jou  oë  loop  'n  laning  tot  waar 
die  maroela  die  Skepper  groet 
jou  hande  oes  weer  die 
bosveld  se  skemer  geween 
en  jy  hoor  weer  die  sirene 
van  somersang  en  reën 
jy  sal  altyd  met  die  longe 
van  die  veld  asem  in  die  stad 
want  jou  voet  is  nog  klam  en 
bergvas  van  die  stilte  se  pad 
maar  jy  struikel  op  straat 

ek  is  jou  siebie 

ek  is  jou  siebie  jou  rympie 
jou  biddende  hottentotsgotjie 
jou  miniatuur  Mei-blommetjie 
jou  skarrelende  rotjie 
ag  ek  wil  jou  meetsnoer  wees 
wat  roedes  meet 
ek  wil  jou  instrument  wees 
waarmee  jou  hande  speel 
lê  my  saggies  neer  in  jou  krip 
jou  hart  van  simfonie  en  sang 
en  sus  my  met  die  wiegelied 
van  ’n  sterrenag  se  helder  gang 

DYLAN  THOMAS 


GEDIG  IN  OKTOBER 

Dit  was  my  dertigste  jaar  na  die  hemel 
Wat  ontwaak  het  toe  ek  hoor  hoe  uit  hawe  en  nabye  bos 
En  die  mosselbepoelde  en  die  reier- 
Bepriesterde  kus 
Die  móre  my  roep 

Met  water  wat  bid  en  geroep  van  seemeeu  en  kraai 
En  die  geklop  van  seilbote  teen  die  netgewebde  muur 
Vir  my  om  voet  te  sit 

Daardie  einste  sekonde 

In  die  nog  slapende  dorp  en  voort  te  reis  die  dag  tegemoet. 

My  verjaarsdag  het  begin  met  die  water- 
Voëls  en  die  voëls  van  die  gevleuelde  bome  wat  my  naam 

gewapper  het. 

Bo  die  plase  en  die  wit  perde 
En  ek  het  opgestaan 
In  die  reënerige  herfs 

En  na  buite  gestap  in  ’n  stortbui  van  al  my  dae. 

Hooggety  en  die  reier  het  afgeduik  toe  ek  die  pad  inslaan 
Oor  die  grens 

En  die  poorte 

Van  die  dorp  het  gesluit  toe  die  dorp  wakker  word. 

’n  Lente  vol  lewerike  in  ’n  rollende 
Wolk  en  die  struike  langs  die  pad  was  boordevol  fluitende 
Vinke  en  die  son  van  Oktober 
Somerig 

Op  die  heuwel  se  skouer, 

Hier  was  daar  lieflike  lugstreke  en  soete  sangers  skielik 
Gekom  in  die  móre  waar  ek  geswerwe  en  geluister  het 
Hoe  die  wind  sy  reën  uitwring 
En  hoe  hy  waai  koud 
In  die  woud  dóér  ver  onder  my. 

Vaal  reën  oor  die  kwynende  hawe 
En  oor  die  seenat  kerk  so  groot  soos  ’n  slak 

Met  sy  voelhorings  deur  die  mis  en  die  kasteel 
Bruin  soos  uile 

Maar  al  die  tuine 

Van  lente  en  somer  het  gebloei  in  die  ongelooflike  verhale 
Anderkant  die  grens  en  onder  die  wolk  vol  lewerike. 

Daar  kon  ek  bly 
My  verjaarsdag 

Weg  wonder  maar  die  weer  het  gedraai. 

Hy’t  weggedraai  van  die  lustige  land 
En  af  langs  die  ander  lug  en  die  blou  veranderde  hemel 
Het  ’n  wonder  van  somer  weer  gestroom 
Met  appels 
Pere  en  rooi  korinte 

En  in  daardie  draai  het  ek  so  duidelik  gesien  ’n  kind 
Se  vergete  oggende  toe  hy  stap  saam  met  sy  moeder 
Deur  die  gelykenisse 
Van  sonlig 

En  die  legendes  van  die  groen  kapelle 

En  die  twee  maal  oorvertelde  velde  van  my  kinderdae 
Dat  sy  trane  my  wange  geskroei  en  sy  hart  geroer  het  in  myne. 
Dit  was  die  bosse  die  rivier  en  die  see 
Waar  ’n  seun 

In  die  luisterende 

Somerseisoen  van  die  dooies  die  waarheid  gefluister  het  van 

sy  vreugde 

Aan  die  bome  en  die  klippe  en  die  vis  in  die  gety. 

En  die  geheim 

Het  gesing  lewend 
Stil  in  die  water  en  in  die  sangvoëls. 


En  daar  kon  ek  my  verjaarsdag  weg  wonder 
Maar  die  weer  het  gedraai.  En  die  ware 

Vreugde  van  die  lang  reeds  gestorwe  kind  het  gesing 

brandend 


In  die  son. 

Dit  was  my  dertigste 

Jaar  na  die  hemel  wat  daar  gestaan  het  in  die  somernoen 
Ofskoon  die  dorp  daaronder  gelê  het  beblaar  met  Oktoberbloed. 
O mag  my  hart  se  waarheid 
Nog  altyd  gesing  word 

Op  hierdie  hoë  heuwel  as  ook  dié  jaar  loop  tot  sy  einde. 


(Vertaal  deur  Uys  Krige) 

ALETT A LUBBE 


DIE  DIERE  GAAN  VROU  KOOP 
( 'n  Tiu-legende) 

A1  die  diere  saam,  groot  en  klein,  besluit  om  te  gaan  vrou 
koop  — bó  in  die  lug,  Maar  hoe  moet  hulle  daar  bo  kom? 
Hasie,  wat  altyd  die  slimste  planne  het,  sê:  ”Kom  ons  vra  vir 
Spinnekop  om  vir  ons  ’n  draad  te  spin  tot  bo  in  die  lug.” 
Toe  spin  Spinnekop  die  draad  en  hulle  klim  op:  een  vir  een, 
almal  gaan  om  vrou  te  koop  daar  bo  in  die  lug. 

Na  die  kopery,  terwyl  Hasie  nog  nuuskierig  daar  rondstaan 
om  alles  te  sien,  word  hy  honger.  Hy  steel  toe  graan  by  sy 
skoonmoeder.  Dit  is  iswa  waarvan  lekker  sous  gemaak  word. 
Dit  is  ’n  skaars  kossoort  en  dis  baie  lekker.  Almal  is  altyd 
gretig  om  daarvan  in  die  hande  te  kry.  Hasie  eet  hom  vol 
en  steel  nog  om  saam  te  neem  aarde  toe.  Om  sy  spoor  te  bedek, 
neem  hy  van  die  graan  en  gooi  dit  oor  Spinnekop  se  klere  uit. 
Na  ’n  rukkie  sien  Hasie  se  skoonmoeder  dat  haar  graan  weg 
is  en  sy  wonder  wat  kon  daarvan  geword  het. 

”Kyk  hierso,  hier  is  fout.  lets  het  gebeur.  My  iswa  is  weg, 
iemand  het  dit  gesteel,”  sê  sy  en  sy  kyk  na  die  diere  asof 
sy  die  dief  wil  uitkyk.  En  Hasie  word  baie  benoud  . . . hy 
kên  sy  skoonma  as  sy  kwaad  is! 

”Kyk  na  almal  se  klere  dan  kan  Ma  vasstel  wie  die  dief  is,” 
gee  Hasie  aan  die  hand  en  hy  sorg  dat  hy  ver  agter  die  ander 
diere  gaan  wegkruip. 

Toe  Hasie  se  skoonma  die  graan  op  Spinnekop  se  klere  sien, 
sê  sy:  ”A,  hier  is  die  man  wat  my  kos  gesteel  het.  Jou  nare 
dief,  gee  dit  dadelik  terug!” 

Dis  ’n  groot  woord  en  Spinnekop  word  baie  kwaad.  Sy  ogies 
blits  en  hy  skreeu:  ”As  julle  my  van  diefstal  beskuldig,  loop 
ek  nou  op  die  daad.  Julle  kan  toesien  hoe  julle  weer  op  die 
aarde  gaan  kom!” 

Die  diere  soebat  en  hulle  soebat  dat  hy  tog  by  hulle  moet 
bly  sodat  hulle  saam  met  hom  kan  afgaan.  Maar  as  ’n  spinne- 
kop  kwaad  is,  maak  hy  nie  grappies  nie.  En  Spinnekop  is 
kwaad,  baie  kwaad.  Hy  klim  dadelik  op  sy  draad  en  gly  af 
grond  toe.  Toe  hy  onder  kom,  rol  hy  sy  draad  op  en  stap  weg. 

En  daar  staan  al  die  ander  diere  bo  in  die  lug.  Hulle  kyk 
nog  ’n  bietjie  rond  maar  dit  is  maar  met  ’n  halwe  hart.  Hulle 
is  bekommerd  — hoe  gaan  hulle  terug  aarde  toe?  Nou  is  daar 

nie  meer  ’n  draad  nie  en  in  hul  benoudheid  begin  hulle  vir 
Spinnekop  daar  van  bo  af  soebat:  ”Kom  tog  maar  op  en  spin 
die  draad  sodat  ons  kan  afkom,  asseblie[!” 

Maar  Spinnekop  weier  botweg.  ”Ek  sal  dit  nie  doen  nie 
want  julle  het  gesê  ek  is  ’n  dief.  Ek  wil  niks  meer  met  julle 
te  doen  hê  nie.” 

Die  diere  begin  nou  besef:  al  plan  is  hulle  sal  maar  moet 
afspring.  Hasie  staan  eenkant  en  por  hulle  aan:  ”Nou  toe 
dan,  laat  een  van  ons  probeer!” 

Bobbejaan  spring  eerste  af.  Toe  hy  onder  kom,  val  hy  hom 
natuurlik  morsdood.  En  daar  lê  hy,  hy  rol  eintlik  om  op  die 
naat  van  sy  rug  en  sy  hele  bek  is  oop. 

”Kyk  daar,  kan  julle  sien?”  sê  Hasie  vinnig.  ”Kyk  hoe  lag 
hy  ■ — hy  het  lewendig  onder  gekom!  Ons  is  ’n  klomp  uile, 
ons  sit  hier  bo  in  die  lug,  ons  wil  nie  spring  nie!  Hy  lag 
vir  ons,  kom  ons  spring!”  Maar  hy  weet  goed  Bobbejaan  is 
dood. 

En  een  dier  na  die  ander  spring  af  en 
hulle  spring  af, 
spring  af, 

spring  af. 

Almal  val  hulle  dood  onder;  dan  lê  hulle  en  dan  sê  Hasie 
weer:  ”Kyk  hoe  lag  hulle  vir  ons,  kyk  hoe  lag  hulle  vir  ons.” 
Naderhand  bly  daar  nog  net  een  dier  saam  met  Hasie  oor, 
Olifant.  Net  voor  Olifant  spring,  is  Hasie  vinnig  genoeg  en 
hy  kruip  in  ou  Olifant  se  oor,  klou  vas  en  daar  sit  hy. 

Olifant  val  dat  die  hele  aarde  dreun  van  sy  swaar  gewig. 
Hy  val  hom  natuurlik  morsdood,  kapot,  maar  Hasie  klim 
springlewendig  uit  Olifant  se  oor  en  hardloop  die  bos  in. 

Hasie  is  die  enigste  dier  wat  lewendig  afgekom  het  ná  die 
vrousoekery  bo  in  die  lug.  Omdat  die  ander  diere  met  hul  lewe 
betaal  het  vir  hul  onnoselheid,  gaan  niemand  nou  meer  in  die 
lug  op  nie.  HuIIe  weet  dat  hulle  nie  weer  kan  afkom  nie  — 
hulle  val  hulle  dood. 

Hasie  het  mos  oorgebly  om  die  storie  te  vertel  aan  die 
nageslag! 

4-  * 


verlange  omraam 
herinnering 
met  goud 

JOAN  LÓTTER 


B.  L E R O U X 


POËSIE  EN  DIE  TWEE  WÊRELDE 

O God!  ek  kon  in  ’n  neutedop  gekerker  wees  en  nog 
myself  ’n  koning  van  onbegrensde  ruimtes  noem,  was 
dit  nie  dat  ek  slegte  drome  het  nie. 

[Hamlet] 

Die  mens  is  ’n  uiters  gekompliseerde  wese;  hy  ken  twee 
wêrelde:  die  een  buite  hom  wat  uit  materie  bestaan;  die  ander 
in  hom  wat  sy  subjektiewe  belewings  bepaal.  Dis  hierdie  aspek 
wat  hom  van  die  laagste  vorm  van  lewe  onderskei.  Maar  hierdie 
twee  wêrelde  is  nie  deur  ’n  markante  skeidslyn  afgebaken  nie. 
Namate  die  mens  ontwikkel,  besef  hy  al  gou  hoe  die  liggaam 
deur  sy  gedagtes  en  gevoelens  beïnvloed  word,  en  andersom, 
hoe  sy  subjektiewe  bewegings  deur  sy  liggaam  bepaal  word. 
Hierdie  gedurige  wisselwerking  tussen  die  twee  wêrelde  word 
in  sy  taalgebruik  weerspieël. 

Skryf  ’n  wetenskaplike,  bv.  oor  die  atoombom,  sal  sy  taal 
nugter  wees  om  in  die  kader  van  sy  onderwerp  te  pas;  skryf 
die  digter  oor  die  belewings  van  sy  eie  gees,  kan  daar  geen 
regstreekse  medelings  wees  nie;  dit  kan  slegs  geskied  deur 
middel  van  teëbeelde  en  ooreenkomste,  geput  uit  sy  omgewing, 
m.a.w.  deur  middel  van  metafore  wat  'n  kenmerk  van  poësie 
is.  Eliot  sê  dat  ’n  digter  nie  so  gemoeid  met  die  gedagte  is  nie, 
maar  liewers  met  die  ekwivalent.  In  teenstelling  met  die  taal- 
gebruik  van  die  wetenskaplike  sal  daar  in  dié  van  die  digter 
iets  diepers  skuil,  want  sy  taal  is  dié  van  die  innerlike  wêreld 
wat  nie  gemeet  kan  word  nie  omdat  dit  nie  uit  dimensies  bestaan 
nie;  daarom  word  ’n  digter  dikwels  as  "duister”  bestempel. 

Hoe  intelligenter  die  digter  is,  hoe  groter  sal  die  komplek- 
siteit  van  sy  gedigte  wees;  sy  belangstelling  is  wyer  en  hy  is 
ryper  in  sy  uitdrukkingsvermoë.  Eliot  glo  dat  ”fundamental 
brain-work”i  met  reg  van  die  leser  verwag  kan  word  weens  die 
kompleksiteit  van  ons  hedendaagse  beskawing.  Maar  die  doel- 
wit  van  ’n  digter  is  seker  nie  om  inteliektuele  duisterheid  te 
bring  nie,  maar  liewers  subtiliteit  van  emosionele  impressie. 
Skakel  mens  nie  op  die  regte  golflengte  in  nie,  bly  die  woorde 
van  die  digter  vir  ons  dof  en  onverstaanbaar. 

1.  Vgl.  F.  O.  Matthiessen:  The  Ach'tevement  of  T.  S.  Eliot.  An  Essay  on  the 

Nature  oj  Poetry,  New  York,  Oxford  University  Press,  p.  57. 

Die  afgelope  dekades  was  die  mens  se  oë  so  op  die  wêreld 
daarbuite  gerig  dat  daar  op  wetenskaplike  gebied  ’n  soort  rewo- 
lusie  ontstaan  het.  Die  mens  het  geleer  om  hongersnood  en 
pestilensie  te  voorkom,  maar  hy  kan  maklik  die  slagoffer  word 
van  die  woeste,  onvoorspelbare  fauna  van  sy  eie  gees  waarvan 
hy  maar  ’n  rudimentêre  kennis  besit.  ’n  Eierklitser,  funksioneel 
bruikbaar,  is  globaal  gesproke  vir  die  mens  van  groter  belang 
as  die  gedigte  van  Opperman  en  Van  Wyk  Louw;  hulle  ge- 
digte  staan  nie  in  verband  met  die  bruikbaarheid  van  die  alle- 
daagse  lewe  nie;  gevolglik  word  hulle  opsy  geskuif,  word  glad 
nie  gelees  nie,  of  dien  slegs  as  tydverdryf  vir  ’n  doellose  uurtjie. 
Geen  wonder  dat  Opperman  eenkeer  gesê  het  dat  sy  volk  hom 
nie  waardeer  nic. 

Dis  opvallend  dat  ons  gedurig  ons  innerlike  gewaarwordings 
op  mense  en  dinge  buite  ons  projekteer;  ons  liefde  en  haat 
”kleur”  die  lewens  van  ander;  gevolglik  kan  ons  nooit  werklik 
’n  ander  persoon  teëkom  nie,  slegs  ’n  amalgaam  van  onsself 
en  van  hulle.  Vandag  is  dit  die  innerlike  wêreld  wat  vir  die 
kunstenaar  van  primêre  belang  is;  dis  of  die  gode  die  swaarte- 
punt  van  die  uiterlike  na  die  innerlike  verskuif  het.  Maar  die 
feit  bly  staan:  om  hierdie  innerlike  magte  of  gode  te  verstaan, 
moet  ons  hulle  op  die  kreature  buite  ons  projekteer.  As  Opper- 
man  praat  van: 

Met  gespanne  spier 

loop  ek  deur  die  mis 

want  om  my  sluip  ’n  dier 

onder  wit  duisternis; 

ek  hoor  hom  knor  en  in  oop  mote 

waggel  sy  pilare-pote 

en  sy  kantelende  rug  metaal; 

op  hoeke  van  die  strate  blink 

sy  oë  bloedbelope, 

en  met  sy  hap  sluit  staal  op  staal. 

dan  het  die  hele  gedig  niks  met  ’n  soólogiese  verskynsel  te 
make  nie.  Die  dier  is  slegs  die  grootstad,  die  metaalwêreld 
met  sy  gevare,  wat  die  vreemdeling  van  alle  kante  bedreig.  As 
ons  die  gedig  nie  verstaan  nie,  het  ons  kontak  met  die  dinge 
daarbuite  ons  verloor,  m.a.w.  ons  het  kontak  met  onsself  ver- 
loor.  Die  feit  dat  ons  die  gedig  wel  verstaan,  is  bewys  dat 
ons  innerlike  wêreld  geestelik  en  psigologies  ingestem  is,  maar 
aan  die  ander  kant  ook  fenomenologies,  sodat  ons  vyf  sintuie 
as  ’t  ware  die  vingerwysings  is  na  wat  daar  in  die  wêreld  daar- 
buite  aangaan.  Die  poëtiese  beeld  dien  as  ’n  brug  tussen  die 

uiterlike  en  die  innerlike  wêreld;  daardeur  word  soortgelyke 
beelde  in  onsself  opgeroep  wat  heel  waarskynlik  eers  baie  vaag 
was.  Sulke  beelde  uit  die  hinterland  van  ons  onderbewussyn 
kan  soms  treffend,  maar  terselfdertyd  ook  skokkend  wees.  In 
die  onderstaande  fragment  uit  ” ’n  Kadawer”  is  Peter  Blum 
daarop  uit  om  ’n  skokeffek  te  bereik  waarmee  hy  sy  beeld  wil 
tuisbring: 

Die  vlieë  het  gegons  op  die  verrotte  maag 

Waaruit  ’n  swart  kommando  maaiers 

Gerol  het  langs  die  buik  en  lieste,  dik  en  traag  — 

— Ek  meen  geen  vloeistof  was  ooit  taaier. 

(Steenbok  tot  Poolsee) 

Die  hele  strofe  het  niks  met  ”maaierkuns”  te  make  nie,  soos 
D.  F.  Malherbe  dit  n.a.v.  Opperman  êrens  noem.  Die  beeld 
illustreer  eenvoudig  die  logiese  waarheid  dat  materie  nooit 
vergaan  nie;  die  een  kreatuur  teer  op  die  ander  wat  omgeskep 
word  in  nuwe  vorme.^  Dit  toon  weer  eens  dat  die  beeld  nie  in 
sy  letterlike  verwysing  opgesluit  lê  nie,  maar  terugwys  na  iets 
betekenisvols. 

Daar  is  ook  ’n  ander  verklaring  vir  die  betekenisvol-heid 
van  poësie  en  sy  beelde.  Alte  dikwels  verloor  die  mens  kontak 
met  die  wêreld  om  hom;  die  lewe  word  ’n  sleurgang.  Dis  dan 
wanneer  die  digter  met  sy  balans,  ons  terugvoer;  ons  eie  ewe- 
wigtigheid  tussen  die  twee  wêrelde  laat  besef;  hy  vernieu  ons 
balans,  bv.  in  ,,Wandeling”  van  D.  }.  Opperman: 

Ek  het  met  jou  deur  koeltes  van  die  bos 
na  die  verlore  vrede  teruggekeer, 
die  skeemring  oor  die  natgedrupte  mos, 
die  bessies,  blomme  en  die  wit-blou  veer 
wat  van  die  snelle  swalu  glip  en  los 
bly  hang  in  trae  kringe  bo  die  meer, 
waar  muggies  oor  die  helder  water  tros 
en  die  visse  blink-pens  na  die  son  omkeer. 

Jy  het  my  van  die  mense  weggelei 
na  hierdie  stil  en  afgeslote  ryk 
waar  met  verwondering  voor  elke  tree 
ek  sien  hoe  God  hier  kalmer  vorm  kry 
en  deur  die  bessies  en  orgidee 
en  oë  van  die  visse  na  my  kyk. 

(Heilige  Beeste) 

Wat  bereik  Opperman  nou  eintlik  in  hierdie  gedig?  Hy 
breek  deur  die  harde  kors  van  konvensie  en  banaliteit  wat  die 


2.  Vgl.  Standpunte,  Nuwe  Reeks  nr.  6. 

siel  en  liggaam  soms  afstomp;  hy  lei  ons  terug  na  die  wêreld 
van  die  innerlike  waar  ons  weer  eens  ’n  vernieude  visie  kry  van 
wat  ons  werklik  is.  Die  dinge  daarbuite:  die  bessies,  die  mug- 
gies,  die  swaeltjies,  die  bome,  die  visse  verloor  in  hierdie  wêreld 
hulle  dimensies;  nie  langer  kan  hulle  deur  ’n  matematiese  for- 
mule  gemeet  word  nie,  want  in  dié  wêreld  word  alles  omgeskep 
in  ’n  ”wit-bIou  veer”,  en  ons  sien  God  ’n  ”kalmer  vorm  kry”. 
Op  dié  wyse  word  die  balans  herstel  tussen  die  natuur  en  die 
mens;  tussen  die  innerlike  en  die  uiterlike  wêreld. 

Wat  ek  alles  hierbo  gesê  het  i.v.m.  poësie,  geld  ook  in  sekere 
mate  vir  die  godsdiens.  Ek  weet  daar  is  baie  wat  agter  die 
wetenskaplike  pantser  teen  die  godsdiens  skuil,  maar  as  die 
digter  die  Stem  verneem  wat  die  bron  van  alles  en  alle  lewe 
is,  dan  breek  hy  deur  daardie  kors  van  materialisme;  sy  werk 
word  deurdring,  omfloers  deur  daardie  Hoër  Mag  en  hy  is  tran- 
sendentaal  bo  die  gewoonlike  taalgebruik  en  bo  sy  persoonlike 
ervaring.  Selfs  waar  ’n  digter  uiting  gee  aan  ’n  menslike  situasie, 
bv.  seksuele  liefde  en  haat,  gee  hy  die  moeilike  toestand  in 
gedempte  kleure,  veralgemeen  dit,  maar  behou  die  onmiddel- 
likheid  van  die  werklike  mense  soos  hy  dié  leer  ken  het,  in  ’n 
taalgebruik  wat  universeel  en  tydloos  is. 

Elisabeth  Eybers  se  ”Maria”  is  vandag  nog  een  van  haar 
suiwerste  gedigte;  W^.  E.  G.  Louw  leef  hom  in  en  uit  in  sy 
gedig  ”Simson”  {Bybels  en  Babels) , skep  die  Bybelse  geskie- 
denis  om  in  iets  nuuts;  dit  alles  deur  sy  taalgebruik.  Dan  is  daar 
nog,  o.a.  Opperman  se  ”Dertiende  Dissipel”,  die  digter  wat 
dikwels  as  te  rasioneel  en  te  nugter  bestempel  word: 

Toe  die  dassie  huil  onder  die  daeraad 

het  ek  verskrik  die  skuiling  by  die  kruis  verlaat, 

terug  na  U,  o God,  wat  onvermoeid  tot  selfvolmaking 

deur  gestaltes  van  die  aarde  wring, 

deur  die  geslote  sluimer  van  die  ysterklip,  die  tas 

in  trae  ranke  van  die  wildedruif,  die  slu-gekaste 

oë  van  die  mamba;  terug  om  in  alleengeveg 

volgens  my  sterkte  U verlossing  te  besleg. 

Toe  die  dassie  huil  moes  ek  Sy  kruis  verlaat 
want  teenoor  U was  dit  my  lang  verraad. 

(Heilige  Beeste) 

Dis  opvallend  dat  hierdie  ooreenkoms  tussen  die  digter  en 
profeet  vandag  ongewild  geraak  het,  maar  dis  seker  ook  waar 
dat  van  die  grootste  skrywers  van  alle  tye  — Wordsworth, 
Goethe,  Blake,  Yeats  ^ profete  van  hierdie  tradisie  is.  En  wat 
van  ons  eie  digters?  Sou  N.  P.  van  Wyk  Louw  ooit  ’n  ”Ger- 

manicus’’  geskryf  het  sonder  hierdie  godsdienstige  inslag?  Hoe 
is  die  volgende  reëls  nie  ’n  teregwysing,  ’n  versagting  teen 
Piso  se  heersugtigheid  nie! 

Die  nag  staan  oop  tot  teen  die  sterre  aan. 

Kyk  daar,  hoe  stroom  die  melkweg  bó  die  land, 
so  anders  as  by  ons.  As  ek  nou  sê: 

”Kyk  na  die  sterre”  — sou  dit  ’n  antwoord  wees, 

Piso,  op  al  jou  politiek?  jou  wil? 
jou  hoë  strewe?  Sou  jy  verstaan? 

(Germanicus,  p.  99) 

Vandag  is  daar  geïsoleerde  skrywers,  bv.  prof.  Wilson 
Knight,  wat  dit  haas  onmoontlik  wil  maak  om  die  religieuse 
aspek  in  ’n  kunswerk  te  ignoreer,  selfs  in  ’n  sekulêre  skrywer 
soos  Shakespeare  sien  hy  dit  raak.  Maar  in  hierdie  eeu  met 
sy  waterstofbomme  en  spoetniks  is  daar  ’n  ommekeer  merk- 
baar.  Dieselfde  metodes  wat  gebruik  word  om  die  wêreld  daar- 
buite  te  ontdek,  word  nou  na  binne  gefokus  om  onsself  te  ont- 
dek.  Dit  was  die  doelwit  van  Freud  en  Jung,  vandag  die  taak 
van  die  meeste  sielkundiges.  Hulle  is  besig  om  in  ’n  ruwe 
skets  ons  beperkte  kennis  van  daardie  innerlike  wêreld  te  kar- 
teer,  om  kliniese  data  saam  te  stel  oor  die  inhoude  wat  dit 
altyd  bevat  het,  maar  paradoksaal  nooit  kon  bewys  nie.  Om- 
gekeerd  sal  poësie  ook  sielkunde  aanvul.  In  poësie  is  daar  die 
gedurige  wisselwerking  tussen  die  innerlike  en  die  uiterlike;  die 
teruggee  van  indrukke  uit  die  lewe  geput;  dit  openbaar  die 
harmonie  tussen  die  gevoel  en  die  gewaarwordings;  dis  ’n  brug 
íussen  die  twee  wêrelde  waarin  ons  verkeer. 


SKYFIES 

D/e  dagblad  sê  ’n  man  wat  'n  bal  slaan  met  ’n  stok  of  ’n  Iderie  of  'n  kolf  of  ’n 
spaan,  se  ontspanning  verdien  plaasruimte  in  die  blad.  Die  skrywer  se  arbeid, 
soms  van  maande,  verdien  dit  nie.  Wat  net  bewys:  ’n  pen  mag  magtiger  as  ’n 
swaard  wees  maar  dis  maar  ’n  hopelose  manier  om  die  bal  aan  die  rol  te  kry. 


Die  skrywer  ts  slegs  nuuswaardig  as  die  dagblad  kan  aanhaal  wat  die  skrywer  nie 
moes  gesê  het  nie.  Die  verdeling  van  die  kwaad  tussen  duisende  lesers  i.p.v. 
honderde  maak  die  bedreiging  glo  minder  gevaarlik. 

As  boeke  regtig  so  gevaarlik  is,  moes  baie  van  die  boekleners  wat  boekhouers 
geword  het  al  lankal  iets  oorgekom  het.  Ek  wens  hulle  wel,  dat  ek  kan  uitvind 
wie  myne  geleen  het. 

OU  GRIETJIE 

WILLEM  M.  ROGGEMAN 


BIJ  DE  AKWARELLEN  VAN  POL  MARA 

In  de  oude  gekartelde  stad  Antwerpen, 
geankerd  aan  de  gestroomlijnde  Schelde 
waarvan  het  water  het  papier  doordrenkt 
van  de  akwarellen  van  Pol  Mara 
ontvangt  het  water  zijn  reden  van  bestaan. 

In  de  langzaam  vervloeiende  kleuren 
ontstaat  de  poëzie  van  een  Engels  huisjc, 
een  voortuintje  in  de  suburb, 
een  heldere  vriesdag  in  London  town. 

In  Brussel,  de  paddastoel,  de  olievlek, 
schrijf  ik  nu  de  fluwelen  woorden 
die  deze  lijnen  moeten  kleuren. 


Nooit  zal  hij  de  einder  vastleggen  want 
hij  behoort  niet  tot  dit  beschadigd  seizoen. 

Soms  groeit  een  beeld  in  zijn  oog.  Hij  kijkt 
alsof  hij  alleen  was  in  een  woud  of  aan  zee 
en  leest  dan  stiekum  de  Brieven  aan  Milena. 

Zijn  kreten  worden  gesmoord  in  het  hoofdkussen: 
Dit  zijn  elementen  van  fotografie. 

Een  pin-upgirl  in  potloodstreepjes 
verschijnt  tussen  de  wazige  kleurstroken. 

Dit  is  de  Renaissance  van  de  figuratie, 
de  Verschijning  van  de  Vernieuwde  Mens. 

Nce,  nooit  zal  hij  het  bloed  nog  vergeten 
dat  als  een  schreeuwende  bloem  verscheen 
op  het  voorhoofd  van  President  Kennedy 
die  in  de  straten  van  Dallas  werd  vermoord. 

Het  lichaam  werd  plots  een  besneeuwd  landschap, 

de  bewegingen,  de  gebaren  telden  niet  meer  mee. 

Met  gevlochten  ogen  leunt  hij  achterover 

in  zijn  zandzetel  in  het  verlaten  duin 

en  hij  hoort,  ja  hoor,  hij  hoort  het  nog  wel, 

het  zachte  zoemen  van  de  ruitenwissers 

maar  hij  zit  lekker  warm  in  zijn  auto 

met  op  de  achterbank  de  sonnetten  van  Shakespeare 

terwijl  de  regen  van  de  voorruit  leekt. 


47 


Je  kon  er  niet  altijd  mee  overweg 
omdat  je  het  land  hebt  aan  beweging, 
aan  de  drukte  op  het  strand  en  aan  de  zee. 

Zo  is  het  steeds  gegaan. 

Je  wordt  er  soms  nog  week  van. 
lemand  praatte  in  de  radio, 
een  geleerde  causerie, 
over  witte  bloedlichaampjes 
of  zo 

en  je  dacht  aan  zijn  huis 
en  aan  zijn  twee  kinderen 
en  aan  de  koude 
achter  zijn  huid. 

De  vreugde  heeft  de  smaak  van  netelbrand  gekregen. 
Dit  zielig  karkas  schuift  reeds  onder  water. 

Je  gaat  mee  onder  met  dit  onwrikbaar  wrak. 

Je  herhaalt  maar  steeds  dezelfde  woorden, 
zoals  een  specht  die  steeds  weer 
op  dezelfde  boomstam  klopt. 

Je  ziet  een  flikkerlicht  en  je  remt  even. 

Je  hoort  nog  zijn  woorden, 
trillend  in  je  deemoed. 

Na  jaren  ben  je  ook  net  zo  geworden, 

een  uitgerafeld  zeil  aan  de  ra 

van  de  boot  van  Re, 

een  krispend  kreupelhout  van  verdriet. 

Mijn  woorden  slaan  in  mijn  gezicht 
als  motregen  in  november. 

GANYMEDES 
Wit,  zonder  herinnering, 
praat  de  huisjesslak  stil 
in  de  spiegel  van  de  morgen. 

Het  licht  is  een  trillend  mes 
geplant  in  de  mergpijp  van  de  tijd. 
De  bronzen  val,  onvrijwillige  keuze 
van  een  breekbaar  ogenblik, 
zoet  als  een  holte. 

De  vrouw  ontsteekt  het  vuur 
in  de  schuur  van  mijn  gedachten 
en  telt  de  trage  wonden. 

Weldra  het  blinde  kermen  van  water 
en  de  verhitte  hartslag  van  de  zomer. 
Mijn  handpalm  weet  een  anecdote. 

IDENTIFICATIE  VAN  MEZELF 


Dit  bedrog  van  het  oog: 
een  schaatsen  in  het  licht, 
een  ei  dat  drijft  in  de  zon, 
een  traan  werd  mijn  heelal. 

Zo  vond  men  mij 
slapend  aan  de  boord  van  de  zee, 
een  hand  hakend  in  de  nacht, 
met  de  verwonderde  wonden 
van  de  overlevende  held. 
Scherper  dan  het  maagzuur 
bijt  de  waarheid  op  het  netvlies. 
Mijn  lichaam  is  een  schreeuw 
die  pas  eeuwen  na  mijn  dood 
weerklinkt. 


MAX  GREYLING 

VRIENDSKAPLIK 

Daar  was  baie.  Hulle  het  gesing: 

As  hy  dood  is,  is  hy  nog  hierso. 

En  ná  die  sing  mog  hulle  weer  sit. 

As  hulle  buite  die  enjins  aanslaan 
dan  sal  ek  hier  bly,  by  myself. 

Ek  sal  bietjie  hierdie  huis  verken, 

alleen  met  hom,  my  agterkant,  my 
kenholte,  hierdie  stil  plinte  van  hom. 

Ek  is  doodseker  hy  is  nog  hierso. 

Sy  deure  sal  by  wyse  van  spreek 
oopgaan.  Dalk  val  ’n  klomp  mure  om, 
maar  ek  bly  langs  hom  op  die  grond  sit. 

MARIÉ  BLOMERUS 


PERS  WILDEBEESTE 

Time  is  memory  they  say;  the  art  hoivever  is  to  revive 
it  and  yet  avoid  remembering  — Lawrence  Durrell. 

Die  koerantberig  sê  dat  hy  dood  is.  Ek  glo  nooit  koerante 
nie.  Tog  staan  dit  daar:  "Bekende  kunstenaar  deur  olifant 
gedood”.  Daaronder  volg  sy  naam,  geboorteplek  en  datum  en 
die  feit  dat  hy  besig  was  om  te  skilder  toe  die  olifant  hom 
dood  getrap  het.  Hulle  sê  nie  of  die  dier  dalk  uitgetart  is  nie. 

Ek  het  so  heerlik  ledig  op  ’n  kafeeterras  gesit.  Sonsambreel 
bo  my  kop  en  dennebome  agter  my.  Juliedag  en  lug  lou  ametis. 
Stad  gevlek  met  poinsettias.  Oorkant  die  straat  op  ’n  stuk 
karton  in  groot  letters  met  vetkryt  geskryf:  EXHIBITION. 
Ek  loop  daarheen  deur  ’n  smal  gangetjie  met  uitstalvensters 
aan  albei  kante,  uit  in  ’n  groot  sementagterplaas  met  ’n  klomp 
buitekamers.  Bo  ’n  deur  weer  die  woorde  op  ’n  stuk  karton: 
EXHIBITION.  Binne  is  dit  lig,  die  kamer  se  alle  mure  bedek 
met  skilderye,  groot  en  klein.  In  een  hoek  ’n  divan  en  ’n  blik- 
trommel,  oral  half-klaar  doeke  en  losgoed  wat  rondstaan.  ’n 
Ou  houtstoel.  Twee  mans  wat  voor  ’n  skildery  in  Duits  staan 
en  redekawel.  Verder  niemand.  Ek  wonder  wat  van  die  skilder 
geword  het.  Begin  kyk  na  die  doeke  — pers  wildebeeste,  wat 
wit  stof  optrap,  kolk  by  ’n  drinkplek.  Oker  vroue  nakend. 
Onheilspellende  straattoneel  in  Mombassa.  Gesluierde  vroue 
met  treurige  oë,  ook  van  Mombassa.  Hulle  het  dun  gewrigte 
wat  swaar  kruike  vas  hou. 

Een  van  die  redekawelende  mans  loop.  Die  ander  een  gaan 
staan  voor  die  venster  met  sy  rug  na  die  kamer.  Ek  stap  na 
hom  en  vra:  Kan  u my  sê  wie  is  die  skilder?  Hy  gluur,  kyk 
my  op  en  af  met  rustelose  oë  onder  dik  deurmekaar  wenk- 
broue  en  sê:  Ek  is  die  skilder,  en  jy,  is  jy  Grieks?  Nee.  Hy 
hou  my  stewig  aan  die  bo-arm,  bring  die  oë  tot  digby  my 
gesig,  bekyk  my  uit  alle  hoeke,  so  verskriklik  ernstig  dat  ek 
histeries  wil  lag.  Dan  is  jy  ’n  Italianer,  niks  anders  as  ’n 
Italianer  nie.  Nee,  ek  is  nie  Italiaans  nie.  Ek  raak  benoud, 
hy  staan  so  dreigend  naby  met  die  wilde  ernstige  oë.  Frans 
of  Spaans  of  Portugees?  hou  hy  aan.  Nee,  ek  is  Suid-Afri- 
kaans,  hier  gebore.  Hy  trek  sy  skouers  op,  lag  en  bekyk  my 
van  die  kant. 

Hy  sleep  die  harde  houtstoel  nader  en  lig  dit  op  ’n  klein 
platformpie,  soos  die  wat  mens  dikwels  in  klaskamers  sien  vir 
die  onderwyser  se  lessenaar.  Sit  asseblief.  Ek  kyk  onseker 
rond  en  hy  voeg  by:  Ek  byt  nie.  Ek  gaan  sit.  Hy  bring  sy 
sketsbord,  druk  ’n  groot  wit  papier  met  drukspykers  daarop 
vas  en  begin  krampagtig  skets.  Gebare  berekenend,  oë  op 
skrefies,  prewel  aanhoudend  binnensmonds.  Dan  blaf  hy  weer: 
Sit  stil.  moenie  roer  nie! 

Die  middagson  kom  later  deur  die  venster.  Rug  en  bene  is 
styf.  Maar  sy  hand  vlieg  steeds  heen  en  weer  met  die  houtskool. 
Uit  die  wit  papier  staar  my  eie  gesig  met  ’n  kyk  in  die  oë 
waarvan  ek  nie  hou  nie. 

Dis  laat,  jy  moet  gaan  eet.  Ek  gaan  uit  in  ’n  pers  skemer 
vol  pers  wildebeeste,  swart  sluiers  en  vroue  met  dun  gewrigte 
wat  swaar  kruike  vas  hou.  Ek  was  nog  nooit  in  Mombassa  nie. 

Volgens  die  koerant  het  ’n  olifant  hom  in  Indië  dood  getrap 
vér  van  die  kamer  in  Juliemaand  vol  ametis  en  oker  vroue. 

Ek  glo  nooit  die  koerante  nie. 

U.  M.  GERRYTS 

IN  VERDONKERING 


1 

Ek  sit  aan  hom  vas: 
boesemlose  aarde, 
grou  magneet. 

Vlerremuise  van  my  skreë 
skerts  dit  terug  in  skerwe: 
primitief  primitief. 

2 

Laag  flou  die  kers  hom  in  sy  laaste  knikke  weg. 
Mottige  skimme  skuifel  tam 
en  sink  in  die  betonse. 

3 

Van  donker  deur  tot  donker  deur  — 
hoeveel  kelders  nog? 

4 

Kruise  van  skrik  in  jou  oë; 
jy’t  dit  gesien. 

En  jou  hande  . . . 

O,  jou  pers  hande! 

JEANNE  GOOSEN 


TREINREIS 

”Pappie,  die  vleis  is  in  die  [reezer.  En  moenie  vergeet  om 
vir  Kleinjan  saans  die  eiers  te  laat  uithaal  nie.  En  sê  vir  Siena 
. . .”  Die  trein  gee  ’n  laaste  waarkuwingsfluit  en  die  vrou  met 
die  pienk  hoed  en  die  pluisies  in  haar  ore  leun  nou  verder  deur 
die  venster  en  soen  haar  man. 

”Pappie,  kyk  mooi  na  jouself.  Die  wekie  sal  sommer  gou 
verby  vlieg  . . . en  moenie  vergeet  om  saans  die  rooi  pilletjie 
te  drink  nie.  Tata  Pappie”,  en  sy  soen  hom  nog  'n  maal. 

Hy  lyk  so  weerloos.  Vir  laas  gee  die  oom  nog  ’n  kardoesie 
vrugte  deur  die  venster  aan:  "Juffrou,  jy  moet  ook  daarvan 
eet,”  sê  hy  vir  my. 

Ek  sal  in  een  kompartement  saam  met  sy  vrou  reis.  Is  ek 
een  van  hulle  soort  mense?  Kyk  my  lang  rooi  naels,  en  my  bek 
is  kompleet  nes  ’n  vink  s’n  geverf.  Kan  die  mens  dan  nie 
tevrede  wees  soos  die  Skepper  hom  gemaak  het  nie? 

Die  trein  begin  aanstoot  en  met  ’n  wit  sakdoekie  waai  die 
vrou  totdat  die  oom  soos  ’n  dun  komma  in  die  vertes  lyk.  Toe 
sy  na  my  kyk,  is  daar  ’n  blinkigheid  in  haar  oë: 

”Dit  sal  die  eerste  keer  wees  dat  ons  geskei  is.  Ag,  ek  is 
so  bekommerd.  En  hy  is  so  hulpeloos.  Kan  niks  vir  homself  doen 
nie,  Ag  nou  ja . . .”,  sug  die  vrou  en  pak  haar  kosmandjie 
op  die  boonste  rak.  Daar  is  ’n  koue  hoender  in,  en  aartappels. 
Ek  weet  dit  sommer  net. 

”Hoe  voer  jy  die  van,  Juffrou?” 

Die  vrou  begin  haar  regmaak  vir  die  nag  se  slaap.  Sy  sien 
vooruit  daarna.  ’n  Mens  slaap  altyd  lekker  op  ’n  trein.  Veral 
as  ’n  mens  in  die  nag  wakker  word  en  hy  gaan  so  tjoeketjoek- 
tjoeketjoek  om  ’n  draai. 

Uit  ’n  klein  koffertjie,  kry  die  vrou  haar  slaapgoed  reg  en 
pak  dit  saam  met  seep  en  tandepasta  en  ander  dingetjies  op 
die  wasbak. 

”Ek  gaan  af  Paarl  toe  vir  my  dogter  se  bevalling.  Dit  sal 
die  eerste  enetjie  wees,”  vertel  sy  my  terwyl  ons  op  die  kaartjies- 
ondersoeker  wag. 

Later  roep  die  vrou  na  die  beddegoedbediende:  ”Bói,  jy 
kan  maar  nou  hiernatoe  kom,  hoor.”  Ons  beddens  word  gemaak. 

”Sal  jy  omgee  as  ek  onder  slaap,  Juffrou?” 

Ek  sal  nooit  noual  kan  slaap  nie  en  in  die  gang  kyk  ek  rond 

of  ek  nie  'n  afgetrede  kolonel  of  iemand  kan  gewaar  saam 
met  wie  ek  ’n  drankie  kan  gaan  maak  nie.  Maar  daar  is  nie- 
mand  nie. 

"Juffrou,  jy  moet  oppas  daar  op  die  middelste  bank.  Nie  ver- 
geet  om  die  venster  toe  te  maak  nie.  Ek  het  al  so  baie  gehoor 
van  mense  wat  in  die  nag  in  hul  slaap  so  uitval,”  sê  die  vrou. 

Sy  trek  ’n  paar  blou  pantoffels  aan  en  haar  effens  dikkerige 
voet  staan  afgetoon  daarin.  Later  met  haar  nagrok  aan,  skuif 
die  vrou  in  haar  slaapbank.  Sy  maak  ’n  wit  bybeltjie  oop  en 
begin  daarin  te  lees.  Dan  die  gebed.  (D/e  genade  van  die  Heerl) 
{Om  U Naamsontwillel)  {Lei  ons  deur  hierdie  nag?) 

Bo  aan  ’n  hak  wapper  die  pienk  hoed  aan  sy  rek.  Ek  voel 
’n  vreemde  deernis  vir  hierdie  vrou.  Ek  lê  op  my  middelste  bank 
en  kyk  na  die  verbyflitsende  nagtonele.  Ek  dink  aan  my  lew'e 
in  die  stad.  Die  teater,  dowwe  ligte  en  opgesmukte  vroue  met 
appelgesigte  wat  flink  poseer  vir  sosiale-kolomme. 

Dan  kom  dit  weer  hier  van  onder  af:  "Juffrou  moet  tog  nie 
van  die  venster  vergeet  nie.  Jy  mog  uitval.”  En  ek  weet  dat  die 
vrou  nie  rustig  sal  slaap  eer  ek  die  venster  toegemaak  het  en 
ek  veilig  vir  die  nag  se  slaap  is  nie. 

Vir  iemand  êrens  wil  ek  graag  van  die  vrou  met  die  pienk 
hoed  en  die  pluisies  in  die  ore  vertel,  maar  ek  sal  haar  byvoor- 
beeld  nooit  aan  my  immigrante-kêrel  kan  vertaal  nie.  Ek  sal 
ook  nie  my  deernis  aan  hom  kan  vertaal  nie.  Maar  miskien  is 
dit  goed  so. 

lets  van  ’n  mens  se  eie. 


ek  is  'n  Springbokvlakte: 
my  sónder-jou  is  droogte. 


goue  kelk 

moenie  my  tart 

met  jou  geur 

soos  ryp  appelkose  nie  - 

ek  weet 

appelkoostyd  is  reeds 
verby 

JOAN  LÓTTER 

STEPHAN  BOUWER 


PENARIE 

Moet  my  nie  nou  al  vra  om  sterk  te  wees  nie 
dit  het  té  vinnig 
en  sonder  waarskuwing  gekom 
Ek  weet  nie  hoekom  ek  soms 
plafon  toe  wil  nie 

en  ek  weet  nie  of  die  ander  mense  kan  sien 
dat  my  oë  mekaar  nie  meer 

in  die  oë  kyk  nie  . . . 

Moet  my  nie  nou  al  vra  om  te  vergeet  nie 
( ek  wil  en  wil  ook  nie) 

Want 

my  hart  lê  nog  iewers  langs  die  pad 
in  die  blou  koelte 
en  ek  volg  ons  verhaal  daagliks 

in  die  burgery  se  oë  . . . 
Partykeer  vlieg  ’n  nat  tortel 
in  my  kamervenster  vas 
en  dan  droom  ons 
al  hierdie  sipresse 

is  weer  wilgerbome 

MEGALOMANIE 

ek  is  desperaat  - 
my  presieuse  woord 
bring  niks  tot  stand 
en  my  naaste  is  so  middeleeus 
soos  altyd 

net  die  hoenderhen  op  my  kop  glo  nog 

dat  sy  besig  is 

om  ’n  geil  eier  uit  te  broei 

lEMAND  EENDAG  lEWERS 


ek  het 

maar 

iemand 

ek  moes 

eendag 

iemand 

iewers 

eendag 

ek  weet  nie 

meer 

iewers 

hoe  nie 

asof 

ek  weet  nie 

meer 

ek  kan 

waar  nie 

vergeet 

ek  weet  nie 
wie  nie 

meer 

lief 

HEWITT  VISSER 


JONA 

Dit  is  nie  die  vérkyk 

oor  die  seegesig  oor  die  goue  lande 

na  die  horison 
wat  belangrik  is  nie 
maar  die  ínkyk 

in  die  walvisbuik  in  die  goudmynbuik 

waar  Jona  vreesbevange 
in  die  skemerdieptes 
wegduik  neerduik 

vir  die  geopenbaarde  visie  met  slegs  ’n  karbiedvisie 

van  die  Here  van  die  goudkoning 

se  belange 

en  Ninevé  en  Soeloeland 

se  son 


BEPEINSING  TE  LOURENCO  MARQUES 


’n  blanke  gesig  duik  uit  die  bruin  see  op 

blonde  hare  golf  kabbelend  tussen  die  wit  mane 

van  branders  op  ’n  galop  na  die  goudgeel  strand 

blink  met  skulpe  uit  die  seerowerskat 

elke  kop  en  golf  en  mossel  vergaan 

op  die  bruin  water  en  die  goudgeel  sand 

maar  wit  gesig  gekliefde  golwe  en  blink  perlemoer 

maak  nogtans  altyd  deel  van  die  seegesig  uit 

VINCENT  VAN  DER  W E S T H U I Z E N 


KLAAGLIEDERE 

1. 

Ook  dié  wat  leef,  helaas,  is  lankal  dood 
en  om  hul  het  die  dooies  opgespruit. 

’n  Y1  membraan  van  doringdrade  stuit 
die  spore  van  die  Wandelende  Jood. 

In  Kanaan  is  daar  pes  en  hongersnood 
en  smal  gesigte  kwyl  teen  elke  ruit. 

Wie  deel  in  hierdie  dae  die  koring  uit 
en  watter  hand  verdeel  die  vis  en  brood? 

Moria  swyg,  en  waar’s  die  onweerswolk 
se  griffelblits,  en  waar  sy  donker  stem? 

Die  winde  het  die  spore  van  die  volk 
opgelek,  na  nu-Jerusalem. 

Die  kliptabel  word  aweregs  vertolk 
en  apokriewe  stukke  dra  die  klem. 

II. 

Die  bromfiets  swenk  teen  vyf  en  veertig  grade: 
die  helm  tref  ’n  motor,  maak  ’n  duik. 

Die  eerste  bloeisels  bloed  begin  ontluik: 
dié  hoek  word  ’n  vermaaklikheidsparade. 

Die  voertuigeienaar  beraam  die  skade. 

Gesigte  bot  uit  venster,  deur  en  luik 
en  noodhulpmanne,  volgens  die  gebruik, 
betoon  op  las  die  nodige  genade. 

Maar  wie  het  kaalvoet  deur  die  bloed  geloop 
en  toe  die  sypad  verder  aan  gedoop 
met  spore  na  die  heldemonument? 

En  wie  betaal  die  vyf  of  vyftien  sent 
en  maak  ’n  oproep  na  die  naasbestaandes? 

Wie  sal  die  leier  wees  van  ons  verslaandes? 

III. 

Die  radio  speel  Stadig  oor  die  Klippe 
of  Bog  met  Bloumaandag,  iets  van  die  aard. 

Die  huisgesin  vergader  by  die  haard 
en  luister  saam,  met  weggetrekte  lippe. 

Die  krieketkommentator  praat  van  glippe 
en  paaltjies  wat  geval  het,  en  die  swaard 
hang  oor  'n  nasie  want  die  toets,  gepaard 
met  Mau  Tse  Toeng,  stel  oral  vir  ons  wippe. 

’n  Digterskring  praat  alles  serebraal. 

’n  Horde  nuwe  stryders  vir  ons  taal, 
met  slagspreuk  en  ’n  knoop  vir  die  lapel, 
ruk  op.  Maar  wie  gehoorsaam  die  bevel 
om  met  die  Grieke  Afrikaans  te  praat 
en  alle  anglisismes  weg  te  laat? 

DEKREET 

Ek  het  besluit: 

die  bome  sal  verbied  word 

om  jou  naam  te  ritsel; 

die  son  en  water 

om  jou  te  fotografeer; 

die  wind 

om  jou  te  besing; 

die  reën 

om  uit  jou  oë  te  drup. 

Geen  regimente  sal  meer 
op  die  maat  van  jou  hartslag 
marsjeer  nie. 

Daar  sal  geen  roudiens  wees  nie, 
geen  tamboerspel  nie. 

Die  skavot  sal  bly  staan, 
skavot  vir  ons  liefde, 
dat  almal  kan  sien, 
almal  wat  verbyloop, 
alle  jong  meisies 
met  kinders  in  hulle  oë, 
son  op  hulle  borste, 
alle  jong  manne 
op  pad  na  begeerte, 
dat  almal  kan  sien 
hoe 
’n 

dwaas 

moet 

sterf. 

F.  C.  FENSHAM 


ENKELE  GEDAGTES  OOR  DIE  PROSASTYL  VAN 
EXODUS 

Geleerdes  is  dit  eens  dat  die  oudste  gedeeltes  van  die  Ou 
Testament  uit  poëtiese  stukke  bestaan.  Hierdie  gedagte  is  on- 
langs  verder  versterk  deur  die  ontdekking  en  bestudering  van 
ou  Kanaanitiese  epiese  gedigte  wat  teruggaan  in  hul  huidige 
vorm  na  ongeveer  1400-1300  v.C.  en  wat  heel  moontlik  so  ver 
terug  as  1800  v.C.  ontstaan  het.  Wanneer  hierdie  ou  poësie 
met  sekere  poëtiese  gedeeltes  van  die  Ou  Testament  vergelyk 
word,  dan  is  die  verwantskap  en  hoë  ouderdom  sonder  meer 
duidelik.  Die  bestudering  van  hierdie  ou  poësie  het  nie  net  die 
Ou-Testamentiese  poësie  ten  goede  gekom  nie,  maar  ook  die 
interpretasie  en  ontleding  van  die  prosastyl. 

Epiese  literatuur  lê  in  ’n  sekere  mate  op  die  grens  van  poësie 
en  prosa.  Die  uiterlike  vorm  is  in  ritmiese  eenhede  geklee,  maar 
die  breë  benadering  van  die  verhaal  in  sy  verskillende  aspekte, 
raak  ook  dieselfde  vertellende  styl  as  by  prosa.  Dit  is  dus 
inderdaad  moeilik  om  by  die  ou  Semitiese  literatuur  te  onder- 
skei  tussen  epiese  poësie  en  prosa.  So  het  die  briljante  Duitse 
geleerde,  Eduard  Sievers,  'n  belangrike  bydrae  tot  die  ontdek- 
king  van  die  ritme  in  Hebreeuse  poësie  gemaak,  maar  terself- 
dertyd  die  foutiewe  mening  daarop  nagehou  dat  ’n  boek  soos 
Genesis  of  selfs  Samuel  in  poëtiese  vorm  geskrywe  is.  ’n  Mens 
sou  kon  wonder  of  Sievers  se  resultate  ten  opsigte  van  die 
Hebreeuse  poësie  dan  te  aanvaar  is  as  hy  só  ’n  wanopvatting 
van  sy  ontdekte  genre  gehad  het  dat  hy  prosa  vir  poësie  aan- 
sien.  Enigiemand  wat  homself  egter  ernstig  besig  hou  met  die 
bestudering  van  Hebreeuse  literêre  vorme,  sal  kan  verstaan  hoe 
’n  mens  maklik  poësie  en  prosa  kan  verwar.  Selfs  ’n  opper- 
vlakkige  deurlees  van  die  boek  Jeremia  sal  gou  al  die  probleme 
in  dié  verband  blootlê.  Die  rede  vir  hierdie  moontlike  verwar- 
ring  lê  opgesluit  in  die  feit  dat  die  epiese  gedig  en  prosastuk 
in  die  Semitiese  wêreld  vele  stilistiese  verskynsels  gemeenskap- 
lik  besit.  As  gevolg  van  die  uitbreiding  van  ons  kennis  ten 
opsigte  van  literêre  vorme  kan  ons  vandag  met  ’n  redelike  mate 
van  sekerheid  ’n  stuk  Hebreeuse  literatuur  tipeer  en  sou  ons  in 
staat  wees  om  poësie  van  prosa  te  onderskei.  Aan  die  ander 
kant  kan  ons  die  verskynsels  oor  en  weer  gebruik  om  te  tipeer 
en  ook  te  interpreteer.  Ons  wil  net  ’n  paar  tipiese  verskynsels 
na  aanleiding  van  Exodus  uitsonder. 

Dit  is  duidelik  wanneer  ons  Exodus  lees  dat  daar  altyd  net 
twee  persone  aan  ’n  gesprek  deelneem.  Moses  ontmoet  die 
Here  in  die  brandende  bos  naby  Sinai  en  ’n  dialoog  word  gevoer 
wat  soos  ’n  goue  draad  dwarsdeur  die  hele  boek  Exodus  loop. 
By  geleentheid  verskyn  Moses  en  Aáron  voor  die  Here  (Ex. 
16),  maar  as  die  gesprek  gevoer  word,  dan  spreek  die  Here 
met  Moses.  Aáron  neem  nie  aan  die  gesprek  deel  nie.  Dit 
word  nooit  ’n  gesprek  tussen  drie  mense  nie.  Die  naaste  aan 
so  ’n  trialoog  is  waar  Moses  deur  Aáron  tot  die  volk  spreek. 
maar  dan  bly  dit  streng  gesproke  nog  ’n  dialoog,  want  Aáron 
is  eintlik  maar  net  ’n  medium.  Wanneer  die  Here  ’n  boodskap 
aan  die  volk  het,  dan  spreek  Hy  met  Moses.  Moses  op  sy 
beurt  spreek  met  die  volk  ^ so  word  die  dialoog  voortgesit, 
maar  nooit  opgehef  nie.  Trouens,  daar  is  geen  voorbeelde  in 
die  Ou-Testamentiese  prosa  waar  hierdie  dialoogstyl  verbreek 
word  nie. 

Presies  hierdie  selfde  styl  word  ook  deur  die  ander  Semitiese 
volke  in  hul  prosa  en  epiese  literatuur  gebruik.  So  spreek  die 
god  EI  vir  Keret  in  ’n  droom  aan.  Gaan  Keret  na  ’n  naburige 
land  om  vrou  te  soek,  dan  vind  daar  ’n  dialoog  deur  middel 
van  boodskappers  plaas  tussen  hom  en  Pebel.  So  spreek  die 
god  Baál  sy  suster  Anat  deur  middel  van  boodskappers  en 
gaan  Ig.  na  die  god  E1  en  voer  met  hom  ’n  gesprek  in  dialoog- 
vorm  oor  die  koningskap  van  Baál.  Die  gesprek  in  die  vorm 
van  die  dialoog  is  een  van  die  vroegste  vorme  van  die  verhaal 
wat  vir  baie  eeue  sy  invloed  laat  geld  het  en  belangrike  gevolge 
gehad  het  vir  bv.  die  filosofiese  redenasie  van  Plato  waar 
Sokrates  in  dialoogvorm  gewoonlik  teenoor  iemand  anders 
gestel  word.  Hierdie  selfde  dialoogvorm  maak  sy  verskyning  in 
die  Nuwe  Testament  waar  Christus  telkens  met  een  of  ander 
persoon  in  gesprek  geplaas  word.  Trouens,  die  ganse  verhou- 
dingsaspek  tussen  God  en  mens  berus  op  ’n  voortdurende  dia- 
loog  tussen  God  en  mens. 

’n  Tweede  kenmerk  van  die  prosastyl  van  Exodus  is  die 
herhaling  van  langer  gedeeltes.  Hierdie  herhalings  word  ge- 
woonlik  gebied  waar  die  Here  deur  Moses  ’n  opdrag  aan  die 
volk  Israel  gee.  Die  woorde  van  die  Here  aan  Moses  word 
opgeteken  en  dan  weer  sy  woorde  aan  die  volk.  Dit  is  dan  nou 
opvallend  dat  hierdie  woorde  mekaar  nooit  volkome  dek  nie. 
By  die  herhaling  word  iets  weggelaat  of  bygevoeg  wat  aandui 
dat  die  skrywer  nie  alles  presies  weergee  wat  daar  gesê  is  of 
gesê  kon  gewees  het  nie.  So  bv.  gee  die  Here  in  Ex.  19; 
10-13  uitgebreide  bevele  aan  Moses  om  aan  die  volk  oor  te 
bring,  maar  in  vers  15  word  in  kort  die  bevel  wat  Moses 
aan  die  volk  oorgedra  het,  gegee  met  die  byvoeging  dat  nie- 

mand  naby  ’n  vrou  mag  kom  nie  wat  ontbreek  in  die  gedeelte 
waar  die  bevele  van  die  Here  opgeteken  is.  Dit  is  verder  op- 
merklik  as  ons  die  bevele  van  die  Here  aan  Moses  i.v.m.  die 
heiligdom,  offers  en  priesterlike  kleredrag  in  Ex.  25-31  vergelyk 
met  die  uitvoering  daarvan  in  Ex.  35-40,  dat  in  weerwil  van 
die  woordelikse  herhaling  van  die  grootste  gedeelte  daar  ook 
verskille  is,  nie  in  betekenis  nie,  maar  in  weergawe. 

’n  Mens  sou  kon  vra:  Is  hierdie  soort  herhaling  sinvol?  Is 
die  weglating  en  toevoeging  van  gedeeltes  by  die  herhaling  ’n 
aanduiding  van  onsekuurheid  by  die  oorlewering?  In  albei  ge- 
valle  moet  ons  daarop  wys  dat  dit  tipies  is  van  die  narratiewe 
styl  in  die  Semitiese  wêreld.  Herhaling  is  eenvoudig  die  prosa- 
styl  van  gedeeltes  wat  ’n  bevel  bied  en  die  uitvoering  daarvan. 
Weglating  en  toevoeging  is  tipies  van  hierdie  styl  wat  nie  so- 
seer  gesteld  is  op  woordelikse  ooreenkomste  nie,  maar  op  die 
algemene  betekenis  en  strekking  van  die  verhaal.  Die  byvoeging 
word  dikwels  gebruik  om  die  intensiteit  van  die  bevel  te  ver- 
hoog.  Hierdie  vertelstyl  is  nie  net  eie  aan  ou  Israel  nie,  maar 
word  ook  aangetref  by  ander  Semitiese  volke.  So  word  bv.  in 
die  verhaal  van  Keret  in  ’n  droom  ’n  aantal  bevele  deur  die 
god  E1  gegee.  Daar  word  nou  woordeliks  herhaal  hoe  Keret 
hierdie  bevele  uitgevoer  het.  Tog  is  daar  in  hierdie  bepaalde 
geval  ’n  belangrike  byvoeging  waar  vertel  word  hoe  Keret  die 
heiligdom  van  Asjirat  by  Sidon  besoek  het  wat  nie  deur  E1 
in  die  voorafgaande  stuk  beveel  is  nie.  So  word  ook  in  die 
Gilgamesj-epos  (ongeveer  1000  v.C.)  vertel  hoe  ’n  straatvrou 
aangevuur  is  om  Enkidu  te  verlei.  Dit  word  ’n  paar  keer  woor- 
deliks  herhaal  tot  by  die  uitvoering  van  die  bevel.  Dit  wil 
voorkom  of  die  ou  Semiete  ’n  behae  daarin  geskep  het  om 
sekere  belangrike  gegewens  te  herhaal.  Deur  dit  te  herhaal, 
word  die  aandag  daarop  gevestig.  Aan  die  ander  kant  toon 
dit  ook  dat  die  verteller  en  hoorder  dit  aangenaam  vind  om 
na  die  herhaling  te  luister.  Vir  die  Semitiese  ingesteldheid  is 
herhaling  geen  oorbodigheid  nie,  maar  eenvoudig  deel  van  die 
styl  van  ’n  vertelling  hetsy  prosa  of  epiese  poësie. 

’n  Derde  kenmerk  is  die  ingewikkelde  komposisie  van  ’n  lang 
vertelling.  Dit  kan  so  maklik  gebeur  dat  ’n  vertelling  deur  meer 
as  een  motief  beheers  word.  So  bied  die  outeur  van  die  ver- 
telling  dan  dikwels  in  sy  beskrywing  van  motief  A,  skielik  ’n 
sydelingse  of  selfs  direkte  verwysing  na  motief  B wat  eers 
later  in  die  vertelling  ’n  rol  speel.  Dit  wil  dan  vir  die  moderne 
geleerde  voorkom  of  die  skrywer  nou  klakkeloos  twee  onaf- 
hanklike  bronne  langs  mekaar  geplaas  het  sonder  om  sy  saak 
goed  deur  te  dink.  Ons  het  dus  met  ’n  outeur  te  doen  wat  sy 
vertelling  op  ’n  lomp  wyse  hanteer  en  wat  sy  troefkaart  te 
gou  uit  sy  mou  skud. 

Wanneer  ’n  mens  egter  al  meer  en  meer  lees  in  die  literatuur 
van  die  ou  Nabye  Ooste,  dan  besef  jy  dat  ons  nog  glad  nie 
’n  behoorlike  begrip  het  van  die  hantering  van  motiewe  en 
tendense  by  die  skrywers  en  vertellers  nie.  Hoe  noukeuriger  ’n 
mens  daarna  kyk,  hoe  meer  staan  jy  in  verbasing  oor  die  in- 
gewikkelde  samestelling  van  die  motiewe  in  ’n  verhaal.  In 
Exodus  word  in  die  eerste  hoofstukke  die  fondament  gelê  vir 
die  beskrywing  van  die  kragtige  tradisie  van  die  verlossing 
uit  Egipte,  maar  alreeds  in  hierdie  beskrywing  staan  Moses  voor 
’n  brandende  braambos  wat  nie  verteer  word  nie  (Ex.  3).  Wat 
hier  beskrywe  word,  vorm  egter  die  fondament  van  die  tweede 
motief  van  die  bcek,  nl.  die  Goddelike  epifanie  en  die  ver- 
bondsluiting  by  Sinai  (Ex.  19).  So  word  die  kleiner  ver- 
telling  ingeweef  in  die  patroon  van  die  breë  motief  totdat  dit 
alles  een  veelkleurige  geheel  vorm,  ’n  simfonie  van  ’n  paar 
basiese  motiewe,  maar  van  baie  bewegings.  As  Beethoven 
daarin  geslaag  het  om  deur  die  herhaling  van  die  sentrale 
motief  van  sy  vyfde  simfonie  ’n  onvergelyklike  juweel  as  kunste- 
naar  op  te  tower,  dan  slaag  die  anonieme  skrywer  van  Exodus 
ook  daarin  om  ’n  wonderlike  kunswerk  te  lewer.  Ons  verstaan 
net  nie  altyd  die  klanke  en  motiewe  van  sy  kunswerk  nie.  Ons 
is  ver  daarvan  verwyder  in  tyd  en  kan  nie  altyd  deur  die 
ystermure  van  sy  milieu  breek  nie,  maar  ons  kan  wel  iets  van 
die  skoonheid  daarvan  verstaan. 

In  die  verlede  is  al  die  klem  gelê  op  die  interpretasie  van 
woorde  en  hul  semantiese  betekenis.  Ons  besef  vandag  dat  die 
vorm  waarin  die  woord  geklee  word,  uiters  belangrik  is.  Die- 
selfde  woord  mag  in  ’n  hedendaagse  advertensie  heeltemal  iets 
anders  sê  as  in  ’n  gedig.  So  moet  ons  probeer  peil  in  watter 
soort  letterkundige  genre  die  woord  tot  ons  spreek.  Ons  moet 
ook  probeer  peil  in  watter  situasie  die  woord  gebruik  word, 
wat  sy  presiese  sintaktiese  funksie  is.  Hierdie  soort  van  na- 
vorsing  staan  nog  in  sy  kinderskoene  wat  die  Ou-Testamen- 
tiese  literatuur  betref. 


e/c  is  versot  op  kleur: 
maak  my  seer 
dat  ek  kan  sien 
die  kleur  van  pyn 

JOAN  LÓTTER 

SAREL  SMIT 


STORIE  VIR  COLEEN 

Jy  is  'n  skilder 
van  liefde, 
die  hartseer 
is  jou  meesterwerk, 

ek  hang  groot 
aan  die  muur 
in  jou  uitstalkamer. 

NIE  VERGEET  NIE 

Jy  is  buite 
my  hart 
in  die  duister, 
op  die 

ver  paaie  van 
verlange, 

sonder  iets  anders, 
maar  jy  sien 
die  waarheid, 
dit  sneeu 
in  Toronto. 

LIEFDE  MET  HAAT 

Deur  glas  gesien 
— ek  breek 
dit  liewers  oop; 

dis  nie  ’n  witter 
lig  nie  maar 
’n  ander  vergesig. 


VINJETTE 

In  hierdie  stilte 
waar  die  wind 
my  dae 
lankal  waai 
het  ek 

jou  storms  van 

verdriet  gedink. 

★ 

Ek  voel  so 
hopeloos  bly, 
die  hunker  <— 
my  hart  moet  rus, 
hierdie  nag 

moet  einde  wees. 

★ 

Ek  het  van  alles 
voor  die 
kombuisdeur 
leer  hou 
van  die  dood. 


Jy  sal  nog  oor 
die  kruine  van 
regaf  woorde  stort, 

iewers  onder 

hartseer  draai 

tot  asvaal  nederigheid. 

KOOS  MEIJ 


ENKELE  WERKE  UIT  DIE  VERHAALKUNS  VAN  1966 

1. 

Uit  die  wins  aan  prosawerke  vir  die  jaar  1966  is  Die  derde  oog 
van  Etienne  Leroux  die  merkwaardigste. 

Soos  die  ander  werk  van  Leroux,  is  die  mensbeelding  vlak  en 
kom  volop  satire  voor.  En  soos  in  sy  twee  vorige  werke  mani- 
puleer  hy  lae  van  betekenis;  in  hierdie  werk  die  belangrikste 
struktuurelement. 

Die  uitbeelding  van  die  mens  is  in  die  oppervlakverhaal  be- 
sonder  yl,  ’n  tendens  waarteen  A.P.  Grové  by  die  verskyning 
van  sy  vorige  werke  al  gewaarsku  het.  Selde,  soos  in  die  geval 
van  die  reus  van  Welgevonden,  is  identifikasie  tussen  leser  en 
karakter  in  Die  derde  oog  moontlik,  omdat  die  karakters  nie  as 
mense  nie,  maar  as  allegoriese  karakters  figureer.  Die  leser 
raak  emosioneel  betrokke  nie  op  grond  van  identifikasie  met  die 
karakters  nie,  maar  wanneer  hy  die  betekenisimplikasies  van  die 
stuk  raaksien.  Die  oppervlakverhaal  laat  ’n  leser  dus  taamlik 
koud.  In  die,  veral  Suid-Afrikaanse,  romantradisie  is  dié  opset 
taamlik  ongewoon.  Ons  kan  daarom  ook  uitsprake  verwag 
waarvolgens  hierdie  werk  as  ’n  nie-roman  getipeer  word.  Wat 
’n  mens  egter  met  só  ’n  katalogisering  sal  wen,  dit  weet  ek  nie. 
Weliswaar  is  die  roman  deur  die  gebruik  van  só  ’n  opset  armer 
gemaak:  ’n  bekoringsvlak  word  genegeer.  Maar  ek  twyfel  of 
daar  iemand  is  wat  al  daarin  geslaag  het  om  ’n  allegoriese 
karakter  ,,lewend”  te  maak.  Daar  is  egter  in  Die  derde  oog,  ten 
spyte  van  hierdie  verlies,  nog  heelwat  wat  die  leser  kan  bekoor, 
weg  kan  voer,  en  diep  kan  laat  nadink. 

Op  die  eerste  vlak  van  die  verhaal  het  ons  te  doen  met  die 
Azazel-speurder,  nóú  van  die  geheime  diens,  Demosthenes  H, 
(vir  Herakles  die  Griekse  held)  de  Goede,  wat  ’n  eienaardige 
opdrag  (sending)  ontvang. 

Op  die  eerste  vlak  is  die  gebeurtenisse  tot  op  hierdie  stadium 
taamlik  aanvaarbaar  (in  die  lig  van  die  optrede  van  die  polisie 
en  selfs  van  ons  eie  stryd  teen  kommunisme  hier  te  lande).  Op 
die  eerste  vlak  is  daar  ook  taamlik  sterk  satire.  Of  hierdie  satirie- 
se  aspek  van  die  werk  blywende  waarde  het  (sal  hê),  moet  die 
tyd  ons  leer;  maar  ek  glo  wel  dat  die  satire  op  die  tydgenootlike 
shopping  centre  (op  die  eerste  vlak  dus)  vir  die  leser  van 
nóú  heelwat  genot  sal  verskaf. 

Op  hierdie  „eerste”  vlak  is  die  optredemotivering  en  die  gebruik 

van  die  toeval  dikwels  steurend.  Hoekom  byvoorbeeld  die  lang 
verblyf  van  Demosthenes  H.  de  Goede  in  die  shopping  centre? 
Hoe  is  dit  moontlik  dat  ’n  goeie  speurder  so  blind  kan  wees  dat 
hy  Gudnenov  nie  kan  opspoor  nie?  Hoe  is  dit  moontlik  dat  hier- 
die  speurder  sy  eie  vrou  en  (aangenome)  kinders  om  die  lewe 
kan  bring,  al  is  dit  onbewus? 

Van  al  bogenoemde  gebeurtenisse  is  die  laasgenoemde  die 
maklikste  aanvaarbaar.  Tog  is  die  motivering  so  karig  dat  die 
leser  hom  gedwing  voel  om  die  oplossing  te  soek  in  die  tweede 
laag  van  die  verhaal  waar  die  mitologiese  patroon  ’n  belangrike 
rol  speel.  In  hierdie  ,,tweede  laag”  is  al  die  antwoorde  nog  nie 
te  vinde  nie,  maar  die  motivering  is  in  die  grootste  gros  van  die 
gevalle  daar.  So  byvoorbeeld  weet  ons  dat  die  mitologiese 
figuur,  net  soos  De  Goede,  na  die  volbringing  van  sy  twaalfde 
taak,  sy  vrou  en  kinders  om  die  lewe  gebring  het.  Verder  weet 
ons  dat  hy  soos  Boris  Gudenov  (net  soos  De  Goede  is  die  naam 
o.a.  ’n  sinspeling  op  die  goeie)  aan  sy  einde  kom  deur  ’n 
mantel  wat  hom  brand,  ’n  mantel  bevlek  van  die  bloed  van 
’n  voormalige  antagonis  (Nessos  in  die  mitologie).  As  Gudenov 
dan  sterf  wanneer  die  bloedbevlekte  kledingstuk  (sy  vrou 
het  die  bloedvlek  verwyder  en  die  mantel  aan  hom  gestuur) 
aan  die  brand  raak,  weet  ons  dat  hy  ook  ’n  Herakles-figuur 
is.  (Ek  moet  hier  byvoeg  dat  die  afsterwe  van  Gudenov  op  die 
eerste  vlak  wel  effens  gemotiveer  is,  want  die  glasdeur  sluit 
van  binne  en  niemand  kan  daar  inkom  nie.  (Snaaks  genoeg 
probeer  niemand  op  enige  manier  om  hom  te  red  nie. ) 

Herakles  is  dus  ’n  belangrike  figuur.  Ons  weet  ook  dat  Herakles 
in  Hades  moes  afdaal  om  vir  Euristeus  (Brigadier  Ornassis 
E.  in  die  geval  van  De  Goede)  die  driekoppige  hond  Kerberos 
tot  die  lig  te  bring.  In  Die  derde  oog  is  Gudenov  dan  hierdie 
,,onheilige  dier”. 

Maar  selfs  op  hierdie  vlak  is  daar  nog  heelwat  sake  wat 
ongemotiveer  voorkom  en  die  leser  stekelrig  pla.  Hoekom,  by- 
voorbeeld,  dwaal  De  Goede  so  lank  rond  in  die  shopping 
centre?  Hoekom  herken  hy  nie  Gudenov  wanneer  Gudenov  aan 
hom  verskyn  nie?  Hoekom  kom  Gudenov  so  ongemotiveerd  voor 
hom  te  staan?  Hoekom  word  Bee-Bee-Doo  so  beklemtoon?  En 
die  belangrikste  van  alles:  Hoekom  twee  helde  in  plaas  van  die 
tradisionele  een? 

Die  antwoorde  vind  ons  eers  wanneer  ons  die  ,,derde  laag”  van 
die  verhaal  onder  oë  kry.  Die  derde  laag  is  gebaseer  op  heelwat 
van  die  insigte  van  Jung,  die  sielkundige.  Volgens  die  teorie  van 
Jung  wil  die  mens  sy  onderbewuste  integreer  met  sy  bewuste. 
Eers  wanneer  die  mens  dit  regkry,  wanneer  daar  gesonde  dia- 
loog  tussen  hierdie  twee  psigiese  „elemente”  plaasvind,  is  die 

mens  gebalanseerd.  Dié  proses  van  verheldering  van  die  ont- 
dekking  van  ’n  dieper  kern  van  die  mens  wat  tot  die  lig  moet 
kom,  hou  heelwat  gevare  in,  want  ons  onderbewuste  bestaan 
nie  noodwendig  net  uit  die  ,,goeie  nie,  daar  is  ook  ,,elemente” 
wat  selfvernietigend  kan  wees.  Tog  moet  ’n  mens  op  hierdie 
„reis”  gaan,  moet  jy  die  soektog  (en  die  dialoog)  volvoer, 
sodat  daar  harmonie  kan  wees  m.b.t.  die  twee  pole  van  die 
psige  van  die  self. 

Hierdie  proses  noem  Jung  die  proses  van  Individuasie  (of  indi- 
vidualisering ) . Eers  moet  ’n  mens  bewus  word  van  so  ’n  nucleus 
in  jouself;  en  die  bewuswording  gaan  gepaard  met  ’n  gevoel  van 
’n  ..opdrag’”  om  die  soektog  in  werking  te  laat  tree.  Gewoonlik 
is  die  vooruitsig  van  so  ’n  individualiseringsproses  nie  aange- 
naam  nie  en  wil  ons  so  ’n  ,,reis”  nie  graag  onderneem  nie. 

Die  verhaal  van  De  Goede  volg  tot  op  groot  hoogte  so  ’n 
patroon.  Hy  word  ’n  opdrag  gegee  om  Gudenov  te  gaan  soek, 
’n  Gudenov  wat,  soos  hy  self  later  ontdek,  net  soos  hyself  lyk. 
Hy  word  in  die  shopping  centre  bewus  van  die  ,,skaduwee”,  soos 
Jung  dit  ook  noem,  ,,Iets  is  hier,  iets  is  met  my,  iets  agtervolg 
my.”  De  Goede  kan  die  ,,iets”  op  daardie  stadium  nog  net  nie 
sien  of  vind,  of  tot  die  lig  bring  nie. 

Volgens  die  teorie  van  Jung  is  daar  by  die  individualiserings- 
proses  eers  die  ervaring  van  ’n  ,,skaduwee”  wat  in  jou  is.  Later 
word  ’n  mens  bewus  van  die  vroulike  element  {animus,  en  by  die 
vrou  weer  die  anima,  die  manlike)  wat  onontwikkeld  hom  dik- 
wels  manifesteer,  soos  bv.  in  die  man  se  beheptheid  met  die 
prikkelpop.  Die  periode  waarin  ’n  mens  van  dié  elemente  bewus 
raak,  die  soektog  self,  word  deur  Jung  raakgesien  in  die  dool- 
hofpatroon  wat  dikwels  in  die  menslike  drome  en  in  die  mito- 
logie  na  vore  kom.  Uiteindelik  dan,  sien  die  mens  sy  ,,ander” 
self.  Hierdie  keer  dan  as  ’n  man  (by  die  man  gewoonlik  man, 
die  vrou,  vrou)  of  as  ’n  tweeslagtige  wese,  wat  die  vereniging 
van  dié  twee  pole  in  die  mens  simboliseer. 

In  die  geval  van  De  Goede  dan,  beland  hy  ook  in  so  ’n  doolhof, 
die  shopping  centre,  en  vind  hy  dan  soveel  kere  die  Bee-Bee- 
Doo  figuur,  die  vroulike  element  in  homself,  soos  in  die  mens  in 
die  algemeen.  Want  hierdie  aspek,  die  vroulike,  as  dit  nog  nie 
goed  tot  die  lig  gekom  het  nie,  kan  in  die  najaag  van  dié 
elemente,  rampspoedige  gevolge  hê.  In  die  verdere  ontwikkeling 
kan  hierdie  animus  die  vorm  van  ’n  mens  aanneem,  of  selfs 
tweeslagtig  wees,  wat  die  balans  tussen  die  verskillende  pole 
in  die  mens  self  aantoon. 

Daarom  dan  in  hierdie  werk  twee  helde:  die  bewuste  held  in 
die  mens  self  moet  die  ander  onbewuste  vind  indien  ’n  mens 
volledig  wil  ontwikkel.  Sodoende  ontwikkel  die  mens  as’t  ware 

’n  derde  oog  om  die  diepste  roersele  in  homself,  en  in  sy  gemeen- 
skap,  te  interpreteer. 

Dit  is  dus  duidelik  dat  die  een  vlak  die  leser  dwing  om  die 
ander  vlakke  van  die  werk  na  te  speur,  indien  hy  die  werk 
beter  wil  verstaan. 

Hierdie  werk  dra  ook  die  ondertone  van  die  tragedie;  tragedie 
in  dié  sin  dat  die  mens  (beide  die  helde)  tot  ondergang  gedoem 
is,  dat  die  derde  oog  nêrens  funksioneer  nie,  al  bly  die  Brigadier 
nog  oor. 

Wat  Die  derde  oog  dus  uiteindelik  sê,  bly  problematies.  Sê  hy 
dalk  dat  die  ,,innerlike  kern”  van  die  mens  (sommige  kan  dit 
ook  sy  god  noem),  dood  is?  Die  twee  helde  is  dood,  en  al  wat 
oorbly,  is  om  te  drink  op  die  dood  van  die  tradisie  en  die  onver- 
moë  van  die  mens  om  die  oerbelewenis  te  kan  ervaar.  ( Is  Adam 
Kadmon,  die  al-mens,  dan  nie  reeds  in  die  vorige  werk  dood 
nie?)  Die  ,,verstaan”  van  die  oorblywendes  lyk  meer  na 
onbegrip  as  begrip.  Die  ander  moontlikheid  is  dat  die  God  wat 
ons  tradisioneel  aanbid,  dood  is:  dood  in  dié  sin:  die  steriele 
idee  van  die  God  deur  die  mens,  dié  is  dood. 

Wat  nou  oorbly,  is  die  geleentheid,  teweeggebring  deur  Mer- 
curius,  van  ’n  nuwe  lewe.  Vir  my  is  daar  sprake  van  die  einde 
van  ’n  nuwe  mite,  nie  noodwendig  ’n  ,,ware”  mite  nie. 

Maar  hoe  dit  ook  al  sy,  wat  ons  hier  aantref,  is  die  steun  van 
drie  lae  op  mekaar:  onvolledige  begrip  van  die  een  lei  tot  ’n 
vollediger  poging  deur  die  leser  om  die  ander  te  verstaan:  en 
dus  die  leser  te  dwing  tot  ’n  volgehoue  speurtog. 

Een  belangrike  vraag  is  nou  of  daar  genoegsame  sleutels  in 
die  werk  is  om  die  leser  bewus  te  laat  word  van  die  bestaan 
van  die  drie  lae. 

Van  die  begin  af  is  die  titels  van  die  persone  dubbelsinnig,  en 
die  gebeurtenisse  op  die  eerste  vlak  onaanvaarbaar:  ’n  kenmerk 
wat  ons  ook  in  die  allegorie  aantref.  En  wat  is  hierdie  verhaal 
anders  as  ’n  allegorie?  Dit  is  ’n  ,,reis”  van  ’n  mens,  ’n  konfron- 
tasie  met  die  bedreigings  vir  die  mens  (wat  hier,  soos  in  ander 
allegorieë  uit  die  swakhede  van  die  mens  self  spruit).  Vir  die 
derde  laag  is  die  sleutels  ook  daar.  Die  feit  dat  daar  in  Die  derde 
oog  twee  helde  is,  twee  Heraklese,  toon  dat  die  verwysing  nie 
net  tot  die  mitologiese  strek  nie,  maar  veel  méér  word.  Die  ver- 
wysing  na  die  alkemie  (ook  nie-Grieks),  die  subtiele  verwysing 
na  Dante  se  Divina  Comedia,  uitsprake  van  die  Brigadier  (bv. 
die  terugverwysing  na  De  Goede  as  die  siek  koning,  die  siel 
dus  op  soeke  na  helderheid),  die  direkte  beklemtoning  deur  die 
Brigadier  van  die  belangrikheid  van  ’n  oerbelewing,  ’n  titel  bo 
die  stuk  oor  Bee-Bee-Doo:  Geprojekteerde  vereenselwiging, 
ens.,  ens.,  toon  dat  sulke  sleutels  in  oorvloed  is. 

Daar  is  ook  ander  betekenismoontlikhede  wat  latent  in  hierdie 
werk  lê.  Een  daarvan  kan  as  ’n  subtiele  teregwysing  gelees 
word  aan  juis  diegene  wat  te  veel  van  Jung  in  die  werk  van 
Leroux  sien.  Daar  kan  naamlik  meer  as  net  twee  Herakles- 
figure  gesien  word  (en  van  dié  twee  wat  ek  reeds  aangetoon 
het,  kan  daar  ook  met  reg  gesê  word  dat  hulle  baie  ver  staan 
van  die  tipiese  Herakles-figure) . Die  jong  man  wat  met  die 
,Jesus  Saves”-teken  op  sy  baadjie  rondloop,  kan  gesien  word 
as  die  Herakles-figuur  van  hierdie  groep  mense.  (En,  interes- 
sant  genoeg,  is  juis  hý  die  een  wat  in  sý  wêreld  vir  De  Goede 
die  weg  moet  aantoon.)  So  ook  kan  die  figuur  waarmee  De 
Goede  stoei  as  die  Herakles-figuur  van  dáárdie  groep  gesien 
word.  So  gelees  begin  die  roman  ’n  geweldige  satire  word,  satire 
nie  alleen  op  die  kritici,  sielkundiges,  en  mitoloë  nie,  maar  ook 
op  die  vorm  van  die  roman  self. 

Dit  is  dus  ’n  roman  ryk  aan  interpretasiemoontlikhede,  en  ’n 
roman  waaroor  daar  nog  baie  studies  verwag  kan  word. 

2. 

Daar  is  diegene  wat  beweer  dat  Die  derde  oog  geen  roman  is 
nie,  maar  eerder  ’n  vernuftige  dissertasie.  Maar  na  Die  Moedec 
van  Dolf  van  Niekerk  en  Die  vrou  en  die  Bees  van  Bertha  Smit, 
verhale  wat  met  veel  sukses  van  die  gewone  verhaalgegewe  af 
weg  beweeg  het,  kan  ons  verwag  dat  nog  romans  dieselfde 
tendens  sal  toon.  Hierdie  afleiding  word  o.a.  bevestig  deur 
Swem,  versteende  vis!  van  C.F.  Rudolph,  wat  net  so  maklik  deur 
sommige  as  ’n  deurmekaar  geskrywe  van  ’n  geestelik  ver- 
steurde  beskryf  kan  word,  en  dus  geen  ,,roman”  nie.  Maar  die 
nut  van  ’n  klassifikasie  as  ,,roman”  of  ,,nie-roman”,  bring 
bitter  min  voordele  en/of  helderheid. 

’n  Opvallende  kenmerk  van  Swem,  versteende  vis  is  die  afwesig- 
heid  van  ’n  duidelik  in-die-tyd  opeenvolgende  intrigepatroon; 
én  die  tegniek  om  die  hoofpersoon  hom  deur  ander  ,,karakters” 
te  laat  openbaar,  of  te  laat  ontdek.  Oor  die  spel  met  die  tyd- 
aspek  wil  ek  nie  veel  sê  nie  aangesien  dié  tegniek  deur  skrywers 
in  die  buiteland  al  baie  gebruik  is  en  deur  kritici  al  deeglik  onder 
hande  geneem  is. 

Die  verteller  van  die  verhaal,  Pieter  Retief,  behoef  ’n  masker 
waaragter  hy  beweeg.  Self  skrywer,  moet  hy  nog  ’n  karakter 
skep  waardeur  sy  eie  probleme  na  die  oppervlakte  kom.  Hierdie 
Broeder  Wehmuth  (Weemoed)  is  dan  ook  ’n  skrywer,  wat  op 
sy  beurt  ses  verhaaltjies  vertel.  En  so  kry  ons  as’t  ware  ’n 
bieg  deur  middel  van  ’n  verhaal,  ’n  ,,droom”  wat  op  ’n  Freud 
of  ’n  Jung  wag  om  die  simboliese  elemente  te  verklaar.  Die 
hoofkarakter  interpreteer  egter  self  die  ,,drome”,  soos  duidelik 
blyk  uit  die  kommentaar  (binnegedagtes  aangedui  deur  ’n  aan- 
dagstreep)  wat  hy  gee. 

In  die  verskillende  stadia  in  die  ontwikkeling  van  die  hoofka- 
rakter  se  denke  is  dié  verhale  besonder  gepas,  maar  selfs  uit 
so  n verband  geneem,  en  slegs  in  die  chronologiese  volgorde 
geplaas,  vertel  hierdie  verhale  die  leser  besonder  veel  oor  die 
hoofkarakter. 

Die  eerste  verhaaltjie  bring  na  vore  die  aanhaling:  ,,Hef  op 
julle  poorte  ewige  deure  dat  die  Erekoning  kan  ingaan!”  Dus 
alreeds  die  oproep  om  ontvanklik  te  wees  vir  die  Christelike 
boodskap,  In  die  volgende  een,  waar  die  dogtertjie  in  die  bad- 
kamer  sterf,  lyk  dit  of  die  verhaaltjie  o.a.  sê  dat  die  mens 
skuldig  word  as  hy  nie  ’n  smeekgeroep  beantwoord  nie,  toepas- 
baar  op  Retief.  Die  verhaal  van  Liebchen  vertel  van  onderdruk- 
king  van  die  geslagtelike  en  die  tragiese  gevolg  daarvan.  Die 
Heiltje  Schoon-verhaal  gaan  oor  ’n  onnodige  skuldgevoel  t.o.v. 
die  seksuele,  ’n  perverse  onderdrukking  wat  in  die  stad  kan 
ontwikkel. 

Die  voorlaaste  verhaal  vertel  hoe  die  helfte  van  ’n  mens  kan 
sterf,  soos  die  helfte  van  die  hoofkarakter  besig  is  om  te  sterf. 
In  die  belangrikste  verhaal  neem  Broeder  Wehmuth  vir  Retief 
en  sy  gewese  klas,  uit  die  stad  sodat  hulle  in  die  natuur  die 
prinsiep  van  herlewing,  sterfte  wat  weer  nuwe  lewe  bring,  kan 
ervaar.  (Dit  is  toepasbaar  op  Retief  self:  sý  sterfte  in  die  stad). 
Op  hierdie  uitstappie  word  hulle  in  die  donker  van  die  aarde 
geneem,  daar  waar  die  versteende  vis  lê:  simbool  van  die 
reddende  Christus,  van  die  Christelike  gedagte,  maar  wat  nou 
deur  die  stad  begrawe  is  onder  die  stapels  geboue.  Dan  vra  die 
hoofkarakter  dat  die  vis  weer  vir  sy  volk  moet  lewe,  al  word  hy 
daardeur  gepynig,  al  moet  hy  ’n  lyding  deurstaan  soos  ’n  tipe 
Christus.  Deur  sy  lewensverhaal  te  vertel,  probeer  die  hoofka- 
rakter  juis  om  die  versteende  vis  te  laat  swem. 

Afgesien  van  bovermelde  broeder  Wehmuth,  is  daar  nóg  ver- 
tellers  en  uitleggers.  Daar  is  die  Uiloog  wat  uitlê;  daar  is  terug- 
flitse  na  jeugherinneringe  en  selfs  ’n  numering  van  die  ver- 
skillende  gevalle:  G.  1,  2,  ens. 

So,  deur  ’n  labirint  van  kruisverwysings,  terugspelings  op  die 
verlede,  karakters  binne  karakters,  verhale  binne  verhale,  word 
hierdie  roman  aangebied.  En  alhoewel  heelwat  gebeurtenisse 
aanvanklik  uit  hulle  plek  lyk,  sluit  die  dele  uiteindelik  deeglik. 
AI  wat  my  werklik  gehinder  het,  is  dat  die  Naskrif  in  die  eerste 
persoon  geskryf  is,  terwyl  die  res  van  die  verhaal  ’n  derde 
persoon  as  spreker  het.  Die  innerlike  en  beleweniservaring  is 
buitendien  dié  van  die  hoofkarakter.  Veel  geloofwaardigheid 
en  direktheid  gaan  hierdeur  verlore. 

Origens  dink  ek  ons  kan  van  Sivem,  versteende  vis  praat  as  ’n 
geslaagde  en  nuwe  eksperiment  in  die  Afrikaanse  romankuns. 

3. 

’n  Meer  konvensionele  werk  is  die  historiese  roman  Gelofte~ 
land  van  F.A.  Venter.  By  die  bespreking  van  so  ’n  werk  weet 
’n  mens  moeilik  wat  die  meeste  gewig  dra:  die  historiese  of 
die  verhaalaspek?  Feit  is  dat  dit  die  verwerking  van  die  histo- 
riese  gebeurtenisse  is  wat  die  romankritikus  die  meeste  aangaan. 
Gelofteland  is  deel  van  nog  ’n  onvoltooide  romanreeks.  Omdat 
die  hooffigure  in  die  groep  konstant  dieselfde  gebly  het,  kan 
’n  mens  aanvoer  dat  oordele  oor  enkele  werke  nie  gegee  kan 
word  alvorens  die  volledige  reeks  beskikbaar  is  nie.  Volgens 
só  ’n  standpunt  is  die  mensbeelding  byvoorbeeld  onvolledig. 
Die  romans  is  egter  as  aparte  dele  gepubliseer,  en  dus  is  die 
enkele  werk,  net  soos  individuele  gedigte  in  ’n  digbundel, 
afsonderlik  beoordeelbaar.  Een  van  die  boeiendste  aspekte  in 
Gelofteland  is  dan  juis  die  uitbeelding  van  die  hoofkarakter, 
’n  proses  wat  help  om  die  dele  van  die  enkele  roman  as  ’n 
eenheid  saam  te  bind. 

’n  Ander  kenmerk  van  die  verhaal  is  die  manipulasie  van  die 
intrige  wat  die  spanningselement  van  die  roman  versterk;  die 
stof  self,  die  gebeurtenisse  waaruit  hierdie  roman  groei,  is 
uiteraard  spannend. 

Daar  lê  ’n  besonder  noue  verband  tussen  die  innerlike  stro- 
minge  in  die  hoofkarakter  Rudolf  en  die  uiterlike  gebeurte- 
nisse  van  Gelofteland.  Met  die  oog  op  hierdie  verband  kies  ek, 
lukraak,  ’n  beginpunt  om  deegliker  te  bekyk. 

In  hoofstuk  ses  begin  die  spanning  in  Rudolf  as  gevolg  van  die 
nederlaag  te  Italenie.  Ons  verneem  dat  Rudolf  ongevoelig  is  vir 
die  ou  psalm,  en  dit  is  asof  sy  geloof  ’n  knak  gekry  het. 
Veral  die  wete  dat  die  strafkommando  niks  teen  die  Zoeloe- 
mag  kon  uitrig  nie,  dat  hulle  in  dié  land  eerder  ,,vervloek”  as 
,,uitverkore”  is,  ontstel  hom  geweldig.  Die  idee  dat  die  land  ver- 
vloek  is.  kom  sterk  na  vore  by  monde  van  die  trekkers  wat  van 
die  ,,beloofde  land”  wil  wegtrek;  ,,Hoe  lank  moet  ons  ons  oë 
sluit  vir  die  vingerwysinge  van  die  Here?”  ,,Ek  sê  die  land  is 
nie  geseënd  nie.”  (p.  70) 

Dan  vind  daar  ’n  verdere  opeenstapeling  van  moeilik-aanvaar- 
bare  gebeurtenisse  plaas,  wanneer  Rudolf  se  dogter  Nella  sterf; 
vir  hom  is  dit  ’n  geweldige  skok,  want  hy  het  juis  God  gebid  om 
haar  te  spaar,  al  was  hy  wankel  in  sy  geloof.  (p.  77).  Dan 
bid  hy  dié  bitter  gebed:  ,,Dankie  dat  U haar  gespaar  het. 
Dankie  dat  U my  gebed  gehoor  het”. 

Ten  spyte  van  hierdie  bitterheid  in  sy  hart  het  die  woorde 
van  Sarel  Cilliers  by  Nella  se  graf  tog  ’n  helende  effek  op 
hom:  ,,Net  soos  die  ander  wat  ons  afgegee  het,  is  sy  deel  van 
ons  offer  aan  die  land  en  omdat  hulle  onskuldig  en  dierbaar 

is,  is  die  land  vir  ons  geheilig.  Ons  het  van  ons  edelste  en 
kosbaarste  aan  die  land  afgestaan  en  daarom  is  dit  vir  ons 
onvervreembaar.  Dié  wat  dood  is,  het  ons  aan  die  grond  ver- 
pand.” 

Tog  het  hy  sy  geloof  verloor;  ’n  aspek  wat  die  skrywer  ge- 
bruik  om  die  roman  as  ’n  geheel  te  bind,  en  o.a.  die  latere  ge- 
lofte  en  oorwinning  by  Bloedrivier  ’n  besondere  ervaring  te 
maak. 

Na  die  afsterwe  van  Nella  volg  die  besoek  van  sy  broers  en 
die  versoeking  in  sy  binneste  om  terug  na  Kaapland  te  trek. 
Wat  hom  egter  by  die  trekkers  laat  bly,  is  juis  die  gedagte 
geuiter  deur  Sarel  Cilliers. 

Ironies  genoeg,  net  na  die  bevestiging  van  sy  besluit  om  te 
bly,  kom  die  haelstorm  en  die  dood  van  Julie  wat  in  sy  sterwens- 
uur  sê:  ,,Trek  ....  uit  ....  dié  ....  land  ....  my  ....  seur  ....  Daar  .... 
is  ....  ’n  ....  vloek....”.  Dit  maak  so  ’n  sterk  indruk  op 
Rudolf  dat  hy  kort  hierna  uitbars  met:  ,,Vervloek  is  dié  ver- 
pestelike  land.”  Hy  besluit  dan  om  die  land  te  verlaat.  Hierna 
volg  die  besoek  van  Maritz,  en  Maritz  se  versoek  dat  Rudolf 
weesheer  moet  word.  Dit  is  ’n  beroep  op  Rudolf  se  eer,  en 
hierdie  beroep,  saam  met  die  ander  Maritz-argumente,  laat 
hom  besluit  om  nie  te  trek  nie. 

Hierdie  opsomming  van  ’n  deel  van  die  werk  toon  die  besondere 
intrige-konstruksie;  ’n  noue  skakeling  tussen  die  uiterlike  ge- 
beurtenisse  en  die  innerlike  spanninge  van  die  hoofkarakter. 
Sodoende  word  ’n  hegte  eenheid  bewerkstellig. 

Die  roman  bly  egter  beperk  in  die  draagwydte  van  sy  bood- 
skap.  Daar  is  nie,  selfs  nie  op  die  simboliese  vlak,  die  diepte  en 
meerduidigheid  van  betekenis  wat  ’n  mens  aantref  in  die 
romans  van  byvoorbeeld  Etienne  Leroux  nie.  Miskien  is  die 
feit  dat  een  karakter  alleen  die  draer  is  van  die  roman,  ’n  roman 
wat  in  so  ’n  wye  geskiedenisverband  geplaas  is,  juis  die  beper- 
kende  faktor.  Want  so  is  daar  net  één  interpretasie  van  die 
gebeurtenisse;  meer  hooffigure  kon  ’n  meerdimensionele  inter- 
pretasie  moontlik  gemaak  het. 

d. 

Een  van  die  kortverhaalbundels  wat  in  1966  verskyn  het,  Die 
roos  aan  die  pels,  bevestig  die  eerste  indrukke  wat  Een-en~ 
twintig  van  Jan  Rabie  gelaat  het,  nl.  dat  hierdie  bekwame  kort- 
verhaalskrywer  se  krag  lê  in  die  verhaal  wat  simbolies  tot  die 
leser  spreek. 

Die  meeste  verhale  in  hierdie  bundel  laat  my  met  die  gevoel 
dat  Rabie  ’n  politieke  sermoen  wou  lewer,  maar  dat  die  verhaal 
die  skrywer  as’t  ware  gedwing  het  om  meer  te  sê  as  wat  die 
preek  hom  toelaat.  Ek  dink  hier  aan  Die  groot  vrot,  ’n  besondere 
verhaal  wat  aanvanklik  ’n  satire  is  op  dié  mense  wat  hulle  nie 

aan  die  Buitemense  ( Buitewêreld)  wil  steur  nie,  wat  uit  hul- 
self  probeer  lewe,  wat  blind  is  vir  die  groot  vrot  in  hulself. 
Maar  half  téén  die  verwagting  van  die  leser  in,  bring  die  einde 
van  die  verhaal  nóg  ’n  dimensie,  nl.  dat  ’n  nuwe  sintuig,  ’n 
nuwe  kommunikasiemiddel  by  die  kinders  ontwikkel:  die  vermoë 
om  deur  tas  boodskappe  oor  te  dra.  Hierdie  verandering  dui 
op  die  besondere  aanpasbaarheid  van  die  mens,  die  ontdekking 
van  moontlikhede  voorheen  nooit  vermoed  nie,  ’n  potensiaal 
wat  deur  omstandighede  na  vore  tree,  en  ’n  nuwe  dimensie  van 
die  mens  openbaar.  Dié  einde  is  ’n  vars  kyk  op  menslike  evo- 
lusie;  dit  gee  nuwe  hoop  vir  die  voortbestaan  van  die  mens  in 
moeilike  omstandighede. 

’n  Soortgelyke  wending  vind  ons  in  die  verhaal  Die  klipblom. 
Hier  is  die  verteller  gedurig  op  soek  na  sin  in  sy  kontak  met  die 
werklikheid,  maar  vind  dié  sin  in  ’n  onbewaakte  oomblik 
sonder  dat  hy  self  dit  só  wou.  Aanvanklik  wil  hy  polities- 
lerend  teenoor  die  jong  seun  optree,  hom  daarop  wys  dat  ’n 
mens  agting  vir  alle  mense  moet  hê;  later  bedink  hy  vir  homself 
dié  les  dat  ’n  mens  alles  moet  aanneem,  ook  kullery,  geloof  en 
ongeloof;  heel  teen  die  einde  bring  die  klipblom  hom  hierdie 
boodskap:  Die  aarde  blom,  die  aarde  bring  self  sy  boodskap, 
die  mens  hoef  nie  lerend  op  te  tree  nie. 

Die  dieper  boodskap  bly  egter  nog  aan  die  verteller  verstoke, 
’n  boodskap  wat  deur  die  verhaal  as  ’n  geheel  aan  die  leser 
gebring  word:  Die  mens  kan  sy  fisiese,  sy  in-die-realiteit- 
staande  toestand  oorbrug  deur  die  simboliese,  deur  die  bou  van 
’n  artefak,  deur  die  ,,klipblom”  wat  ’n  illusie  van  lewe  het,  en  so 
die  blote  realiteit  tot  iets  groters  en  ewigs  omskep.  Kortom: 
kuns  gee  sin  aan  die  lewe. 

5. 

Die  heel  beste  bundel  kortverhale  van  1966,  moontlik  die  heel 
beste  bundel  kortverhale  van  ’n  Afrikaanse  skrywer,  is  Jaarringe 
uit  die  pen  van  Henriette  Grové. 

Opvallend  is  die  verhale  se  hegtheid  van  bou  en  die  beson- 
dere  integrasie  van  tema  en  intrige.  Daar  is  nie  een  verhaal 
wat  ek  as  ’n  ,,swak”  verhaal  uitsonder  nie.  En  as  ’n  mens  moet, 
sal  Die  middelboom  wel  die  heel  beste  wees,  want  hier  sien  ons 
hoe  simbool  en  intrige  saam  funksioneer  om  ’n  sterk  verhaal 
daar  te  stel.  Nog  so  ’n  ,,kenmerk”  is  die  verbluffende  vermoë 
van  die  skryfster  om  oënskynlik  ,,sukkelend”  te  begin  terwyl  die 
verhaal  reeds  aan  die  ontwikkel  is  en  die  spanning  aan  die 
opbou.  Veel  later  eers  besef  die  leser  dat  die  verhaal  lank 
reeds  sy  loop  geneem  het,  dat  hy  as  leser  reeds  midde  in  die 
spanning  staan. 

’n  Voorbeeld  hiervan  vind  ek  in  So  vroeg-vroeg  in  die  móre,  ’n 
verhaal  waar  ’n  mens  fyn  moet  kyk  om  die  tradisionele  ver- 

haalelement  raak  te  sien.  Die  verbloemde  spanninge  in  die  ver- 
haal  loop  soos  ’n  goed  geoliede  masjien,  want  die  leser  besef 
nie  dat  hy  die  spanning,  die  innerlike  spanninge  van  die  moeder 
en  die  kind,  meemaak  nie.  Soos  ’n  goeie  kunstenaar  laat  die 
skryfster  die  leser  die  verhaal  kreatief  meemaak  en  moet  die 
leser  deur  subtiel-geplaasde  leidrade  self  aflei  dat  daar  span- 
ninge  in  die  karakters  aanwesig  is. 

So  byvoorbeeld  ,,voel”  die  leser  van  So  uroeg-vroeg  in  die 
móre  byna  onbewus  dat  die  moeder  ’n  innerlike  stryd  ervaar 
wanneer  sy  stilbly,  lopertjies  uitknip,  en  in  tiekies  en  sikspense 
bereken,  om  dan  uiteindelik  die  opdrag  aan  haar  seun  gee  om 
die  lam  te  ,,vat”  om  vir  sy  verblyf  te  betaal.  Dieselfde  tegniek 
tref  ons  aan  waar  die  seun  op  pad  is  dorp  toe  in  die  donker 
oggendure.  Deur  die  bos  byvoorbeeld  word  die  spanninge  en 
stryd  in  hom  verander  tot  die  eksamenvrae  wat  hy  verwag; 
en  die  stryd  in  hom  vind  ’n  hoogtepunt  by  sy  uitstap  van  die 
geweldige  steilte  — ’n  periode  waarin  hy  sy  hele  poging  om 
eksamen  te  skryf  as  ’n  belaglikheid  in  ’n  oomblik  van  swakheid 
sien. 

Die  verteller  sê  in  die  begin  t.o.v.  dié  verhaal: 

,,Ek  hoef  geen  simbool  te  bou  nie  en  geen  vergelykings  te  tref 
nie.  Daar  is  geen  teëstellinge  nie  en  baie  min  konflik.  Dit  is 
net  ’n  storie  en  dit  gaan  bo  alles  aan:  dit  loop,  dit  beweeg”. 
Van  hierdie  uitgangspunt  is  net  die  laaste  ,,dit  loop,  dit  beweeg” 
waar.  Want  die  verhaal  speel  wel  (subtiel)  met  die  simbool: 
en  die  ,,loop”  van  die  verhaal  is  te  danke  aan  gedurige  kon- 
flikmanipulasie. 

In  ander  verhale  weer  kry  die  outeur  dit  reg  om  deur  gebruik- 
making  van  verwysings  uit  die  Bybel  véél  meer  te  sê  as  wat 
op  ’n  vinnige  aanblik  in  die  verhale  aanwesig  is.  ’n  Goeie  voor- 
beeld  is  Kom  herwaarts  getroues.  As  ’n  mens  in  ag  neem  dat 
hierdie  verhaal  in  lengte  maar  min  is  en  dat  daar  nêrens  didak- 
ties  opgetree  word  of  filosofies  geredeneer  word  nie,  is  die 
hoeveelheid  en  dieptepeiling  iets  besonders. 

By  ’n  vlugtige  lees  van  die  verhaal  word  die  leser  meegevoer. 
Hy  identifiseer  homself  met  die  massa,  ’n  groep  wat  deur  hul 
begeertes  verlei  word  en  min  selfbeheersing  openbaar.  ’n  Aan- 
dagtiger  leser  kom  wel  agter  dat  hierdie  massa  aan  die  einde 
van  die  verhaal  veroordeel  word  dat  hier  ’n  oproep  op  die  ge- 
troues  in  Christus  gemaak  word;  iets  wat  hoofsaaklik  bewerk- 
stellig  is  deur  die  gebruikmaking  van  verwysings. 

Die  titel,  Kom  herwaarts  getroues,  bied  reeds  die  suggestie 
dat  dit  hier  om  meer  gaan  as  wat  by  ’n  vlugtige  lees  openbaar 
sal  word.  ’n  Mens  dink  daaraan  dat  Kom  herwaarts  getroues 
die  woorde  van  ’n  Kersliedjie  is:  en  Matthéiis  11:38  kom  ook  in 
die  gedagte.  Afgesien  van  die  ander  minder  direkte  verwysings. 

val  die  volgende  ook  sterk  op:  ,,Boetie  dit  is  waar  jy  kommer  en 
sorg  vergeet.  Honger  kry,  dors  word?”.  Dit  herinner  aan  Open- 
baringe  22:17  en  Jesaja  55:1.  So  ook  die  refrein  ,,Kom  boetie 
kom”. 

Dit  word  dus,  al-geleidelik-lesende,  duidelik  dat  die  massa  uit 
alle  oorde  kom  om  Antjie  Crous  van  die  winkel  as’t  ware  te 
aanbid.  Daar  is  selfs  drie  direkteure  wat  uit  die  Kaap  kom  en 
hulle  koppe  voor  Antjie  Crous  buig  en  haar  hand  soen  — ’n 
duidelike  verwysing  na  die  drie  wyse  manne.  Maar  al  tree  die 
massa  op  asof  Antjie  Crous  die  ,,geheim  van  die  ewige  lewe 
had”,  is  die  hele  Antjie  Crous-opset  een  van  klatergoud,  van 
valsheid.  Uiteindelik  stort  die  hele  spul  inmekaar  as  die  massa 
beheer  oor  homself  verloor:  en  al  wat  oorbly,  is  die  pop,  die  pop 
wat  die  Christuskind  moes  voorstel.  Dié  pop  word  onder  die 
puin  uitgegrawe  deur  ’n  kind,  en  die  kind  plak  dan  die  ster  op 
die  voorkop  van  die  pop  — sy  voel  dus  die  besonderheid  van 
hierdie  pop  aan.  En  dan  dink  die  leser  onwillekeurig  aan 
Matthéiis  18:3:  ,,Voorwaar  ek  sê  vir  julle,  as  julle  nie  verander 
en  soos  kindertjies  word  nie,  sal  julle  nooit  die  koninkryk  van 
die  hemel  ingaan  nie”. 

Sodoende,  deur  gebruikmaking  van  verwysing  na  die  Bybel, 
word  hierdie  verhaal  ’n  besonder  sinryke  verhaal.  En  laas- 
genoemde  sinsnede  kan  wel  geld  as  ’n  tipering  van  die  hele 
bundel. 


RUILNOMMERS  ONTVANG 

Aerts,  Pieter:  Perpetuum  Mobile,  de  bladen  voor  de  Poëzie,  Lier,  1966 
Artlook  — Johannesburg 

Haelewyn,  Joris  van:  Tempelduiven,  Gevadruk,  Zwevezele,  1966 
Yang,  werkschrift  voor  Literatuur,  4 (2) 

SKYFIES 

1966  lê  witpens  bo.  En  amper  is  die  jaar  daarmee  heen  sonder  ’n  enkele 
letterkundige  opskudding.  Gelukkig  kom  die  Koffiefonteiner  toe  weer  voor  die 
dag  met  ’n  oog  wat  nie  wyk  en  ’n  barshou  kyk.  En  toe  begin  almal  mos  soek 
om  te  kyk  wat  die  derde  oog  gesien  het.  Sommige  verbete  vlooivangers  kan 
nou  weer  ’n  óú  kinderspeletjie  laat  herlewe:  I spy  with  my  little  third  eye 
something  screwy  . . . 

Daar  is  glo  anti-gedigte.  Sou  Die  Derde  Oog  nou  ’n  on-roman-tiese  roman 
wees? 

Nog  raad  vir  Gestremdes  en  Ontdigters: 

Kan  ons  nie  meer  verder  gaan 
stel  ons  nog  ’n  bloemlesing  saam. 

Titels  vir  nog  bloemlesings:  en  voorskryfbare  werke: 

Die  onbekende  Gedig  (’n  Bloemlesing  van  ongebloemlesingde  gedigte) 
Fyn  Net  (’n  Bloemlesing  wat  die  klein  vissies  ook  vang) 

. . . en  Flora  (’n  Bloemlesing  oor  die  blom  in  die  Afrikaanse  poësie) 
iMiniatuur  Verseboek  (Vir  gebruik  in  voorskoolse  klasse) 

Antieke  Verseboek  (Vir  gebruik  in  ouetehuise) 

Skiet  in  die  Bondel  (’n  Versameling  ongegradeeirde  gedigte) 

Koek  sonder  Korinte  (Makgemaakte  werke  vir  gebruik  in  die  hoër  skool) 
Korinte  sonder  Koek  ('n  Bloemlesing  Sestiger-aanhalings  versamel  uit  dag- 
blaaie  en  toesprake  van  beswaarmakers.  Vir  gebruik  deur  die  Publikasie- 
raad  en  die  derduisende  koerantlesers.) 

PLEK  VIR  NOG  EEN  is  ’n  bloemlesing  oor  die  Bruinman  in  ons  letterkunde. 
Toon  van  den  Heever  se  onvergeetlike  „Outa  Sem  en  Vader  Krismis”  het  nou 
(onder  dwang  van  wie?)  „Ou  Sem  en  Vader  Krismis”  geword.  En  die  lieflike 
ou  aia  Koema  het  nou  (ons  hoop  tot  haar  éie  vreugde)  ’n  verjongingskuur 
ondergaan  en  sommer  Koema  geword.  Kan  ’n  mens  nie  „die  ou  lady”  in  F.  W. 
Reitz  se  gedig  „Die  Ndjem  van  die  Kanon  Lady  Roberts”  dalk  ook  van  die 
bobbejaankliere  inja  nie?  Dit  vernuwe  tog  ons  letterkunde  sonder  die  gevare 
van  sestig! 

’n  Koninkryk  wat  teen  homselj  verdeel  is.  Ek  praat  nou  van  die  uitgewer  wat  sy 
eie  publikasie  in  sy  eie  boekwinkel  so  wegsteek  dat  daar  nie  éers  ’n  eksemplaar 
in  die  vertoonvenster  is  nie!  En  die  dametjie  agter  dié  toonbank  weet  nie  van  so 
’n  boek  nie!  En  erger  nog:  ek  hoor  dat  ’n  uitgewer  ’n  vertoonvenster  het  langs 
dié  teater  waar  ’n  opvoering  plaasvind  van  ’n  drama  wat  hy  gepubliseer  het. 
Daar  is  geen  eksemplaar  in  die  venster  nie.  Die  sielkunde  van  verkoopskuns 
word  blykbaar  deur  ons  uitgewers  verwaarloos. 

Antikwariese  vensler:  dis  nou  die  een  waar  daar  in  die  vertoonvenster  ’n  uit- 
stalrak  staan  met  die  woorde:  DIE  JONGSTE  BOEKE.  Jy  kyk  die  uitstalling 
deur  en  vind  dat  die  jongste  werk  reeds  9 maande  van  te  vore  verskyn  het.  Maar 
die!  vertoonvenster  vir  Engelse  boeke  net  langsaan  is  op  datum ! En  dis  ’n 
Afrikaanse  Boekhandel! 

Die  medici  se  spreekkamers  word  deur  sommige  genootskappe  gebruik  om  hulle 
publikasies  bekend  te  stel.  Kan  die  Afrikaanse  Skrywerskring  nie  vir  sy  lede 
’n  soortgelyke  diens  oorweeg  nie?  Dit  is  blykbaar  hoog  tyd  dat  die  Afrikaanse 
boek  weer  onder  die  aandag  van  die  lesers  kom.  Of  Ides  hulle  nie  meer  nie? 

G.B.  i.p.v.  B.B. 

Ons  wag  nog  dat  ’n  Afrikaanse  skool  „G.B.  i.p.v.  B.B.”  as  skoolleuse  aanvaar. 
GEE  BOEKE  i.p.v.  BLIKBEKERS!  Boeke  as  pryse,  trofeë,  toekennings,  beloning. 
of  teken  dan  maar  in  op  Tydskrif  vir  Letterkunde! 

10%BELASTING ! Die  skrywer  is  belastingpligtige.  Hy  werk  en  betaal.  Ná 
werk,  vannag  as  die  belastinggaarder  slaap,  skryf  hy,  skep  hy  die  deel  van  sy 
volk  se  kultuur  wat  nie  deur  mot  of  roes  verrinneweer  kan  word  nie.  En  op 
hierdie  produktiwiteit  word  hy  belas!  Boer  nou  vooruit  as  jy  elke  tiende  eier 
wat  die  hen  lê,  gaan  staan  en  breek.  Ek  ged  nie  om  om  eiers  te  lê  nie.  Ek  huil 
maar  net  omdat  ek  ’n  tiende  daarvan  nie  eers  te  siene  kry  nie. 

Met  L.B.S. 

vat  hul  die  bloedjie  uit  jou  nes 
nog  voor  jy  mes 
kan  sê.  En  dis  wat  my  so  kwes, 
dadieda  datta  runderpes! 

OU  GRIETJIE 

BOEKE  ONTVANG  1966 

AFRIKAANSE  PERS-BOEKHANDEL,  JOHANNESBURG 
Rall,  Henk;  ’n  Son  Breek  (’n  Debuutbundel  verse)  Rl.95 

Vries,  Abraham  H.  de:  Dorp  in  die  Klein  Karoo  Rl.60 

HAUM,  KAAPSTAD 

Engelhardt,  Ingeborg  (vertaal  uit  Duits;  van  der  Westhuijzen  Leo); 

Boot  na  Groenland 

HUMAN  & ROUSSEAU,  KAAPSTAD 

Bann-Jensen:  Verraad  in  die  V.V.O.  R2.50 

de  Cervantes  Saavedra,  Miguel  (vert.  deur  Brink,  André  P.)  ; 

Don  Quijote  R2.85 

du  Toit,  S.J.;  Hoe  die  Hollanders  die  Kaap  ingeneem  het  Rl.35 

Grobbelaar,  Pieter  W.:  Man  van  die  volk  (Gedenkalbum  H.F.  Verwoerd)  R5.75 
Hillhouse,  May  (geíllustreer  deur);  Die  Eerste  Kersaand  (Die  verhaal 

van  die  geboorte  van  Christus  soos  opgeteken  in  Lukas  2.)  Rl.50 

Leroux,  Etienne:  Die  derde  oog  Rl.95 

Manson,  H.W.D.:  Captain  Smith  R2.50 

Nienaber-Luitingh,  M.:  In  die  Skaduwee  van  die  Akropolis  Rl.65 

In  Memoriam  Ingrid  Jonker  Rl.75 

Ou  Afrikaanse  Volksverhaal:  Hok,  Otjie,  Hok!  Rl.35 

Schoeman,  Karel:  By  Fakkellig  R2.25 

Louw,  N.P.  van  Wyk  en  Lindenberg,  E.  (saamgestel  deur):  Treknet 

(bloemlesing  uit  die  Afrikaanse  Poësie)  Rl.45 

NASIONALE  BOEKHANDEL,  KAAPSTAD 
Eitemal  (vert.):  Goethe  Faust  1 R2.55 

Opperman,  D.  J.  en  Nienaber,  C.  J.  M.:  Dubbelloop  (Afrikaanse  en 

Nederlandse  gedigte  versamel  deur)  Rl.35 

TAFELBERG-UITGEWERS,  KAAPSTAD 
Bouwer,  Alba:  Dirkie  van  Driekuil  Rl.lO 

Heese,  Hester:  Opsêgoed  vir  Kleingoed  (’n  Bundel  kleuterverse)  Rl.lO 

Heiberg,  Anna-Louize:  Dans  Makaber 

Heyns,  J.A.  dr.:  Die  Evangelie  in  Krisis  R1.95 

Hildenbrandt,  Fred:  Nege  teen  die  Noord-pool  (Uit  Duits  vertaal 

deur  P.C.  du  Plessis)  Rl.90 

Konsalik,  Heinz  G.:  Dokter  Erika  Werner  (Uit  Duits  vertaal  deur 

Albert  Crafford)  Rl.95 

Venter,  F.A.:  Gelofteland  R2.10 

VOORTREKKERPERS,  JOHANNESBURG 
Brits,  Jac.  J.:  Die  Eiland  (’n  Drama  in  drie  bedrywe)  Rl.45 

Kriiger,  G.J.:  Spektrum  (Digbundel)  Rl.75 

Pieterse,  Emily;  Die  leeus  van  Broederstroom  Rl.15 

Potgieter,  Evert  F.:  Dolos  en  Dwaalspoor  Rl.30 

Spruijt-Lambrechts,  Bess  (samest.):  Ewig  is  die  Woord  ( ’n  Gerubriseerde 
bloemlesing  uit  die  Bybel  geskik  vir  verskillende 
stemminge  en  geleenthede.)  R1.60 

Spruijt-Lambrechts,  Bess;  Op  reis  met  ’n  stootstoel  Rl.65 

Met  sorg  en  geduld  lei  hy^ 

die  kind  die  lewe  in.  Aan  die 
jong  bewussyn  skenk  hy  kennis, 
denke,  begrip.  Met  sy  volwassenheid 
bied  hy  ’n  beeld  van  hoe  ’n  seun 
’n  man  word.  Hierdie  selfde  helder 
denke  pas  hy  op  sy  geldsake  toe. 


Dink  ons  miskien  dat  ons  hom  en 
ander  soos  hy  met  lewensverseke- 
ring  kan  vervang? 

Nee. 

Maar  die  sekuriteit  van  sy  eie 
kinders  se  opvoeding  kan  ons 
verseker. 

En  dit  doen  ons. 

SANLAM 

-lewensversekering 
dien  deur  beskerming 


rnêtmm 


Mnr.  B.  Calilz,  skoolhoof  van  KimbeTley,  bespreek 
sy  /eirensi'ersekermg  mel  mnr.  B.  J.  l’isier,  'n  wyksbestuurder 
vún  Hatúam,  Kimberley. 


